Raajje Ah Russia Ge 149,000 Fathuruverin, India Ge 120,000! - Vaguthu\nފަތުރުވެރިންތަކެއް ފްލައިޓަކުން ފައިބަނީ.: ފޮޓޯ ވަގުތު އިމޭޖަސް\nމި އަހަރުގެ މިހާތަނަށް ރަޝިއާ އިންނާއި އިންޑިއާ އިން އައި ފަތުރުވެރިންގެ އަދަދު އެއް ލައްކަ އަށް ވުރެ މައްޗަށް އަރައިފިއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި މި އަހަރުގެ ޖެނުއަރީ މަހުން ފެށިގެން މިދިޔަ ބުދަ ދުވަހާ ހަމައަށް ރާއްޖެ އަށް އެންމެ ގިނަ އަދަދެއްގެ ފަތުރުވެރިން އައީ ރަޝިއާ އިންނެވެ. އެ ގައުމުން 149،731 ފަތުރުވެރިން ރާއްޖެ އައިއިރު، ދެ ވަނަ އަށް އެންމެ ގިނަ އަދަދެއްގެ ފަތުރުވެރިން ރާއްޖެ އައީ އިންޑިއާ އިންނެވެ. އިންޑިއާ އިން ރާއްޖެ އައިސްފައި ވަނީ 120،119 ފަތުރުވެރިންނެވެ.\nތިން ވަނަ އަށް އެންމެ ގިނަ ފަތުރުވެރިން ރާއްޖެ އައީ ޖަރުމަނުންނެވެ. އެ ގައުމުން 37,000 އަށް ވުރެ ގިނަ ފަތުރުވެރިން ރާއްޖެ އައި އިރު، ހަތަރު ވަނަ އަށް އެންމެ ގިނަ ފަތުރުވެރިން އައީ އެމެރިކާ އިންނެވެ. އެއީ 27،0000 އަށް ވުރެ ގިނަ ފަތުރުވެރިންނެވެ.\nފަސް ވަނަ އަށް އެންމެ ގިނަ ފަތުރުވެރިން އައީ ޔޫކްރެއިނުންނެވެ. އެއީ 26،000 އަށް ވުރެ ގިނަ ފަތުރުވެރިންނެވެ.\nމި އަހަރުގެ މިހާތަނަށް ރާއްޖެ އައި ފަތުރުވެރިންގެ އަދަދު ވަނީ 670،181 އަށް އަރައިފައެވެ. ސަރުކާރުގެ އަމާޒަކީ މި އަހަރު ނިމެންވާ އިރަށް ރާއްޖެ އަށް 1.3 މިލިއަން ފަތުރުވެރިން ގެނައުމެވެ. އެ އަމާޒަށް ވާސިލްވާނެ ކަމުގެ ޔަގީން ކަން ޓޫރިޒަމް މިނިސްޓްރީން ދެއެވެ.\nރާއްޖެ އަންނަ ގިނަ ފަތުރުވެރިން ޗުއްޓީ ހޭދަކުރަމުން އަންނަނީ ރިސޯޓުތަކުގައެވެ. ރިސޯޓުތަކަށް ފަހު އެންމެ ގިނަ ފަތުރުވެރިން ޗުއްޓީ ހޭދަކުރަނީ ގެސްޓްހައުސްތަކާއި ހޮޓެލްތަކުގައެވެ. އޭގެ ފަހުގައި ސަފާރީ ފަދަ އުޅަނދުތަކުގައި ވެސް ފަތުރުވެރިން ޗުއްޓީ ހޭދަކުރަން އާދެއެވެ.\nތަފާސް ހިސާބުތައް ދައްކާ ގޮތުގައި ރާއްޖެ އަށް އެންމެ ގިނަ އިން އޮޕަރޭޓް ކުރަނީ އިންޑިއާގެ އެއާލައިންތަކެވެ. އެގޮތުން އެއާ އިންޑިއާ، އިންޑިގޯ، ގޯ އެއާ، ސްޕައިސް ޖެޓް ފަދަ ފްލައިޓުތައް ކޮންމެ ދުވަހަކު ހެން ރާއްޖެ އަށް ދަތުރު ކުރެއެވެ.\nއިންޑިއާ ހައި ކޮމިޝަނުން ފާހަގަ ކުރާ ގޮތުގައި، ހަފްތާއެއްގެ މައްޗަށް އިންޑިއާގެ ފްލައިޓުތަކުން 58 ޝެޑިއުލް ދަތުރުތައް ރާއްޖެ އަށް ކުރެއެވެ. އެއާ އެކު، އިންޑިއާގެ ބޮޑެތި ސިޓީތައް ކަމަށްވާ ދިއްލީ، މުމްބާއީ، ބެންގަލޫރު، ކޮޗިން އަދި ޓްރިވެންޑްރަމާ މާލެއާ ވަނީ ގުޅިފައެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި އަހަރުގެ މިހާތަނަށް އެންމެ ގިނަ މީހުން ދަތުރުކޮށްފައި ވަނީ އެމިރޭޓްސް އިންނެވެ. ތަފާސް ހިސާބުތައް ދައްކާ ގޮތުން އެމިރޭޓްސް ފްލައިޓުތަކުގައި 135,416 މީހަކު ރާއްޖެ އަށް ދަތުރުކޮށްފައިވެއެވެ. އެއީ 1،596 މޫވްމަންޓެވެ.\nދެވަނަ އަށް އެންމެ ގިނަ ބަޔަކު ރާއްޖެ ދަތުރުކުރީ ގަތަރު އެއާވޭސް އިންނެވެ. އެ އެއާލައިނުން 115,904 މީހުން އައިސްފައި ވެއެވެ. ތިން ވަނައިގައި އުޅެނީ އެއިރޯފްލޮޓެވެ. އެ އެއާލައިނުން 90,637 މީހަކު ރާއްޖެ އަށް ދަތުރުކުރިއެވެ. ހަތަރު ވަނައިގައި އުޅެނީ އިންޑިގޯއެވެ. އިންޑިގޯ އިން 71,957 ފަތުރުވެރިން ރާއްޖެ އައިސްފައިވެއެވެ. އެއީ 1,164 މޫވްމަންޓެވެ. ފަސް ވަނައިގައި އުޅެނީ ފްލައި ދުބާއީއެވެ.\nމިދިޔަ އަހަރުގެ ތަފާސް ހިސާބުތައް ދައްކާ ގޮތުގައި ރަޝިއާ އަށް ވުރެ އިންޑިއާ އޮތީ ކުރީގައެވެ. މިދިޔަ އަހަރު އިންޑިއާގެ 62،960 ފަތުރުވެރިން ރާއްޖެ އައިސްފައިވާ އިރު، ރަޝިއާ އިން ރާއްޖެ އަށް އައިސްފައި ވަނީ 61،387 ފަތުރުވެރިންނެވެ.\nއިންޑިއާގައި މުސްލިމުން ނަމާދުކުރުމަށް ހިންދޫން ހުރަސްއަޅަނީ\nހަކަތައާއި، އަސްކަރީ ގުޅުން ވަރުގަދަކުރަން ޕުޓިން އިންޑިއާއަށް\nރަޝިއާއިން ކޮވިޑްގެ އާ ވައްތަރު ފެނިއްޖެ\nއޮގަސްޓް 13, 2021 16:02\nއިންޑަޔާ އަން އައީ ކަރަންޓީނު ޕެކޭޖު ހެހެހެ؛\nއޮގަސްޓް 13, 2021 16:47\nޔޫރަޕު މާކެޓު ރަގަޅުވެއްޖެނަމަ ރަގަޅުވާނެ. އިންޑިއާ އިން އައީ ކަރަންޓީން ވާން އައިބަޔެއްތޯ. ޚޮންމެ ސިފަޔެއްގައިވެސް ޓޫރިޒަމު ރަގަޅުވެއްޖެއްޔާ ރަގަޅު.\nއޮގަސްޓް 13, 2021 16:51\nއިންޑިއާ އިން އައި ގިނަމީހުނަކީ ކަރަންޓީނު ވާން އައި މީހުން.....\nއޮގަސްޓް 13, 2021 17:32\nއިންޑިއާއިން އަންނަނީ ފަތުވެރިން ނެއް ނޫން...އެހެން ގައުމުތަކަށް ވަޒީފާ އަށް ދާން ޓްރާސިޓް ވެލަނީ...ތީ ގެން ގައު މަށް ވާ ފައިދާ އެއް ނެތް...ޑޮލަރުގެ ބަދަލުގައި ަ އަންނަނީ ކޮވިޑް ގެ އިންޑިއާ ވޭރިއަންޓް ހިފައިގެން....ދެން ވެސް އަތް ޖަހާ...\nއޮގަސްޓް 13, 2021 18:06\nއިންޑިޔާ އިން އަ އީ ފަތުރުވެރިންތަ ނޫނީ ކަރަންޓީ ނަ އް ގެނާ މީހުންތަ ލޮލް\nއޮގަސްޓް 13, 2021 20:22\nއިންޑިޔާގެ މީހުން ރާއްޖެ އައީ ކަރަންޓީނު ވާން.\nއޮގަސްޓް 13, 2021 21:09\nތިއޮތީ މޮޅުކަމެއް ކުރެވިފަ


މަދަނީ ތަޢުލީމުގެ ޤައުމީ ކެންޕޭންގެ ދަށުން ކ. ތުލުސްދޫ ގައި މަސައްކަތު ބައްދަލުވުމެއް ބޭއްވުމަށް ހަމަޖެހިއްޖެ.\n19 ނޮވެމްބަރ 2012\nމަދަނީ ތަޢުލީމުގެ ޤައުމީ ކެންޕޭންގެ ދަށުން "އަމާން ރަށްވެހިކަން، ރައްޔިތުންނަށް ގޮވުން" މި ޝިޔާރުގެ ދަށުން ނޮވެމްބަރ 22 ން 23 ށް ކ. ތުލުސްދޫ ގައި މަސައްކަތު ބައްދަލުވުމެއް ބޭއްވުމަށްވަނީ ހަމަޖެހިފައެވެ. މިބައްދަލުވުމުގެ މަގުސަދަކީ ކުށްމަދު އަމާން ވެއްޓެއް ދިވެހިރާއްޖެގައި ޤާއިމުކުރުމެވެ.\nމިމިނިސްޓްރީން އިންތިޒާމްކޮށްގެން ބާއްވާ މިބައްދަލުވުމުގައި މަޢުލޫމާތު ދެއްވާނީ، ލޯކަލް ގަވަރަމެންޓް އޮތޯރިޓީ، މިނިސްޓްރީ އޮފް ޔޫތް އެންޑް ލޭބަރ، އެޓާނީ ޖެނެރަލްގެ އޮފީސް، ޖުވެނައިލް ޖަސްޓިސް ޔުނިޓް އަދި މޯލްޑިވްސް ފޮލިސް ސާރވިސްގެ ފަރާތުންނެވެ.\nމިބައްދަލުވުމުގައި ބައިވެރިވަނީ ކ. އަތޮޅުގެ9ރަށުން، ކޮންމެ ރަށެއްގެ ރަށުކައުންސިލް އިދާރާއިން ތިން މެމްބަރުންނާއި، އަތޮޅު ކައުންސިލް އިދާރާގެ5މެމްބަރުންނާއި އަދި ކޮންމެ ރަށެއްގެ އެންމެ ޙަރަކާތްތެރި ޖަމްޢިއްޔާތަކުން 1 މަންދޫބަކާއި އެކު 37 ބައިވެރިންނެވެ.


تَدْوِيْنُ السُّنَّةِ النَّبَوِيَّةِ – 35 – – DhiSalafiyyah\nމިފަދަ ދަތުރުތަކުގެ މުހިންމުކަމާއި ބޭނުން:\nޙަދީޘްތައް ފެތުރުމުގައި ދަތުރުތަކުގެ ވަރަށް ބޮޑު ދައުރެއް ވެއެވެ. އޭގެ ސަބަބުން ސަނަދުގެ މަގުތައް ގިނަވެ އަދި އެސަނަދުގައިވާ މީހުން ތަފްޞީލުކޮށް ދެނެގަތުމަށް ފަސޭހަވެގެންދިޔައެވެ. އެގޮތުން ކޮންމެ މުޙައްދިޘެއްވެސް ރަށްރަށަށް ދިޔުމުން އެބޭކަލަކު ތަޢާރަފުވެ އެތަނުގައި ތިއްބަވާ ބޭކަލުންނާ ވާހަކަދައްކަވާ އެބައެއްގެ ސުވާލުތައް ކުރިމަތިވެއެވެ. އޭގެ ސަބަބަން ދެވަނަ ޤަރުނާއި ތިންވަނަ ޤަރުނުގައި ޢިލްމު ހޯދުމަށް ކުރަމުން އައި ދަތުރުތަކުގެ ދާއިރާ ވަރަށް ފުޅާވިއެވެ.\nއަލްޙާފިޡް ރާމަހުރްމުޒީ ‘ المحَدِّث الفَاصِل’ އޭ ކިޔުނު ފޮތުގައި ދުނިޔޭގެ އެކި ކަންކޮޅުތަކަށް ދަތުރުކުރެއްވި މުޙައްދިޘުންގެ ނަންތައް ބަޔާންކުރައްވާފައިވެއެވެ. އަދި އެކި ޖީލުތަކަށް ބަހާލައި ތަރުތީބުކުރައްވާފައިވެއެވެ. އެގޮތުން އެންމެ ފުރަތަމަ ބަޔާންކުރައްވާފައިވަނީ އެތައް ރަށަކަށް ދަތުރުކުރެއްވި ބޭކަލުންނެވެ. ދެން ބަޔާންކުރައްވާފައިވަނީ ވަކި ރަށެއްގައި ތިބި ޢިލްމުވެރިންނާ ބައްދަލުކުރައްވަންވެގެން ވަކި ރަށަކަށް ދަތުރުކުރެއްވި ބޭކަލުންނެވެ. \nއެގޮތުން ދީން ކިޔަވާ ކުދިން އޭރު ދަތުރުކޮށް އުޅުނު އެންމެ މުހިންމު ރަށްތަކަކީ: މަދީނާއާއި މައްކާއާއި ކޫފާއާއި ބަޞަރާއާއި ޖުޒައިރާއާއި ޝާމުކަރައާއި ޔަމާމާއާއި މިޞްރާއި މަރްވުއާއި އައްރައްޔުއާއި ބުޚާރާއެވެ. އެހެނީ އެއީ އޭރުގެ ޢިލްމުގެ މަރުކަޒުތަކެވެ. އަދި އެތަންތަނުގައި ޢިލްމުވެރިން ނުހަނު ގިނައެވެ.\nދީން ކިޔަވާ ކުދިންނާމެދު އިމާމު އަޙްމަދާ ސުވާލު ދެންނެވުނެވެ. އެކުއްޖަކު ޢިލްމުހުރި އެއް ބޭކަލެއްގެ އަރިހުގައި މަޑުކުރާނީ ހެއްޔެވެ. ނުވަތަ ޢިލްމުގެ ރަށްތަކަށް ދަތުރުކޮށް އެކި ޢިލްމުވެރިންގެ އަރިހުން ޙަދީޘް އަޑުއަހާނީ ހެއްޔެވެ. ފަހެ، ވިދާޅުވިއެވެ.\n“ކޫފާއާއި ބަޞަރާއާއި މަދީނާއާއި މައްކާއަށް ދަތުރުކޮށް އެތަންތަނުގައި ތިބި ޢިލްމުވެރިންގެ އަރިހުން ޙަދީޘްލިޔާނީއެވެ. އަދި މީސްތަކުންގެ ކައިރިއަށް ދަތުރުކޮށް އެމީހުންގެ ކިބައިން ޙަދީޘް އަޑުއަހާނީއެވެ.” \nއަދި މީގެ ކުރިންވެސް އިބްރާހީމް ބިން އަދްހަމުގެ ބަސްފުޅުވާނީ ގެނެސްދެވިފައެވެ. އެކަލޭގެފާނު ވިދާޅުވިއެވެ.\n“ހަމަކަށަވަރުން ޙަދީޘް ޢިލްމުވެރިން ކުރައްވާ ދަތުރުފުޅުތަކުގެ ސަބަބުން މިއުންމަތުގެ ކިބައިން، ﷲ ތަޢާލާ މުޞީބާތް އެއްކިބާ ކުރައްވައެވެ. “\n المحدِّث الفاصل للرامهرمزي ص: ۲۲٩ – ۲۳۳.\n2الرحلة في طلب الحديث (ص: ٨٨ / رقم: ۱۲)


[މެއި 19، 2015 ގެ ބަޔާ ގުޅޭ]\n“ވަރަށް ފޫހިވޭ!” މަޑުމަޑުން އަހަންނަށް ބުނެލެވުނެވެ\nއަހަރެން ކޮންމެހެން އެ ވަރަށް މޭކަޕް ކުރާކަށް ނުވެސް ޖެހެއެވެ. އަހަރެން ދާން ތައްޔާރުވީ ލޯބިވެރިޔަކާ ބައްދަލު ކުރާކަށް ޕާރޓީއަކަށް ދާކަށް ނޫނެވެ. އަހަރެންގެ ފިރިމީހާގެ ފަރާތުން ތައުރީފްގެ ބަހެއް ހޯދާށެވެ. އަހަރެން މޫނު ސާފުކޮށްލީމެވެ. އާދައިގެ ގޮތަކަށް ބޯ އައްސާލީމެވެ. ނިދަން ކާރިގަ އޮށޯތީމެވެ. އެކަމަކު، ހިތާމައިގެ އަސަރު މޫނުމަތިން ފާޅު ވާކަށް އަހަރެން ނޭދެމެވެ. ލޮލުން ކަރުނަ ފުހެވޭތޯ ބެލީމެވެ. ނަމަވެސް ލޮލަކުން ކަރުނައެއް ނުއެއް ހިކުނެވެ. ދެން ހިތަށްއެރިއެވެ. ތެދުވެގެން ދަރިފުޅު ނިދަން އޮތް ކޮޓަރިޔަށް ދިޔައީއެވެ. ކިތަންމެ މޭކަޕެއް ކުރިޔަސް ނަވީން ބަލާކަށް ނައަންނާނެއެވެ. އަދިވެސް އަހަރެން ވީ އޭނައަށް ކަންކަން ފޮރުވަން ހެއްޔެވެ؟\nވާ ކަންތައް ނުވާ ކަމަކަށް ހަދައިގެން އުޅެންވީ ކިހާ ދުވަހެއް ވަންދެން ހެއްޔެވެ؟ ހިތްދަތި ވެގެން ގޮސް ނޭވާ ކުރު ވެއްޖެއެވެ. މިއީ ކޮންފަދަ އިމްތިޙާނެއް ހެއްޔެވެ؟\n“”ނަވީން! ދަނީ!” ކޮޓަރިން ނުކުންނަމުން އަހަރެން ބުނެލީމެވެ. “މިއަދު ހިއެއް ނުވޭ އަވަހަކަށް އާދެވޭނެހެން ވަރަށް ގިނަ އެޕޮއިންޓްމަންޓް ވެސް އެބައޮތް އެކަމަކު އެތާ އުޅޭ ކުދިން އައިމާ ކާން ގެޔަށް އަންނާނަން އޯކޭ”\nސެލޫންގެ ބަދަލުގައި އަހަރެން ދިޔައީ އަހަރެންގެ އެކުވެރި ޝުއައިބު އާ ބައްދަލު ކުރާށެވެ. ބުނެވޭގޮތުން އެއީ ފެމިލީ މައްސަލަތައް ހައްލު ކޮށްދޭ މީހެކެވެ. ދުވާލަކު ދިހަ މީހުންނަށް އޭނާ އެހީވާ ވާހަކަ އަހަރެންވަނީ އަޑު އަހާފައެވެ. މާ ގިނަ މީހުނެއް އެ ތާކު ނެތެވެ. އެހެންނަމަވެސް، ދާ މީހަކު ވިއްޔާ އަވަހަކަށް ނުނިކުމެއެވެ. އަތުގައި އޮތް ނަންބަރަށް ބަލައިލީމެވެ. ދެން ޖެހޭނީ އަހަރެންގެ ނަންބަރެވެ. އެކަމަކު، އޭރު ވެސް އަހަރެން އިނީ ދެ ފިކުރެއްގައެވެ. އަހަންނަށް އެންމެ ރަނގަޅު ގޮތަކީ އެ ތަނުން ނުކުތުން ނޫންބާއެވެ؟ ނޫނީ ބޭޒާރު ވާން މަޑުކުރަންވީ ހެއްޔެވެ؟ ދެން ފެނުނީ އަހަރެންގެ ނަންބަރު އެރި ތަނެވެ. ކުރިން ވަން މީހާ ނުކުތް ތަން ފެނުނެވެ. އަހަރެން ތެދުވީމެވެ. ކޮޓަރިއަށް ވަނުމުގެ ބަދަލުގައި ނުކުންނަން ހިނގައިގަތީމެވެ. ކީއްކުރަން ހެއްޔެވެ؟ އަނެއްކާ އެހެން ދުވަހަކު، އެތައް މަސައްކަތަކުން ނަންބަރެއް ނަގައިގެން އަންނަން ހެއްޔެވެ؟ އެއް ގޮތަކަށް ނިންމައިގެން ކޮޓަރިއާ ދިމާއަށް ހިނގައިގަނެވުނީ އެހެން ނަންބަރެއް އެރި ފަހުންނެވެ. އެހެންވިޔަސް، އަހަރެން ވަނީމެވެ. ޝުޢައިބު އިނީ ފޮތެއްގެ ތެރެޔަށް ގެއްލިފައެވެ. އެހެން އިނދެފައި، އިށީނުމަށް ގޮނޑިއަށް އިޝާރާތް ކުރި އެވެ. އަހަރެން އިށީނީމެވެ.. ހިތަށްއެރިއެވެ؛ ދެން ބުނާނީ ކީކޭބާއެވެ؟\nޔޭސް!” އަހަންނާ ހަތަރު ކަޅި ހަމަ ކޮށްލަމުން ޝުޢައިބު ބުނެލިއެވެ. ”\nހިތް އަވަސްވީ އަހަރެންގެއެވެ. ހައިރާން ވެސްވީ އަހަންނެވެ. ޝުޢައިބުގެ މޫނުމަތިން އެއްވެސް ހައިރާންކަމެއް ނުފެނެއެވެ. އަހަރެން ހިނިތުންވެލީ ގަދަކަމުންނެވެ.\nނޭނގުނު ދޯ މަށެއް؟” އަހަރެން އެހީމެވެ. “\n” “މަށަކީ ސައިކޮލޮޖިސްޓެއް މިހާރު،” ޝުޢައިބު ވަރަށް އޯގާތެރިކަމާ އެކުގައި ބުނެލިއެވެ. “ތި ގޮނޑީގަ އިންނާނީ މަގޭ ޕޭޝަންޓު. އެއީ މަށަށް އެނގެން ޖެހޭ ވަރަކީ. ވެދާނެ ރަޙްމާ ހީކުރި ޝޮކު އަހަރެންގެ މޫނުމަތިން ނުފެނުނީމަ ކަމަށް މަށާ ތި ސުވާލު ތި ކުރީ. މި ތަނަށް ވަނުމުގެ މާ ކުރިން މަށަށް އެނގޭނެ ވަންނާނީ ކާކުކަން. ދެންމި ނަމާ މި އެޑްރެހެއް ނޯޅޭނެ ދޯ؟ ހިނގާ އަސްލު މައުޟޫޢަށް ދަމާ! ކޮން ކަމަކު ތި އައީ؟”\nއަހަރެން އިސްޖަހާލީމެވެ. ޝުޢައިބް އަކީ، އެއް ޒަމާނެއްގައި އަހަންނަށް ލޯބި ހުށަހެޅި މީހެކެވެ. އަހަރެން އެ ލޯބި ގަބޫލު ނުކުރީއެވެ. ޝުއައިބުދެކެ އަހަރެންގެ ތިމާގެ ދައްތަ ޔަކު ލޯބިވާކަން އަހަރެންނަށް އޭރު އެނގެއެވެ. ޝުޢައިބުގެ ދަޢުވަތު އަހަރެން ގަބޫލު ނުކުރީ އެހެން ވެގެންކަން އަދިވެސް ޝުޢައިބުއަށް ނޭނގޭނެއެވެ. މީހުންނަށް ކަންކަން ފޮރުވައިގެން އުޅުމަކީ އަހަންނަށް ލިބިފައިވާ ހުނަރެކެވެ. ޝުޢައިބު ކައިވެނި ކުރީ މުޅީން އެހެން މީހަކާއެވެ. އޭގެ ސަބަބެއް އަހަންނަކަށް ނޭނގެއެވެ. އެގޭކަށް ވެސް މިހާރު ބޭނުމެއް ނޫނެވެ. ސަބަބަކީ އަހަރެންގެ ހަޔާތާ ނަވީން ގުޅިފައިވާކަމެވެ. .\n“ޑޮކްޓަރު އަމިއްލަޔަށް ސުވާލުކުރޭ. މަށަކަށް ނޭނގެ މަށަށް ވާ ގޮތް ކިޔައިދޭކަށް،” އިސްޖަހައިލައިގެން އިނދެފައި އަހަރެން ބުނީމެވެ.\nޝުޢައިބު ހިނިތުންވެލިއެވެ. ވަރަށް މާނަ ފުން ގޮތަކަށެވެ. އަހަރެން ނުރުހޭ އެންމެ ސުވާލެއް ވެސް ޝުޢައިބު ނުކުރެއެވެ. އަހަރުމެން ވާހަކަދެއްކީ، ދެ ރައްޓެހިން ވާހަކަދައްކާ ކަހަލަ ގޮތަކަށެވެ. ނުރަސްމީކޮށް، ސާދާ ބަހުރުވައިންނެވެ. އެ ތަނުން އަހަރެން ނުކުތީ އަހަރެންގެ މައްސަލަ ހޯދައިގެންނެވެ. އޭގެ ސަބަބުން، އޮޅުންބޮޅުން ވެފައިވާ ހާދިސާތައް ތަރުތީބު ކޮށްލަން ފަސޭހަ ވިއެވެ..\nއަހަރެންގެ ކައިވެނި ގެންދަންވީ މިސްރާބު އަހަންނަށް ގެއްލުނީއެވެ. ކައިވެނި ކުރިތާ އަށް އަހަރު ވެއްޖެއެވެ. އަހަރެމެން ދެމީހުންނަށް ދަރިޔެއް ލިބިފަ ނެތެވެ. މައްސަލައަކީ މިއީބާވައެވެ. އަހަރެންގެ ކުރީގެ ކައިވެނިން ލިބިފައިވާ ދެކުދިން ތިބެއެވެ. ނަވީން އެދެކުދިން ދެކެވެސް ވަރަށް ލޯބިވެއެވެ. އަހަރެމެން ދެމީހުންގެ ދަރިޔެއް ނެތީމަ ކަންނޭގެއެވެ. ނަވީން ދެކެ މިހާރު އަހަރެން ލޯބިވާހެނެއް ހިއެއް ނުވެއެވެ.\nގިނަފަހަރު ކާންތިބެނީ ދެމީހުން އެކަނި ވީމަ ހެނދުނުގެ ނާސްތާކުރަން އަހަރެމެން ދަނީ ބުފޭހަދާފަ ހުންނަ ރެސްޓޯރަންޓަށެވެ.\nއެއްދުވަހު ވަރަށް ފަތިހާ ހޭލައިގެން އަހަރެން ރޮށިފިހެ ސިނީސަންބޯލް ހެދީމެވެ. ތަފާތު ގޮތަކަށެވެ. ބޭނުންވީ ރެސްޓޯރަންޓަށް ނުގޮސް ގޭގަ ނާސްތާ ކުރާށެވެ.\nނަވީން ކާން އައުމާ އެކު އަހަރެންނަށް ތައުރީފް ކުރަން ފެށިއެވެ.\nއަހަރެން ހިނިތުންވެލީމެވެ. ފިރިމީހާގެ އެ ފަދަ ތަޢުރީފުތަކުން ހިތަށް ފިނިކަން ލިބޭކަމަށް ހެދުނީމެވެ. އެކަމަކު، ބޭރު ފުށުން ކިތަންމެ އުފާ ވެފައި ހުއްޓަސް އަހަރެންގެ ހިތަށް ވެރިވެފައި ވަނީ ފަޅުކަމެވެ. ހެނދުނު ހޭލީއްސުރެ ނިދަން ވަންދެން އަހަރެން އުޅެނީ ވަރަށް އަވަދިނެތިއެވެ. އަންހެން ދަރިފުޅުގެ ކަންތަކާ ސެލޫން ކަންތަކެވެ. ފިރިމީހާއަށް ކޮށްދޭން ޖެހޭ ކަންތައްތަކަށް ވުރެ ސެލޫން ކަންތަށް ގިނައެވެ. ގޭތެރޭގައި ކުރަން ހުންނަ ކަންތައްތައްވެސް އެހާ ގިނައެވެ. އަހަންނަކީ ޗާބީ ދީފައި ހުންނަ ބުދެކެވެ. ހިއްސުތައް ސަލާމަތުން ހުރި އިންސާނެއްހެން ޚުދު އަހަންނަކަށް ވެސް ހިއެއް ނުވެއެވެ. އަހަރެންގެ އުފާތަކާއި އުންމީދުތައް ކޮބައި ހެއްޔެވެ؟ އަރާމާއި އިހުސާސްތައް ކޮބައި ހެއްޔެވެ؟ އަހަރެން ބޭނުންވި ދިރިއުޅުން ކޮބައި ހެއްޔެވެ؟ (ނުނިމޭ)\nނޯޓް: މިއީ ރޯޒީ ޝަރީފް އީޓީ އަށް ލިޔެދޭ ވާހަކައެކެވެ.\nރޯޒީ ޝަރީފްއަކީ ސިއްހީ ދާއިރާއާއި ރީތިވުން އަދި ބިއުޓީ ދާއިރާއިންވެސް ރާއްޖެއިން ބޭރުން ތަޢުލީމު ޙާސިލް ކުރައްވާފައިވާ ބޭކަނބަލެކެވެ. އައްޑު އަތޮޅަށް އުފަން ރޯޒީ ކައިވެނި ބައްލަވައިގެން އުޅުއްވަނީ އޭދަފުށީ މަގޫމާގެ އަހްމަދު ނަބީލުއާ އެވެ.\nޖޫން 1, 2015 at 11:43 am\nމިއިން ކޮންމެ ޕާޓެއް ކިޔާލުމުން ހިތަށް އިޙްސާސް ތަކެއްވޭ. ވަރަށް މޮޅު ވާހަކައެއް


Anhenunge dhuvahu New Zealand gai gadhavee dhivehi adeh!\nއަންހެނުންގެ ދުވަހު ނިއުޒިލޭންޑުގައި ގަދަވީ ދިވެހި އަޑެއް!\nކޮންމެ ދާއިރާއަކުން ކޮންމެ ގައުމެއްގައި މަސައްކަތް ކުރިއަސް ދިވެހިން މަސައްކަތް ކުރާ ކޮންމެތަނެއްގައި އެމީހުން ތިބެނީ އެންމެ ކުރީގަ އެވެ. ނިއުޒީލޭންޑުގެ އެންމެ ބޮޑު ޓެކްސް ފާމް ކަމަށްވާ ވިލިއަމް ބަކްގައި މަސައްކަތް ކުރައްވާ ރާއްޖޭގެ ނޫރައިން މުހައްމަދު އަލީ ޖަނާހު އެއީ މިސާލެކެވެ. މި އަހަރު ނިއުޒަލޭންޑުގައި އަންހެނުންގެ ދުވަސް ފާހަގަ ކުރިއިރު އެންމެ ގަދަ އެއް އަޑަށްވީ ވިޔަފާރިވެރިޔާ ޖަނާ ދަރިކަނބަލުން ނޫރެއިން (ފޮޓޯ) އެވެ.\nއަންހެނުންގެ ދުވަސް ފާހަގަ ކުރުމުގެ ގޮތުން ޗާޓެޑް އެކައުންޓް އޮސްޓްރޭލިއާ އެންޑް ނިއުޒަލޭންޑުން ހެދި ވީޑިއޯގައި ހިމަނާފައި ވަނީ ނޫރައިނެވެ. އޭނާ ވަނީ މި ދާއިރާގައި އަންހެނުން ހޯދަމުން ގެންދާ ކާމިޔާބުތަކާއި އަންހެނުން ކާމިޔާބު ހޯދުމުގައި ކުރަންވީ ބައެއް ކަންކަމުގެ މައްޗަށް ވާހަކަ ދައްކަވާފަ އެވެ.\nމިދިޔަ އަހަރު އަންހެނުން ދުވަހުވެސް ނޫރެއިން ވަނީ މިފަދަ ވަރުގަދަ މެސެޖެއް ދެއްވާފަ އެވެ. އެގޮތުން މިދިޔަ އަހަރު ވަނީ އަންހެނުންގެ ދުވަސް ފާހަގަ ކުރުމަށް ނިއުޒިލޭންޑްގެ އޮކްލޭންޑް ރީޖަނަލް މައިގްރޭޓް ސޭވިސް (އާމްސް) ބޭއްވި ހާއްސަ ހަފްލާއެއްގައި ތަގުރީރު ކުރެއްވި އެވެ.\nއެ ހަފްލާގައި ނިއުޒިލޭންޑުގައި ދިރިއުޅެމުންދާ އަންހެނުން ބާރުވެރިކުރަން މަސައްކަތްކުރާ އަދި އަންހެނުންގެ ތަރައްގީގެ ރޮނގުގައި ކުރިއެރުންތަށް ހޯދާފައިވާ ކަނބަލުންގެ ދުލުން އެމީހުންގެ ތަޖުރިބާއާއި މެސެޖުތައް އިއްވާނެ އެވެ.\nއާމްސްގެ އެ ހަފްލާ ކުރިއަށް ގެންދިއުމުގެ މަގުސަދަކީ ހަމަހަމަކަމާއި، އަންހެނުން ކުރިއެރުވުމަށާއި އެ މީހުންގެ މަސައްކަތްތައް ބަލައިގަނެ ހިތްވަރުދިނުމެވެ.\nނޫރައިން ވަނީ ނިއުޒިލެންޑްގެ "ސްޓަފް" ނޫހުން ހޮވި އެންމެ ނުފޫޒު ގަދަ އަންހެނުންގެ ލިސްޓުގައި 2017 އަހަރު ހިމެނިފަ އެވެ. އެ ލިސްޓުގައި އޭނާ އާއެކު އެ ގައުމުގެ މަޝްހޫރު ގިނަ އަދަދެއްގެ އަންހެނުން ވެސް ހިމެނުނެވެ.\nއެ ލިސްޓަށް މީހުން ނެގުމުގައި "އާޓް އެންޑް ކަލްޗާ" ގެ ބަޔާއި ކުންފުނިތަކުގެ ބޯޑާއި މެނޭޖްމަންޓް އަދި ވިޔަފާރީގެ ބައިގެ އިތުރުން ހިލޭ ސާބަހަށް މަސައްކަތް ކުރާ މީހުނާއި އިނޮވޭޝަން އަދި ސައިންސްގެ ބައެއް ވެސް ހިމަނަ އެވެ.\nމުހައްމަދު އަލީ ޖަނާހް އަންހެނުންގެ ދުވަސް\nއަންހެނުންގެ "އޮކިއުޕައި ރޭގަނޑު" މިރޭ!\n"އަންހެނުން"، ބަހުގެ ލަފްޒީ މާނަ ބަދަލުކުރަން ޖެހޭ: ޝިދާތާ\nރެހެންދި އެވޯޑު މިއަހަރު ތިން މީހަކަށް!


SunOnline: Tweet akaa gulhigen hayyarukuri noosveriyaa India ge Supreme Court in dhookollaifi\nޓުވީޓަކާ ގުޅިގެން ހައްޔަރު ކުރި ނޫސްވެރިޔާ އިންޑިއާގެ ސުޕްރީމް ކޯޓުން ދޫކޮށްލައިފި\nރުގިއްޔާ މުހައްމަދު މޫސާ 11 Jun 2019, 13:48\nނޫސްވެރިޔާ ޕްރަޝަންތު ކަނޯޖިއާ ހައްޔަރު ކުރީ އުއްތަރަ ޕްރަދޭޝްގެ ޗީފް މިނިސްޓަރު ޔޯގީ އަދިތުޔާނަތުގެ އަބުރަށް އަރައިގަތް ކަމަށް ބުނެ --\nދިއްލީ (ޖޫން 11): އިންޑިއާގެ އުއްތަރަ ޕްރަދޭޝްގެ ޗީފް މިނިސްޓަރު ޔޯގީ އަދިތުޔާނަތާ ބެހޭ ގޮތުން ކުރި ޓުވީޓަކާ ގުޅިގެން ހައްޔަރުކުރި ނޫސްވެރިޔާ ދޫކޮށްލަން އެގައުމުގެ ސުޕްރީމް ކޯޓުން އަމުރުކޮށްފި އެވެ.\nފްރީލޭންސް ނޫސްވެރިޔާ ޕްރަޝަންތު ކަނޯޖިއާ ހައްޔަރު ކުރީ އަދިތުޔާނަތުއާ ގާތް ގުޅުމެއް އޮތް ކަމަށް ބުނާ އަންހެނަކު މީޑިއާއާ ވާހަކަ ދައްކާ މަންޒަރު ފެންނަ ވީޑިއޯއެއް ހިއްސާ ކުރުމުންނެވެ. އެވީޑިއޯގައި އަންހެން މީހާ ވަނީ ޗީފް މިނިސްޓަރު ގާތުގައި އޭނާއާ ކައިވެނި ކުރަން އެދިފައިވާ ކަމަށް ބުނެފަ އެވެ.\nއުއްތަރަ ޕްރަދޭޝްގެ ފުލުހުން މިދިޔަ ހޮނިހިރު ދުވަހު ކަނޯޖިއާ ހައްޔަރު ކުރީ އަދިތުޔާނަތުގެ އަބުރަށް އަރައިގަތް ކަމަށް ބުނެ އެވެ. އަދި ފާއިތުވި ތިން ދުވަސްތެރޭ އެކަނި ވެސް އެސްޓޭޓުގެ ފުލުހުން ވަނީ ހަމަ އެތުހުމަތުކޮށް، އިތުރު ހަ މީހަކު ހައްޔަރުކޮށްފަ އެވެ.\nނަމަވެސް ސުޕްރީމް ކޯޓުން ވަނީ އެފަދަ ސޯޝަލް މީޑިއާ ޕޯސްޓުތަކުގެ ސަބަބުން މީހުން ހައްޔަރު ނުކުރެވޭނެ ކަމަށް ބުނެފަ އެވެ.\n"ގައުމުގެ ރައްޔިތެއްގެ މިނިވަންކަމަށް ވަނީ އަރައިގަނެފައި. އަޅުގަނޑުމެން ރެކޯޑުތައް ބަލައިފިން. ހިޔާލަކީ ތަފާތުވާނެ އެއްޗެއް. މިހަކަލަ [ވީޑިއޯއެއް] ހިއްސާކުރުމަކީ އެންމެ ރަނގަޅު ގޮތަކަށް ނުވެދާނެ. ނަމަވެސް ހައްޔަރު ކުރަންވީ ކީއްވެ؟" ކަނޯޖިއާ ދޫކޮށްލަން އަންގަމުން ސުޕްރީމް ކޯޓުން ބުންޏެވެ.\nކޯޓުގެ އެނިންމުމާ ގުޅިގެން، އެފަދަ މައްސަލަތަކުގައި ހައްޔަރު ކުރި އެހެން ނޫސްވެރިން ދޫކޮށްލުމަށް ވެސް މަގުފަހިވާނެ ކަމަށް ކަމާ ބެހޭ ފަރާތްތަކުން ބުންޏެވެ.


India adhi Dhivehi sifain gulhigen operationeh fashaifi\nއެމްއެންޑީއެފް ކޯސްޓްގާޑާއި އިންޑިއާގެ ނޭވީ ސިފައިން ގުޅިގެން ރާއްޖޭގެ އިގުތިސޯދީ ސަރަހައްދު ބެލުމުގެ އޮޕަރޭޝަނެއް، ފަށައިފިއެވެ.\nމިއަދު ފެށި އޮޕަރޭޝަނާ ގުޅިގެން އެމްއެންޑީއެފްގެ އިންފޮމޭޝަން އޮފިސަރު ކެޕްޓަން އިބްރާހިމް އާޒިމް ވިދާޅުވީ، މިފަހަރު ހިންގާ އޮޕަރޭޝަނަކީ ވައިގެ މަގުން ރާއްޖޭގެ އިގްތިސާދީ ސަރަހައްދުގައި ހިންގާ ސާވެއިލަންސް ޕެޓްރޯލެއް ކަމަށެވެ.\nއޮޕަރޭޝަންގައި އިންޑިއަން ނޭވީގެ ދެ ޑޯނިއާ ފްލައިޓް ބޭނުންކުރާ ކަމަށްވެސް ވިދާޅުވިއެވެ.\nނަމަވެސް އޮޕަރޭޝަން ކުރިއަށް ގެންދާ ތާރީހެއް އަދި އޮޕަރޭޝަން ހިންގި ސަރަހައްދު އާންމު ކުރާނީ އޮޕަރޭޝަން ނިމުނީމަ ކަމަށް އާޒިމް ވިދާޅުވިއެވެ.\nރާއްޖޭގެ ހާއްސަ އިގްތިސާދީ ސަރަހައްދުގައި ގާނޫނާއި ގަވާއިދާ ހިލާފަށް ކަނޑުމަތީގެ އެއްވެސް ކަމެއް ހިނގަމުންދޭތޯ ބެލުމަށް، އެމްއެންޑީއެފްއާއި އިންޑިއާ ސިފައިން ގުޅިގެން ސިލްސިލާކޮށް ގެންދަނީ ހާއްސަ އޮޕަރޭޝަންތަކެއް ހިންގަމުންނެވެ.\nއެގޮތުން މިދިޔަ މަހުގެ 12 އިން 15 އަށް އިންޑިއާ ނޭވީގެ މަނަވަރަކާއެކު އެމްއެންޑީއެފް ކޯސްޓްގާޑުގެ ޝިޕްތައް ވަނީ ކަނޑުމަގުން ރާއްޖޭގެ އިގްތިސާދީ ސަރަހައްދުގައި ސާވެއިލަންސް އޮޕަރޭޝަނެއް ހިންގައިފައެވެ.\nއާގު ބޯޓެއްގައި އޮތް ހާލުބޮޑު ބަލި މީހަކަށް އެމްއެންޑީއެފް އިން އެހީތެރިކަން ފޯރުކޮށްދީފި\nފަތުރުވެރިއެއްގެ ޚަބަރެއް ނުވެގެން އެމްއެންޑީއެފް ކޯސްޓްގާޑުން ހޯދަން ފަށައިފި\nފީނަން އުޅުމުގެ ތެރޭގައި ގެއްލުނު ހިތަދޫ މީހަކު ކޯސްގާޑުގެ އެހީތެރިކަމާއެކު ހޯދައިފި\n30 އަހަރުގެ މީހަކާއެކު ދަތުރުކުރަމުން ދިޔަ ދޯންޏެއް ގެއްލިގެން ހޯދަނީ\nއދ.ފެންފުށިން ގެއްލުނު މީހަކު ހޯދުމުގެ މަސައްކަތް އެމްއެންޑީއެފް ކޯސްޓްގާޑުން ފަށައިފި


މޯލްޑިވްސް ބްރޯޑްކާސްޓިންގ ކޯޕަރޭޝަން (ބްރޯޑްކޮމް) ގެ މެންބަރުން ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީއަށް ވަކިވަކިން ޙާޒިރުކޮށް އެ ކޮމިޝަނާ ގުޅުންހުރި މައްސަލަތަކެއް ބަލަން ފަށައިފިއެވެ.\nމިނިވަން މުއައްސަސާތަކުގެ ކޮމިޓީގެ އިއްޔެގެ ބައްދަލުވުމުގައިވަނީ ބްރޯޑްކޮމްގެ މެންބަރުން ކޮމިޓީއަށް މިއަދު ޙާޒިރުކޮށް ވަކިވަކިން މެންބަރުންނާއި ސުވާލުކުރަން ނިންމާފައެވެ. އަދި އެކަމަށްޓަކައި ވަނީ ކުޑަ ކޮމިޓީއެއްވެސް ވަނީ އެކުލަވާލާފައެވެ.\nމިއަދު ވަނީ ބްރޯޑްކޮމްގެ މެންބަރުން މިނިވަން މުއައްސަސާތަކުގެ ކުޑަ ކޮމިޓީއަށް ޙާޒިރުކޮށްފައެވެ. ނަމަވެސް މެންބަރުންނާއި ގުޅުން ހުރި ވަރަށް ޙައްސާސް މައްސަލަތަކެއް ބައްލަވާތީކަމަށް ބުނެ ކޮމިޓީގެ ބައްދަލުވުން ވަނީ މީޑިއާއަށް ސިއްރުކޮށްފައެވެ. ކޮމިޓީއަށް އެންމެ ފުރަތަމަ ޙާޒިރުކޮށްފައިވަނީ ބްރޯޑްކާސްޓިންގ ކޮމިޝަންގެ ރައީސް މުޙައްމަދު ޝަހީބުއެވެ.\nމިނިވަން މުއައްސަސާތަކަށް ބްރޯޑްކާސްޓިންގ ކޮމިޝަންގެ މެންބަރުން ޙާޒިރުކޮށް މިދިޔަ މަހުގެ 19 ވަނަ ދުވަހު ބޭއްވި ބައްދަލުވުމުގައިވަނީ އެކޮމިޝަންގެ ކުރީގެ ނާއިބު ރައީސް އިސްމާޢީލް ސޮފްވާނާއި މިހާރުގެ ނާއިބު ރައީސް ފާޠިމަތު ޒައިނާ އެކޮމިޝަންގެ މެންބަރުކަމުން ވަކިކުރުމަށް ފާސްކޮށް މަޖިލީހުގެ ތަޅުމަށް ހުށައަޅަން ނިންމާފައެވެ. ނަމަވެސް ކޮމިޓީން މަޖިލީހުގެ ތަޅުމަށް އެ މައްސަލަ ހުށައެޅުމުގެ ކުރިން ސޮފްވާން ވަނީ ކޮމިޝަންގެ މެންބަރުކަމުން އިސްތިއުފާދެއްވާފައެވެ. އަދި އޭގެ ފަހުން އެކޮމިޝަންގެ މެންބަރު ޙަސަން ނަބާހުވެސް ވަނީ ކޮމިޝަންގެ މެންބަރުކަމުން އިސްތިއުފާދެއްވާފައެވެ.


SunOnline: MWSC ge App in fen bill dhakkaigen 5000 rufiyaa hoadumuge furusathu\nއެމްޑަބްލިއުއެސްސީގެ އެޕުން ބިލު ދައްކައިގެން 5000 ރުފިޔާ ހޯދުމުގެ ފުރުސަތު\nއައިޝަތު ފަރީޙާ 06 Aug 2019, 10:41\nއެމްޑަބްލިއުއެސްސީގެ އެޕް ބޭނުންކުރަނީ-- ފޮޓޯ: އެމްޑަބްލިއުއެސްސީ\nއެޕްލިކޭޝަން މެދުވެރިކޮށް ފެން ބިލު ދައްކައިގެން 5000 ރުފިޔާ ލިބޭނެ ޕްރޮމޯޝަނެއް އެމްޑަބްލިއުއެސްސީ އިން ފަށައިފި އެވެ.\nމި ޕްރޮމޯޝަންގެ ދަށުން އެޕްލިކޭޝަން ބޭނުންކޮށްގެން ފެން ބިލު ދައްކާ ފަރާތްތަކުގެ މެދުގައި ގުރުއަތު ނަގައި، ނަސީބުވެރި 20 ފަރާތަކަށް 5000 ރުފިޔާގެ އިނާމެއް ދޭން އެ ކުންފުނިން ވަނީ ކަނޑައަޅައިފަ އެވެ.\nއެމްޑަބްލިއުއެސްސީ އިން ބުނީ މިމަހުގެ އެއްވަނަ ދުވަހުން ފެށިގެން އަންނަ މަހުގެ ނިޔަލަށް، އެޕް މެދުވެރިކޮށް ދައްކާ ހުރިހާ ބިލެއްވެސް ގުރުލުމުގައި ހިމަނާނެ ކަމަށެވެ.\nމާލެ، ހުޅުމާލެ އަދި ވިލިމާލޭގެ އިތުރުން އެމްޑަބްލިއުއެސްސީ އިން ފެނާއި ނަރުދަމާގެ ހިދުމަތްދޭ ކ. މާފުއްޓާއި ރ.ދުވާފަރު އަދި ހދ ކުޅުދުއްފުއްޓަށް އަމާޒުކޮށްގެން ދެ މަސްދުވަހަށް ކުރިއަށްގެންދާ މި ޕްރޮމޮޝަނުގައި މަހަކު 10 ނަސީބުވެރިން ހޮވާނެ އެވެ.\nފެން ބިލު ދެއްކުމުގެ އިތުރުން އެމްޑަބްލިއުއެސްސީގެ އެޕްލިކޭޝަން މެދުވެރިކޮށް އިތުރު ގިނަ ހިދުމަތްތަކެއްވެސް ލިބެ އެވެ. އެގޮތުން ފެން ބޭނުން ކުރެވޭ މިންވަރާއި ކުރީ މަސްތަކުގެ ފެންބިލުގެ ތަފްސީލްތައް ބަލައިލެވޭނެ އެވެ.\nއެއް އެކައުންޓަށްވުރެ ގިނަ އެކައުންޓުގެ ތަފްސީލު ބަލާލެވުމުގެ އިތުުރުން ފެންބިލުތައް ފޯނަށް ސޭވްކޮށްގެން ބަލައިލެވޭނެ އެވެ. އެމްޑަބްލިއުއެސްސީގެ އެޕްލިކޭޝަން ބޭނުން ކުރާނަމަ، ފެން ބިލު ތައްޔާރުވުމުންނާއި ބިލަށް ފައިސާ ދައްކަންޖެހޭ މުއްދަތު ހަމަވުމުމުގެ ކުރިން އަދި ފެން ކަނޑާލުމުގެ ކުރިން ނޮޓިފިކޭޝަން ފޮނުވާނެ އެވެ.\nމި އެޕްލިކޭޝަން ޕްލޭސްޓޯ އަދި އެޕް ސްޓޯ އިން ޑައުންލޯޑް ކުރެވޭނެ އެވެ.


ޔޫރަޕްގެ ޒުވާނުން 'އޮޔާދަނީ' – ދިރާސާ | Dhiislam | Dhiislam\nއަޅުގަނޑުމެން މުސްލިމުން ޒުވާނުން ޔޫރަޕްގެ ގޮތްތައް ކޮޕީކުރުމުގައި އުޅެނީ ދުނިޔޭގެ ގިންތީގައި ވަރަށް ކުރީގައެވެ. ޔޫރަޕުގެ މީހުން ހެދުން އަޅާ ގޮތާއި އެބައިމީހުންގެ އިޝާރާތްތަކާއި ޝިޔާރުތަކާއި ބަހުރުވައާއި ހުޅަގުންގެ ސްޓައިލަށް ބަދަލުކުރުމަށް އަޅުގަނޑުމެންގެ ތެރެއިން ބަޔަކު މިވަނީ ފޫގަޅާލާފައެވެ. އެހެނަސް އަޅުގަނޑުމެން މިކޮޕީ ކުރާ ޔޫރަޕްގެ ޒުވާނުން ވަނީ އޮޔާދާން ފަށާފައެވެ.\nބްރިޓިޝް ގެ އިންސްޓިޓިއުޓް ފޯރ ޕަބްލިކް ޕޮލިސީ ރިސާރޗް އިން ނެރުނު ދިރާސާއަކުން ދައްކާގޮތުގައި، 'ޑްރަގާއި މާރާމާރީ އަދި ގިނަ ބައިވެރިން ގެންގުޅުމުގެ މައްސަލަތައް ގިނަވެ އޮޔާދާ ގައުމުތަކުގެ އެންމެ ކުރީގައި އުޅެނީ ޔޫރަޕްގެ ގައުމުތަކެވެ. އޭގެންވެސް އެންމެ ކުރީގައި އުޅެނީ އިނގިރޭސިވިލާތުގެ ޒުވާނުންނެވެ.'\nކުރެވުނު ގިނަ ސްޓަޑީސްތަކެއްގެ މައްޗަށް އެކުލަވާލެވިގެން ތައްޔާރުކޮށްފައިވާ މިދިރާސާގައިވާގޮތުގައި 'އިގިރޭސިވިލާތް، ޖާރމަނީ، ފްރާންސް އަދި އިޓަލީގެ ޒުވާނުން މަސްތުވާތަކެތި އާންމުގޮތެއްގައި ބޭނުންކުރުމުގެ ސަބަބުން މާރާމާރީ އާއި ބަދުއަހުލާގީ މައްސަލަތަކުގެ މޭސްތިރިންކަމުގައި ވެގެންދާކަމަށާއި މަސްތުވެ ތިބެ ވާނުވާ ނޭނގި އެތައް ކުށްތަކެއް ކުރުމުގައި އެބައިމީހުން ޝާމިލްވާކަމަށެވެ.' މީގެ އިތުރުން އަޅުގަނޑުމެން ލޯގަނޑެއްކަމުގައި މިބަލާ 'އިނގިރޭސި ވިލާތުގެ 15 އަހަރުގެ 45 އިންސައްތަ ކުދިން ހޭދަކުރަނީ ރަހުމަތްތެރިންނާއި އެކު ގެއިންބޭރުގައި ކަމަށާއި ސްކޮޓްލޭންޑް ގެ 59 އިންސައްތަ ކުދިން އުޅެނީ ގިނަ ވަގުތު އަމިއްލަ ގެއިން ބޭރުގައި ކަމަށް ދިރާސާއިން ދައްކައެވެ.\nއިންސްޓިޓިއުޓް ފޯރ ޕަބްލިކް ޕޮލިސީ ރިސާރޗް އިން ނެރެފައިވާ ދިރާސާ ރިޕޯޓްގައި 'އިނގިރޭސިން ގެ 15 އަހަރުގެ ކުދިންގެ ތެރެއިން 38 އިންސައްތަ މަސްތުވާތަކެތީގެ ބާވަތެއްކަމުގައިވާ ކެނަބިސް ބޭނުންކޮށްފައިވާ' ކަމަށެވެ. އަދި ސްވިޑިންގެ7އިންސައްތަ ކުދިން ބޭނުންކުރާއިރު ޖާމަނީގެ 27 އިންސައްތަ ކުދިން ކެނަބިސް 'ޓްރައި' ކޮށްފައިވާކަމަށް ދިރާސާއިން ދައްކައެވެ. އަދި މީގެ އިތުރުން ޑެންމާރކް އާއި އަޔަރލޭންޑް ގެ 15 އަހަރުގެ ކުދިންނަކީ ބަނގުރާ ބުއިމުގައި ދުނިޔޭގެ ފެންވަރުން އެންމެ ކުރީގައި އުޅޭ ގައުމެއް ކަމަށާއި އިނގިރޭސި ވިލާތުގެ 15 އަހަރުގެ ކުދިންނަކީ ބަނގުރާ ބުއިމުގެ ތިންވަނަ ދަރަޖައިގެ 'ވޯސްޓް' ގައުމެއްކަމަށް މިދިރާސާގައި ބުނެފައިވެއެވެ.\nމިދިރާސާއިން އިތުރު އެހެން ކަމެއްވެސް ހާމަވެގެންދެއެވެ. އިސްލާމީ ގައުމުތަކާއި އަޅާ ބަލާއިރު ނިސްބަތުން ޔޫރަޕުގެ ޒުވާނުންގެ އާއިލީ ޗޭނުވަނީ ކަނޑައިގެން ދާހާބަލިކަށިވެފައިކަމަށް ދައްކައެވެ. އަދި ދިރިއުޅުމުގެ އެންމެހާ ކަންތައް ބޮއްސުންލައިގެން ގޮސްފައެވެ. ޒިނޭ ކުރުމުގައި ވަކި ޖިންސެއް ބެލުމެއް ނެތި، ކުޑައެއް ބޮޑެއް ނެތި އެދުން ފުއްދަމުންދަނީ ގާނޫނުން އެމީހުންނަށް އެ 'ހުއްދަ' ލިބިގެންނެވެ. މަސްތުވާ ތަކެތީގެ 'ވަކި މިންވަރެއް' ގާނޫނުގެ ދަށުން ހުއްދަލިބިގެން ބޭނުންކުރުގެ ނަތީޖާއަކީ ތަފާތު އިޖްތިމާއީ މައްސަލަތައް ފުނިޖެހެމުން ދިއުމެވެ. ބަނގުރާ ބޭނުންކުރުމުގައި 'ވަކި އުސޫލެއްގެ ދަށުން މޮނީޓާރ' ކުރާކަމަށް ދައުވާ ކުރިކަމުގައި ވިޔަސް މަސްތުވެފައިވާ ހުރިހާ އުމުރެއްގެ މީހުންވަނީ މަގުމަތީގައި 'ސޭލް' އެޅުވިފައެވެ. އޭގެ ނަތީޖާއަކީ 'ހަމަހޭގައި ނުތިބޭ މީހުން' ހޭ އަރާއިރު 'އޮރިޔާމުން' ބައެއްގެ ޝިކާރައަކަށްވެފައި އޮންނަންޖެހޭކަމެވެ. ރޭޕް ކޭސްއަކަށް އެކަން ބަދަލުވެ ދަރިވައްޓާލުމުގެ ޖަރީމާ ހިންގާ އިތުރު އިޖްތިމާއީ މައްސަލަތަކުން ގައުމު ގަތާލެވެއެވެ. މިއީ އަޅުގަނޑުމެން ނުގެނެވިގެން އުޅޭ 'ތަހުޒީބު' ތޯއެވެ. މިއީ އަޅުގަނޑުމެން މި ދުރުމި އަޅާ 'ރާއްޖެ' ހެއްޔެވެ؟\nރިސާޗުން ދައްކާ ގޮތުގައި މިދިރާސާ އިޝާރާތްކުރަނީ 'ޔޫރަޕްގެ އާއިލީ އަދި އިޖްތިމާއީ ދިރިއުޅުން އަނދަވަޅަކަށް ވެއްޓިފައިވާ' ކަމުގައެވެ. މިހުރިހާކަމެއްގެ ވެސް އަސްލަކީ ހުޅަނގުން މާއްދިއްޔަތާއި ދިމާލަށް މިސްރާބުޖަހާ އޭގެން އެމީހުންނަށް ގެއްލުންތައްވެ ގައުމުތައް އިނދަޖެހުމެވެ. ހަމަ މިބީދައިން ދިވެހިންގެ ތެރޭގައި މިފަދަ ދިރާސާތައް ކުރިވަރަކަށް 'އޮރިޔާންވަމުން' ދާނެކަން ޔަގީނާއި ގާތަށް އަޅުގަނޑަށް ބުނަންކެރެއެވެ. ދިވެހި ގިނަ ޒުވާނުންގެ އަދަބު އަޚުލާގު އުޅެނީ 'ޔޫރަޕުންނާއި އަޅާކިޔާލެވޭހާ' ވަކި ސަހަލަ ގޮތަކަށް ނޫނެވެ.\nދިވެހި ޒުވާނުންނޭވެ. ހުޅަނގުގެ ގޮތްތަކަށް 'ރޭރުވެގެން' އުޅޭއިރު ހުޅަނގުގެ ޒުވާނުން އެއުޅެނީ 'ހަމަބިމަށް' ތިރި ނުވެވިގެންނެވެ. މައްސަލަތަކާއި ބިރުވެރިކަމާއި ދިމާލަށް ނުގޮސް ހަމަޖެހޭ ދިރިއުޅެއް ހިޔާރުކުރާށެވެ. 'ކަނޑީގެ މިޔަމަތީ ދޫ ކޭއްތުމުގެ ބަދަލުގައި ކަނޑި އުރައިގެ ތެރެއަށްލާ ފޮރުވާށެވެ.' އެހެނަސް އެއީ ކާމިޔާބު ބޭނުމިއްޔާއެވެ.


މެކްސިކޯގައި ނޫސްވެރިޔަކަށް ހަމަލާދީ މަރާލައިފި\nAugust 03, 2020 21:45:04\nޕައުލޯ މޮރުގަރޭސް - އޭނާ މަރާލާފައިވަނީ ރޭގަނޑުގެ ދަންވަރުގެ ވަގުތު ރެސްޓޯރަންޓެއްގައި\nމެކްސިކޯގެ ނޫސްވެރިޔެއް ކަމަށްވާ ޕައުލޯ މޮރުގަރޭސްއަށް ހަމަލާދީ މަރާލައިފިއެވެ.\nއޭނާ މަރާލާފައިވަނީ އިގުއާލާ ސިޓީގެ ރެސްޓޯރެންޓެއްގައި ރޭގަނޑުގެ ކެއުމަށް އިންސާފުކުރަމުން ދަނިކޮށް އެ ރެސްޓޯރަންޓަށް ގަދަކަމުން ވަދެގަތް ހަތިޔާރު އެޅި ބަޔެކެވެ. އޭނާއަށް 2016 ވަނަ އަހަރު ވެސް މިފަދަ ހަމަލާއެއް ދިނުމަށް މަސައްކަތްކުރިއިރު އޭގެ ފަހުން އޭނާއަށް ހަށިފާރަވެރިޔަކު ހަމަޖައްސާފައިވެއެވެ. މިފަހަރުގެ ހަމަލާގައި އޭނަގެ ހަށިފާރަވެރިޔާ ވެސް ވަނީ މަރުވެފައެވެ.\nއޭނާއަކީ ސެންޓްރަލް ގުރޭރޯ ސްޓޭޓްގައި ހިންގަމުން އަންނަ އޮންލައިން ނޫހެއް ކަމަށްވާ 'ޕީއެމް ނޯޓިސިއާސް' ގެ އެޑިޓަރެވެ. ސެންްޓްރަލް ގުރޭރޯ ސްޓޭޓަކީ މެކްސިކޯގެ އެންމެ ހަމަނުޖެހުން ބޮޑު އެއް ސްޓޭޓެވެ.\nއޭނާ މަރާލާފައިވާ ސަބަބު މިހާތަނަށް ހޯދިފައި ނުވި ނަމަވެސް ރިޕޯޓްތައް ބުނާގޮތުން މިއީ ހަތިޔާރު އެޅި ކާޓެލްއަކާ ގުޅުމެއް އޮތް މައްސަލައެކެވެ. މީގެކުރިން ވެސް އެކި ކާޓެލްތަކުން ވަނީ މެކްސިކޯގެ ނޫސްވެރިންނަށް މަރުގެ ހަމަލާ ދީފައެވެ. މެކްސިކަން އެސޯސިއޭޝަން އޮފް ޑިސްޕްލޭސްޑް އެންޑް އެޓޭކްޑް ޖާނަލިސްޓްސްއިން ބުނެފައިވަނީ ޕައުލޯއަށް މީގެ ދެ މަސް ދުވަސް ކުރިން މަރުގެ އިންޒާރު ދީފައިވާ ކަމަށެވެ.\nމިއީ މިއަހަރުގެ މިހާތަނަށް މެކްސިކޯގައި މަރާލެވުނު ހަތަރު ވަނަ ނޫސްވެރިޔާ ކަމަށް ރިޕޯޓަރސް ވިތައުޓް ބޯޑާސް އިން ވަނީ ބުނެފައެވެ. އަދި މިއަދަދު ހަތަކަށް އަރާނެ ކަމަށް ފެޑެރޭޝަން އޮފް ލެޓިން އެމެރިކަން ޖާނަލިސްޓްސްއިން ވަނީ ބުނެފައެވެ.\nނޫސްވެރިކަން ނޫސްވެރިން މެކްސިކޯ


Salman Khan Ge "Hobby" Varah Thafaathu - Vaguthu\nސަލްމާން ޚާންގެ "ހޮބީ"ވަރަށް ތަފާތު\nއެކި މީހުން ކުރާހިތްވާނީ އެކި ކަންތައްތަކެވެ. އާއްމުކޮށް ލިބޭ ހުސްވަގުތުތަކުގައި ތަފާތު އެއްޗެހި އެއް ކުރުމަކީ ގިނަ ބައެއްްގެ އާދައެވެ. އެގޮތުން ފައިސާ ފޮއްޗާއި، ބޮއްޔާއި ފޮތާއި ފަންސޫރު ފަދަ ތަކެތިވެސް ބައެއް މީހުން "ހޮބީ"އެއްގެ ގޮތުގައި އެއްކުރެއެވެ.\nބައެއް މަޝްޙޫރު އަދި މުއްސަނދި މީހުން ބަލަނީ ވީހާވެސް އަގުބޮޑު އަދި އާއްމުންނަށް ނުލިބޭ ފަދަ ތަކެތި އެއް ކުރާށެވެ. އެގޮތުން ބްރޭންޑެޑް ކާރާއި، ބޫޓާއި އެ ނޫނަސް އަގުބޮޑު ތަކެތި އެއްކުރުމަށް އެފަދަ ފަރާތްތަކުން ލޯބިކުރެއެވެ. ނަމަވެސް ބޮލީވުޑްގައި މުއްސަނދި އަދި މަޝްހޫރު ތަރި ސަލްމާން ޚާން ހޮބީއެއްގެ ގޮތުގައި އެއް ކުރަނީ، ފެންވަރަން ބޭނުންކުރާ، ގަނޑު ސައިބޯންޏެވެ.\nއިންޑިއާގެ ޓައިމްސް އޮފް އިންޑިއާގައި ބުނެފައިވާގޮތުގައި، ސަލްމާން އެއް ކުރާ ހިތްވަނީ ގަނޑު ސައިބޯންޏެވެ. އެނޫހުގައި ބުނެފައިވާގޮތުގައި، ސަލްމާންއަކީ މީރުވަސް ދުވާ އެއްޗެއްސަށް ވަރަށް ބޮޑަށް ލޯބިކުރާ މީހެކެވެ. އޭނާ އެކި ވައްތަރުގެ މީރުވަސް ދުވާ ގަނޑު ސައިބޯނި އެއް ކުރާތާ އެތައް ދުވަހެއް ވެފައިވާއިރު، މިހާރު އޭނާ އެއް ކުރާ ގަނޑު ސައިބޯނީގެ ތެރޭގައި، މިވަގުތު ލިބެން ހުރި ހުރިހައި ވައްތަރެއްގެ ސައިބޯންޏެއް ހުރި ކަމަށް ވެއެވެ.\nޓައިމްސް އޮފް އިންޑިއާގައި ބުނެފައިވާގޮތުގައި، ސަލްމާން ޤައުމުން ބޭރަށްކުރާ ދަތުރުތަކުގައިވެސް އެކި ތަންތަނުން ސައިބޯނި ގަނެއެވެ. އަދި އެތަކެތި ގެޔަށް ގެންގޮސް ވަކި ތަނެއްގައި ބަހައްޓާފައި ހުންނައިރު، އޭނާގެ ކަލެކްޝަންގައި އެތައް ސަތޭކަ ވައްތަރެއްގެ ސައިބޯންޏެއް މިވަގުތު ހުރި ކަމަށް އެނޫހުގައި ބުނެފައިވެއެވެ.\nސަލްމާނަކީ ބޮލީވުޑްގައި އެންމެ އަގުބޮޑު އެއް ތަރި ކަމުގައިވާއިރު، މުޅި ދުނިޔެއިންވެސް ނުވަ ވަނައަށް އެންމެ އަގުބޮޑު އެކްޓަރަކީ އޭނާއެވެ. ނަމަވެސް އެހެން މުއްސަނދި މަހުޖަނުންގެ ހޮބީއަށް ބަލާއިރު، ސަލްމާންގެ ހޮބީ ވަރަށް ތަފާތެވެ.\nއޭޕްރީލް 8, 2018 16:23\nމީހަކާނީނދެ އުޅޭ މީހަކައް ހަމަރަނގަޅު\nއޭޕްރީލް 9, 2018 07:59\nތިވާނީ ފިލްމު ޝޫޓިންގ ތަކަށްގޮސް ތިބޭ ހޮޓެލް ފަދަ ތަންތަނުގެ ފާހަނާގަ ހުންނަ ސައިބޯނި ގެއަށް ގެންގޮސް އެއްކުރީ ކަމަށް... މަވެސް ވަރަށް ގިނައިން ކުރާކަމެއްތީ.......


Boakoh Vaarey Veheynekamah Lafaakoh Ha Atholhun Laamu Atholhah White Alert Nerefi | Thiladhun\nބޯކޮށް ވާރޭ ވެހޭނެކަމަށް ލަފާކޮށް ހއ އަތޮޅުން ލ އަތޮޅަށް ވައިޓް އެލާޓް ނެރެފި\nޔުމްނާ ޢަލީ ނޮވެމްބަރ 7, 2019\nބޯކޮށް ވާރޭ ވެހޭނެކަމަށް ލަފާކޮށް ހއ އަތޮޅުން ލ އަތޮޅަށް ވައިޓް އެލާޓް ނެރެފި އެވެ.\nމިއަދު 15:00 އިން މިރޭގެ 19:00 އާއި ހަމައަށް ދިގުލައިގެން ދާނެ މި ވައިޓް އެލާޓް ނެރެފައި ވަނީ ހއ. އަތޮޅުން ފެށިގެން ލ. އަތޮޅާއި ހަމައަށެވެ.\nAlert White for heavy rain pic.twitter.com/bhpVmtE1kO\n— Maldives Meteorology (@MetMaldives) November 7, 2019\nމޫސުމާ ބެހޭ ޤައުމީ އިދާރާއިން ނެރުނު ސަމާލުގެ މެސެޖުގައި ބުނެފައިވަނީ މި ވަގުތުތަކުގެ ތެރޭގައި ގުގުރުމާއެކު ބޯކޮށް ވާރޭވެހުން އެކަށީގެންވާކަމަށެވެ.


Manchester United aai Chelsea evvaruvi iru, Liverpool dhe vana ah | Mihaaru\nލަނޑު ޖެހުމަށް ފަހު ލިވަޕޫލްހެ ޔޮޓާ (ވ) އާއި މާނޭ އުފާފާޅުކުރަނީ.-- ފޮޓޯ: އޭއެފްޕީ\nޔުނައިޓެޑާއި ޗެލްސީ އެއްވަރުވިއިރު، ލިވަޕޫލް ދެ ވަނަ އަށް\n25 އޮކްޓޯބަރ 2020 - 09:184comments\nމެންޗެސްޓާ (އޮކްޓޫބަރު 25) - އިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑު ދަނޑުގައި ޗެލްސީއާ ދެކޮޅަށް ކުޅުނު މެޗު ލަނޑެއް ނުޖެހި 0-0 އިން އެއްވަރުވިއިރު، އެންމެ ފަހުގެ ޗެމްޕިއަން ލިވަޕޫލުން ފަހަތުން އަރައި 2-1 އިން ޝެފީލްޑް ޔުނައިޓެޑް ބަލިކޮށް ލީގުގެ ދެ ވަނަ އަށް ޖެހިލައިފި އެވެ.\nލީގުގެ އެއް ވަނައިގައި އެވަޓަން އޮތް ލިވަޕޫލާއި ދެ ވަނައިގައި އޮތް ލިވަޕޫލަށް ލިބިފައިވަނީ 13 ޕޮއިންޓެވެ. އެވަޓަން އެއް މެޗު މަދުންކުޅެފައިވާއިރު މިރޭ ރަށުންބޭރުގައި ސައުތެމްޓަން އަތުން މޮޅުވެއްޖެނަމަ އެއް ވަނައިގައި ތިން ޕޮއިންޓްގެ ލީޑެއް ލިބޭނެ އެވެ. ކުޅުނު ހަ މެޗުން ނުވަ ޕޮއިންޓާ އެކު ޗެލްސީ ލީގުގެ ހަ ވަނައިގައި އޮތްއިރު، ފަސް މެޗުން ހަތް ޕޮއިންޓާ އެކު ޔުނައިޓެޑް އޮތީ ލީގުގެ 15 ވަނައިގަ އެވެ.\nރޭގެ މެޗުގައި ޔުނައިޓެޑުން ފޮނުވާލި ނުރައްކާތެރި ހަމަލާތައް ހުއްޓުވުމުގައި ޗެލްސީގެ ގޯލުގައި ހުރި ސެނެގޯލްގެ ކީޕަރު އެޑޮއާޑް މެންޑީ ވަނީ މޮޅު ކުޅުމެއް ދައްކައިފަ އެވެ. ފުރަތަމަ ހާފުގައި މާކަސް ރެޝްފޯޑާއި ހުއާން މަޓާ ފޮނުވާލި ބޯޅަތައް މަތަކުރިއިރު، ދެ ވަނަ ހާފްގައި ރެޝްފޯޑް ޖެހި ބޯޅަ ވެސް ވަނީ ހުއްޓުވައިފަ އެވެ. ފުރަތަމަ ފަހަރަށް ޔުނައިޓެޑް ޖޯޒީގައި ކުޅުނު އުރުގުއޭ ފޯވާޑް އެޑިންސަން ކަވާނީ ވެސް ވަނީ ކުޅެން އެރިތާ މަދު ވަގުތުކޮޅެއްގެ ތެރޭގައި ގޯލެއް ޖެހުމާ ގާތަށް ޖެހިލައިފަ އެވެ. އޭނާ ފޮނުވާލި ބޯޅަ އަމާޒުވީ ގޯލުގެ އަރިމަތީ ދާގަނޑަށެވެ.\nޔުނައިޓެޑްގެ ކެޕްޓަން މެގުއާ (ކ) ޗެލްސީގެ އަޒްޕިލިކުއޭޓާ ކަރުގައި އަތް އަޅުވާލައިގެން.-- ފޮޓޯ: އޭއެފްޕީ\nޗެލްސީން ރޭގެ މެޗުގައި ޕެނަލްޓީ އަކަށް ވަރަށް ބޮޑަށް އެޕީލްކުރި އެވެ. އެއީ ފުރަތަމަ ހާފްގައި ޔުނައިޓެޑްގެ ކެޕްޓަން ހެރީ މެގުއާ ޗެލްސީގެ ކެޕްޓަން ސެޒާ އަޒްޕިލިކުއޭޓާ ކަރުގައި އަތްއަޅުވާލައިގެން ހުރުމުންނެވެ. މެޗަށް ފަހު ޗެލްސީގެ ކޯޗު ފްރޭންކް ލަމްޕާޑް ބުނީ އެ މަންޒަރު ވީޑިއޯ އެސިސްޓަންޓް ރެފްރީ (ވީއޭއާރް) މެދުވެރިކޮށް ނުބެލީ ކޮން ސަބަބަކާ ހުރެ ކަމެއް ނޭނގޭ ކަމަށާއި ޔަގީނުން ވެސް އެނގޭ ކަމަކީ އެއީ ޕެނަލްޓީއެއް ދޭން ޖެހޭ ފައުލެއް ކަމަށެވެ.\nމިއީ މިދިޔަ 48 އަހަރު ތެރޭ ލީގުގައި ޔުނައިޓެޑް ކުޅުނު ފުރަތަމަ ތިން މެޗުން އަމިއްލަ ދަނޑުގައި މޮޅެއް ނުލިބި ދިޔަ ފުރަތަމަ ފަހަރެވެ. ޔުނައިޓެޑް އަމިއްލަ ދަނޑުގައި ލީގުގައި ކުޅުނު ފުރަތަމަ ދެ މެޗުން ކްރިސްޓަލް ޕެލަސް އާއި ޓޮޓެންހަމް އަތުން ވަނީ ބަލިވެފަ އެވެ. ޔުނައިޓެޑްގެ ކޯޗު އޮލެ ގުނަ ސޯލްޝެއާ ބުނީ މިއީ ބޭނުންވި ނަތީޖާ ނޫން ކަމަށާއި އެކަމަކު މެޗުގެ ހާލަތު ދިޔަ ގޮތުން މި ޕޮއިންޓް މިއީ އެންމެ ގޯސް ނަތީޖާއެއް ގޮތުގައި ނުދެކޭނެ ކަމަށެވެ.\nލިވަޕޫލް ދަނޑުގައި ރޭގެ މެޗު ފަށައިގެން 13 ވަނަ މިނިޓްގައި ޝެފީލްޑް އިން ވަނީ ސެންޑާ ބާގާ ޕެނަލްޓީން ލީޑުނަގައިފަ އެވެ. މިއީ ލިވަޕޫލްގެ ފަބީނިއޯ ޝެފީލްޑްގެ އޮލީ މެކްބާނީ އަށް ފައުލުކުރިކަމަށް ބަލައި ދިން ޕެނަލްޓީ އެކެވެ. އެ ފައުލަށް ފުރަތަމަ ދިނީ ގޯލު ރޮނގުމަތިން ހިލޭ ޖެހުމެކެވެ. އެކަމަކު ފަހުން ވީއޭއާރް އިން ބެލުމަށް ފަހު ޕެނަލްޓީ އަކަށް ބަދަލުކުރި އެވެ. ޝެފީލްޑްގެ ލީޑުފުޅާކުރަން ބެން އޮސްބޯން ޖެހި ބޯޅަ ލިވަޕޫލްގެ ގޯލުގައި ހުރި އެލިސަން ބެކާ ވަނީ މަތަކޮށްފަ އެވެ.\nފުރަތަމަ ހާފް ނިމުމުގެ ކުރިން ލިވަޕޫލުން އެއްވަރުކުރީ ރޮބާޓޯ ފިރްމީނޯ ޖެހި ގޯލުންނެވެ. މެޗުގެ 41 ވަނަ މިނިޓްގައި ސަޑިއޯ މާނޭ ބޮލުން ޖެހި ބޯޅައެއް ޝެފީލްޑް ކީޕަރު އާރޮން ރާމްސްޑޭލް އަތުގައި ޖެހިފައި ނުކުތްވަގުތު ފިރްމީނޯ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ. ލިވަޕޫލަށް ލީޑުނަގައިދޭން މުހައްމަދު ސަލާހް ޖެހި ގޯލެއް ވީއޭއާރް މެދުވެރިކޮށް ބަލައި ވަނީ އޮފްސައިޑްކަމަށް ނިންމައިފަ އެވެ.\nލިވަޕޫލް މޮޅުކޮށްދިން ލަނޑު ޖެހީ މެޗުގެ 64 ވަނަ މިނިޓްގައި ޑިއޯގޯ ޔޮޓާ އެވެ. އޭނާ މި ލަނޑު ޖެހީ މާނޭ ނަގައިދިން ހުރަހަކުން ބޮލުންނެވެ.\nލީގުގައި އިއްޔެ މެންޗެސްޓާ ސިޓީ ކުޅުނު މެޗުން ވަނީ ރަށުންބޭރުގައި ވެސްޓް ހޭމް ޔުނައިޓެޑާ 1-1 އިން އެއްވަރުވެފަ އެވެ. މިކޭލް އެންޓޯނިއޯ ފުރަތަމަ ހާފުގައި ޖެހި މޮޅު ގޯލުން ވެސްޓް ހޭމް އިން ލީޑުނަގާފައިވަނިކޮށް ސިޓީ އަށް ދެ ވަނަ ހާފްގައި އެއްވަރުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް ފިލް ފޯޑެން އެވެ. ސިޓީ މޮޅުކޮށްދޭން ރަހީމް ސްޓާލިން އަށް ލިބުނު ދެ ފުރުސަތުގެ ބޭނުމެއް ނުކުރެވުނެވެ.\nމި ނަތީޖާއާ އެކު ސިޓީ އޮތީ ފަސް މެޗުން ލިބުނު އަށް ޕޮއިންޓާ އެކު ލީގުގެ 12 ވަނައިގަ އެވެ. މިއީ ސިޓީގެ ކޯޗު ޕެޕް ގާޑިއޯލާގެ ކޯޗިން ކެރިއަރުގައި ފުރަތަމަ ފަސް މެޗަށް ފަހު ލީގެއްގައި އޭނާ ކޯޗުކޮށްދޭ ޓީމަކަށް 10 ޕޮއިންޓަށް ވުރެން މަދުން ލިބުނު ފުރަތަމަ ފަހަރެވެ.


vnews - Ga.Villigili Council ge nimidhiya dhauruge hurihaa membarun JP ah\nގއ.ވިލިގިލީ ކައުންސިލުގެ ނިމިދިޔަ ދައުރުގެ ހުރިހާ ކައުންސިލަރުން ޖޭޕީއަށް\nގއ.ވިލިގިލީ ކައުންސިލުގައި ނިމިގެންދިޔަ ދައުރުގައި ތިއްބެވި ހުރިހާ ކައުންސިލަރުން ޖުމްހޫރީ ޕާޓީއަށް ސޮއިކުރައްވައިފިއެވެ.\nޖުމްހޫރީ ޕާޓީގެ ތަރުޖަމާނު އަލީ ސޯލިހު ވިދާޅުވީ މީގެ ތެރެއިން ކައުންސިލުގެ ކުރީގެ ރައީސް ނިޔާޒު ނިޒާރާއި، ކައުންސިލުގެ ކުރީގެ މެމްބަރު މުހައްމަދު ފާރޫގު މީގެ ކުރިން ޖޭޕީއާ ގުޅިވަޑައިގެންފައިވާ ކަމަށާއި މިއަދު ސޮއިކުރެއްވީ އަނެއް ތިން ބޭފުޅުން ކަމަށެވެ.\nވިލިގިލީ ކައުންސިލުގެ ކުރީގެ މެމްބަރުން ޖުމްހޫރީ ޕާޓީއަށް ސޮއިކުރައްވައި އެބޭފުޅުންގެ ފޯމު ޖުމްހޫރީ ޕާޓީއާ މިއަދު ވަނީ ރަސްމީކޮށް ހަވާލުކުރައްވާފައެވެ. ޖުމްހޫރީ ޕާޓީގެ އޮފީސް މ.ކުނޫޒުގައި މިއަދު ބޭއްވި ރަސްމިއްޔާތެއްގައި މިފޯމުތަކާ ޖޭޕީގެ ފަރާތުން ހަވާލުވެވަޑައިގަތީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒެވެ.\nވިލިގިލީ ކައުންސިލުގެ ކުރީގެ މެމްބަރު މުހައްމަދު ފާރޫގު ވިދާޅުވީ އެބޭފުޅުން ޖޭޕީއާ ގުޅިވަޑައިގަތީ ގައުމުގެ ހާލަތު އޮތްގޮތުން ސިޔާސީ މަސައްކަތް ކުރެވެން އޮތީ ޖޭޕީއާ ގުޅިގެން ކަމަށް ގަބޫލުކުރައްވާތީ ކަމަށެވެ. މީގެ ކުރިން އެބޭފުޅުން ތިއްބެވީ ޕީޕީއެމްގެ މެމްބަރުންގެ ގޮތުގައި ކަމަށާއި، ގއ.ވިލިގިއްޔަކީ ރައީސް މައުމޫނަށް ވަރަށް ތާއީދު ބޮޑު ރަށެއް ކަމަށް ފާރޫގު ވިދާޅުވިއެވެ. ނަމަވެސް ޕީޕީއެމް ދެބައިވެ، މައުމޫންގެ ބާރުވެރިކަން ކެނޑިގެން ދިއުމުން، އެބޭފުޅުންގެ ފިކުރާ އެއްގޮތަށް މަސައްކަތް ކުރުމުގެ ޖާގަ ޕީޕީއެމް ތެރެއިން ގެއްލިފައިވާ ކަމަށެވެ.\nފާރޫގު ވިދާޅުވީ ސަރުކާރުން ވެރިކަމުގެ ބާރުތައް ނަހަމަގޮތުގައި ބޭނުންކޮށް، ބާރުތައް އެއްކުރަން ފެށުމުން އެއީ ބަލައިގަނެވޭ ކަމަކަށް ނުވާތީ، އެބޭފުޅުން ޕީޕީއެމުން ވަކިވީ ކަމަށެވެ. އަދި މިއަދު ސިޔާސީގޮތުން ކުރިއަށްދިއުމަށް އޮތް އެންމެ ރަގަޅު ޕްލެޓްފޯމަކީ ޖޭޕީ ކަމަށާއި ގައުމުގެ މަސްލަހަތަށްވެސް އެންމެ ރަގަޅު ގޮތަކީ ޖުމްހޫރީ ޕާޓީއާއެކު މަސައްކަތް ކުރުން ކަމަށް ފެންނާތީ އެޕާޓީއާ ގުޅިވަޑައިގަތީ ކަމަށެވެ.\nފާރޫގު ވިދާޅުވީ ޖުމްހޫރީ ޕާޓީއާ ގުޅިވަޑައިގަތީ ހިތާއިރޫހުން ކަމަށާއި ވަރަށް އަވަހަށް މީގެ އަސަރު ފެންނާނެ ކަމަށެވެ. އަދި ކުރިއަށް އޮތް 2018 ވަނަ އަހަރަށް ތައްޔާރުވުމަށް ޖުމްހޫރީ ޕާޓީން ކުރާ މަސައްކަތަށް ފުރިހަމައަށް އެއްބާރުލުން ދެއްވައި ޕާޓީ ކުރިއެރުވުމަށް މަސައްކަތް ކުރައްވާނެ ކަމަށެވެ.


Ben Affleck ge addiction drama anna October gai | Mihaaru\nބެން އެފްލެކް: އެންމެ ފަހުން ފެނިފައި ވަނީ ނެޓްފްލިކްސްގެ "ޓްރިޕްލް ފްރޮންޓިއާ" އިން.\nބެން އެފްލެކްގެ އެޑިކްޝަން ޑްރާމާ "ޓޮރެންސް" އޮކްޓޯބަރު 18 ގައި\n24 މާޗް 2019 - 07:33\nމަސްތުވާތަކެއްޗަށް ދެވިހިފައިގެން ބާސްކެޓް ބޯޅަ ކެރިއަރު ހަލާކުވުމުގެ އިތުރުން އަންހެނުން ވެސް ގެއްލޭ މީހެއްގެ ރޯލު ބެން އެފްލެކް ކުޅޭ ފިލްމު އަންނަ އޮކްޓޯބަރު މަހު ސިނަމާތަކަށް ގެންނަން ނިންމައިފި އެވެ.\nވެރައިޓީން ބުނި ގޮތުގައި ކުރިން "ދަ ހޭޒް-ބީން" ގެ ނަން ދިނުމަށް ފަހު މިހާރު "ޓޮރެންސް" ގެ ނަން ދީފައިވާ ވޯނާ ބްރަދާޒްގެ ފިލްމު ރިލީޒްކުރަން ނިންމާފައި ވަނީ އޮކްޓޯބަރު މަހުގެ 18 ގަ އެވެ.\nއެފްލެކް ޕްރޮޑިއުސަރެއްގެ ގޮތުގައި ވެސް ހިއްސާވާ ފިލްމުގެ ޑައިރެކްޓަރަކީ އޭނާ 2016 ގައި ކުޅުނު ފިލްމު "ދި އެކައުންޓެންޓް" ޑައިރެކްޓަރު ގެވިން އޮ ކޮނާ އެވެ. މިއީ އެ ފިލްމަށް ފަހު، މި ދެ މީހުން އެކީގައި މަސައްކަތްކުރާ ފުރަތަމަ ޕްރޮޖެކްޓެވެ.\nއެފްލެކާ އެކު "ޓޮރެންސް" ގެ ކާސްޓުންގެ ތެރޭގައި އަލް މެޑްރިގަލް، ޖެނީކާ ކެވިންކާ، ހޭޔެސް މެކްއާތާ، ބްރޭންޑަން ވިލްސަން އަދި ރެޗެލް ކާޕަނީ ހިމެނެ އެވެ.\nމަސްތުވާތަކެއްޗަށް ދެވި ހިފާފައިވާ މީހެއްގެ ރޯލުން އެފްލެކް ފެނިގެންދާ އިރު، އޭނާ ވަނީ މިފަދަ މައްސަލަތަކެއްގައި މީގެ ކުރިން ރިހެބްގައި ފަރުވާ ވެސް ހޯދައިފަ އެވެ. އެގޮތުން އެންމެ ފަހުން ފަރުވާ ހޯދީ މިދިޔަ އަހަރު އެވެ.\nފިލްމުގައި ކުޅޭ އެޑިކްޓްގެ ރޯލްގެ ތެރެއިން އޭނާ ރަނގަޅުވާން ކުރާ މަސައްކަތުގެ ތެރޭގައި ކުރިން ކިޔެވި ހައި ސްކޫލްގެ ބާސްކެޓް ބޯޅަ ޓީމެއްގެ ކޯޗްގެ މަގާމާ ވެސް ފަހުން ހަވާލުވެ ކުރާ މަސައްކަތްތައް ވެސް ދައްކުވައި ދޭނެ އެވެ.\nއެފްލެކް، 46، އެންމެ ފަހުން ފެނިފައި ވަނީ ނެޓްފްލިކްސް އިން މި މަހުގެ ކުރީކޮޅު ގެނެސް ދިން އެކްޝަން ތުރިލާ "ޓްރިޕްލް ފްރޮންޓިއާ" އިންނެވެ.


Dhaandhoo Badharu Tharaggy Kurumuge Amaly Masakkai Fashaifi ދާންދޫ ބަނދަރު ތަރައްޤީ ކުރުމުގެ އަމަލީ މަސައްކަތް ފަށައިފި – Huvadhoo News Dhaandhoo Badharu Tharaggy Kurumuge Amaly Masakkai Fashaifi Huvadhoo News\nދާންދޫ ބަނދަރު ތަރައްޤީ ކުރުމުގެ އަމަލީ މަސައްކަތް ފަށައިފި\nގއ. ދާންދޫ ބަނދަރު ތަރައްޤީ ކުރުމުގެ މަޝްރޫޢުގެ އަމަލީ މަސައްކަތް ފެށިގެން ކުރިޔަށް ދަނީ - ފޮޓޯ: އެމްޓީސީސީ\nގއ.ދާންދޫގެ ބަނދަރު ތަރައްޤޫކުރުމުގެ އަމަލީ މަސައްކަތް ފެށިގެން ކުރިޔަށް ގެންދާ ކަމަށް އެމްޓީސީސީން ވިދާޅުވެއްޖެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރއިން މިއަހަރު ޖެނުއަރީ މަހު އެމްޓީސީސީއާ ހަވާލުކުރެވުނު މިމަޝްރޫއުގެ އަމަލީ މަސައްކަތް ފަށާފައިވަނީ މިމަހު 29 ވަނަ ދުވަހުގައި ކަމަށް އެމްޓީސީސީން ވަނީ ވިދާޅުވެފައެވެ.\nގއ. ދާންދޫ ބަނދަރު ތަރައްޤީ ކުރުމުގެ މަޝްރޫޢުގެ އަމަލީ މަސައްކަތް 29 މާރޗް 2022 ވަނަ ދުވަހު ފެށިއްޖެ.#MTCCProjects #RayyithungeKunfuni pic.twitter.com/jpqWjbMpke\n— MTCC Plc (@MTCCPlc) March 31, 2022\nއެކުންފުނިން ހާމަކުރި ގޮތުގައި މިމަޝްރޫޢު ނިމޭއިރު އެރަށުގައި 529 މީޓަރުގެ ބަނދަރެއް ތަރައްޤީކުރެވިގެންދާނެއެވެ. އަދި 333މީޓަރުގައި ބޭރު ތޮށި ލުހުމާއި، 370 މީޓަރުގައި ރިވެޓްމަންޓް ޖެހުމަށްވެސްވަނީ ހަމަޖެހިފައެވެ.\nއެންމެ ފަހުގެ ޒަމާނީ ފަރުމާއަށް ތައްޔާރުކުރެވޭ މިބަނދަރުގައި 100މީޓަރު ދިގު އަދި3މީޓަރު ފުޅާ ކޮންކްރީޓް ޖެޓީއެއް އަޅަން ވަނީ ހަމަޖެހިފައެވެ. މީގެއިތުރުން ބަނދަރުގެ އެއްގަމު ތޮއްޓާ ބޭރު ތޮށި ގުޅާލުމަށް 30މީޓަރު ދިގު 4މީޓަރު ފުޅާ ބްރިޖެއްވެސް ހަދާނެއެވެ.\nމިއީ 1 އަހަރާ4މަސް ދުވަހުން ނިންމާ ގޮތަށް އެމްޓީސީސީ އާ ހަވާލުކޮށްފައިވާ 70.8 މިލިޔަން ރުފިޔާގެ ބިޔަ މަޝްރޫޢެކެވެ.


Curfew Gadeegai Dhanvaru Ufandhuvas Party Beyvvumun Lukaku Hoonufenah - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! - 17 ގަޑިއިރު ކުރިން\nކާފިއު ގަޑީގައި ދަންވަރު އުފަންދުވަސް ޕާޓީ ބޭއްވުމުން ލުކާކު ހޫނުފެނަށް\nއިޓަލީގައި ކޮވިޑުގެ ހާލަތާއި ގުޅިގެން އެ ގައުމުގެ ސަރުކާރުން ހަރުކަށި ފިޔަވަޅުތަކެއް އަޅާފައިވަނިކޮށް އިންޓަމިލާނުގެ ފޯވާޑް ރޮމެލޫ ލުކާކޫގެ އުފަންދުވަސް ފާހަގަކުރުމަށް އެގައުމުގެ ހޮޓަލެއްގައި ދަންވަރު ޕާޓީ ބޭއްވި މައްސަލަ ހޫނުވެއްޖެ އެވެ.\nލުކާކޫގެ 28 ވަނަ އުފަންދުވަސް ޕާޓީ ބާއްވާފައިވަނީ އިންޓަމިލާނުގެ ކުޅުންތެރިންނާއެކު އެ ގައުމުގެ ގަޑިން ދަންވަރު 03:00 ޖެހިއިރު ކަމަށް ރިޕޯޓުތައް ބުނެއެވެ.\nމިހާތަނަށް އެ ޕާޓީގައި ބައިވެރިވި އިންޓަމިލާނުގެ ކުޅުންތެރިންނަކީ އޭޝްލީ ޔަންގް އާއި އަޝްރަފް ހަކީމީ އަދި އިވާން ޕެރިސިޗް އެވެ. އަދިވެސް އިތުރު ކުޅުންތެރިންތަކެއް ހިމެނޭކަމަށް ރިޕޯޓުތައް ބުނެއެވެ. އިންޓަމިލާނުގެ އިތުރުން އިޓަލީގެ ކަމާބެހޭ އިދާރާތަކުން ދަނީ މި ޕާޓީގައި ބައިވެރިވި މީހުން ދެނެގަތުމުގެ މަސައްކަތް ކުރަމުންނެވެ.\nކޮވިޑުގެ ހާލަތު ގޯސްވެފައިވުމާއި ގުޅިގެން އިޓަލީގައި ވަނީ ރޭގަނޑު 10 އިން ފަތިހު5އަށް އެއްވެ އުޅުން ވަނީ މަނާކޮށްފައެވެ. އަދި މީހުން އެއްކޮށްގެން އެކި ޕާޓީތަކާއި ހަރަކާތްތައް ބޭއްވުމަކީ މަނާ ކަމެކެވެ.\nމި ޕާޓީ ބާއްވާފައިވަނީ އިޓާލިއަން ލީގުގައި އިންޓަމިލާނުން 3-1 އިން ރޯމާ ބަލިކުރި މެޗަށްފަހު އެވެ. މި މެޗުގައި ލުކާކޫ ލަނޑުވެސް ޖަހާފައިވެއެވެ.\nއިންޓަ އިން 11 އަހަރަށްފަހު ލީގުގެ ތަށި އުފުލާލައިފި


Dhanduveri nafaa loan 17 faraathakah – Iru\nދަނޑުވެރި ނަފާ ލޯނު 17 ފަރާތަކަށް\nއެސްއެމްއީ ބޭންކުން ދޫކުރާ “ދަނޑުވެރި ނަފާ” ލޯނުގެ ދަށުން 17 ފަރާތަކަށް 4.7 މިލިއަން ރުފިޔާ ހަމަޖެހިފައިވާކަމަށް އެ ބޭންކުން ވިދާޅުވެއްޖެއެވެ.\nއެސްއެމްއީ ބޭންކުގެ ދަށުން އެކި ދާއިރާތަކުން ލޯނަކަށް އެދުމުގެ ފުރުޞަތު ސަރުކާރުން ހުޅުވާލިއިރު މީގެ ތެރޭގައި ހިމެނޭ 1 ދާއިރާއަކީ ދަނޑުވެރިކަން ކުރިއެރުވުމަށް ހުޅުވާލި ދަނޑުވެރި ނަފާ ލޯނެވެ. މިއީ ދަނޑުވެރިކަމުގެ އިޤްތިޞާދު ފުޅާކޮށް މަސައްކަތްތަކަށް އިންވެސްޓުކުރެވޭނެ މަގުތައް ދަނޑުވެރިންނަށް ފަހިކޮށްދިނުމުގެ މަޤްސަދުގައި ތަޢާރަފްކޮށްފައިވާ ސްކީމެއްކަމަށް ސަރުކާރުން ވިދާޅުވެއެވެ.\nއެސްއެމްއީ ބޭންކުން ވިދާޅުވީ ދަނޑުވެރި ނަފާ ލޯނުގެ ދަށުން މިހާތަނަށް 17 ފަރާތަކަށް ލޯނު ހަމަޖެހިފައިވާކަމަށެވެ. މިއީ ޖުމްލަ 4.7 މިލިއަން ރުފިޔާގެ ލޯނުކަމަށް އެ ބޭންކުން ވިދާޅުވެއެވެ.\nދަނޑުވެރި ނަފާ ލޯން ޕްރޮގްރާމުގެ ދަށުން ލޯނު ދޫކުރުމުގައި އިސްކަން ދޭނީ ޓެކްނޮލޮޖީ ބޭނުންކޮށްގެން ޒަމާނީ ދަނޑުވެރިކަމުގެ މަޝްރޫޢުތައް ހިންގުމަށެވެ. އެގޮތުން އަރބަން އެގްރިކަލްޗަރ، ޕްރޮޓެކްޓެޑް އެގްރިކަލްޗަރ، ވަރޓިކަލް ގަރޑެނިންގ، ޕޯލްޓްރީގެ އިތުރުން ކުދި ޖަނަވާރު ގެންގުޅުން އަދި ގަސް އުފައްދާ ނާސަރީތައް ޤާއިމްކުރުން ފަދަ ކަންތައްތަކަށް ލޯން ދޫކުރެވޭނެކަމަށް ދަނޑުވެރިކަމާއިބެހޭ ވުޒާރާއިން ވިދާޅުވެއެވެ.\n6 އިންސައްތަ އިންޓްރެސްޓާއެކު ދޫކުރާ މި ލޯން ސްކީމްގެ ދަށުން އެންމެ މަދުވެގެން ނެގޭނީ 75 ހާސް ރުފިޔާއެވެ. އަދި އެންމެ ބޮޑު އަދަދަކަށް ނޭގޭނީ2މިލިއަން ރުފިޔާއެވެ. މީގެ ތެރެއިން އަމިއްލަ ފަރުދުންނަށް 75 ހާސް ރުފިޔާއާއި 500 ހާސް ރުފިޔާއާއި ދެމެދުގެ ފައިސާގެ އަދަދެއް ލޯނުގެ ގޮތުގައި ނެގޭއިރު ދަނޑުވެރިކަމުގެ ދާއިރާގައި ހަރަކާތްތެރިވާ ކުންފުނި އަދި ކޯޕަރޭޓިވްސްތަކަށް 75 ހާސް ރުފިޔާއާއި ދެ މިލިއަން ރުފިޔާގެ ދެމެދުގެ ލޯނު ނެގޭނެގޭނެއެވެ. އަދި ރަހުނު ނުދައްކާ ލޯނު ނެގޭނެ އެންމެ މަތީ އަދަދަކީ 75 ހާސް ރުފިޔާއެވެ.


Touristun heydha kuraa rey, 7.5 million ge andhaazaa eh\nމި އަހަރު ޓޫރިސްޓު ބެޑްނައިޓްސް 7.5 މިލިއަނަށް އަންދާޒާއެއް\nރާއްޖެއަށް އައި ޓޫރިސްޓުންތަކެއް ވީއައިއޭގައި: މި އަހަރު އެއް މިލިއަން ޓޫރިސްޓުން ހަމަވާނެ ކަމަށް ވަނީ އަންދާޒާ ކޮށްފައި -- ފޮޓޯ: އަވަސް\nމިހާރު މިދާ ގޮތަށް އިގްތިސޯދު ދާނަމަ އެންމެ ރަނގަޅު ހާލަތުގައި މި އަހަރު ޓޫރިސްޓު ބެޑްނައިޓްސް ނުވަތަ ޓޫރިސްޓުން ހޭދަކުރާ ރޭގެ އަދަދު ހުންނާނީ 7.5 މިލިއަންގައި ކަމަށް އެމްއެމްއޭން އަންދާޒާ ކޮށްފި އެވެ.\nރާއްޖޭގެ ޓޫރިޒަމް ކުރިއަށް ލަފާކޮށް، އެމްއެމްއޭގެ ސީނިއާ ރިސާޗް އެނަލިސްޓް، ދަހާ ޝުއައިބު ހަދާފައިވާ ދިރާސާއެއް އެ އޮތޯރިޓީން ވަނީ އާއްމު ކޮށްފަ އެވެ. އެ ދިރާސާގައި ހަތަރު ހާލަތަށް ޓޫރިޒަމް ކުރިއަށް ލަފާ ކޮށްފައިވެ އެވެ.\nއެ ހަތަރު ހާލަތަކީ އިގްތިސޯދު އެންމެ ގޯސްވާނެ ކަމަށް ލަފާކުރާ "ވޯސްޓް ކޭސް" އާއި މެދުމިން "މޮޑަރޭޓް ކޭސް" އަދި އެކަށީގެންވާ ވަރެއްގައި ކުރިއަށްދާނެ ކަމަށް އަންދާޒާ ކުރާ "އޮޕްޓިމިސްޓިކް" ގެ އިތުރުން އެންމެ ރަނޅު ހާލަތަށް ބަލާފައިވާ "މޮސްޓް އޮޕްޓިމިސްޓިކް ކޭސް" އެވެ.\nދިރާސާގައި މިންކުރި ހަތަރު ހާލަތު\nވޯސްޓް ކޭސް- އެންމެ ގޯސް\nމޮޑަރޭޓް ކޭސް- މެދުމިން\nމޮސްޓް އޮޕްޓިމިސްޓިކް ކޭސް- އެންމެ ރަނގަޅު\nމި ދިރާސާ ދައްކާ ގޮތުން މި އަހަރު ކޮވިޑުގެ ހާލަތު ދުނިޔޭގައި ގޯސްވެގެންދާ އެންމެ ގޯސް ހާލަތުގައި އަންނާނެ ކަމަށް އަންދާޒާކުރި ޓޫރިސްޓުންގެ އަދަދަކީ 490,822 އެވެ. އަދި އެންމެ ކައިރި ނުވަތަ ޔަގީންކަން ބޮޑު "އޮޕްޓިމިސްޓިކް" ހާލަތުގައި މި އަހަރު 757,959 ޓޫރިސްޓުން އަންނާނެ ކަމަށް އަންދާޒާ ކޮށްފައިވެ އެވެ. ނަމަވެސް މި ދިރާސާގައި އަންދާޒާ ކުރި އަދަދަށްވުރެ ގިނައިން ވަނީ މިހާރު ޓޫރިސްޓުން އައިސްފަ އެވެ. އަދި މި އަހަރު އެންމެ ރަނގަޅު ހާލަތުގައި އަންނާނެ ކަމަށް އަންދާޒާކޮށްފާއި ވަނީ އެއް މިލިއަން ޓޫރިސްޓުންނެވެ. އަދި މި އަހަރު އެންމެ ރަނގަޅު ހާލަތުގައި ޓޫރިސްޓުން ރާއްޖޭގައި ހޭދަކުރާ ރޭ ނުވަތަ ބެޑްނައިޓްސް ހުންނާނީ 7.5 މިލިއަންގައި ކަމަށް ބުނެފައިވެ އެވެ.\n2022: 1.4 މިލިއަން 2023 ގައި ރެކޯޑެއް\nމި ދިރާސާ ދައްކާ ގޮތުން އަންނަ އަހަރުގެ އެންމެ ގޯސް ހާލަތުގައި ރާއްޖެއަށް 1.1 މިލިއަން ޓޫރިސްޓުން އަންނާނެ އެވެ. އަދި އަދި މި ހާލަތުގައި ޓޫރިސްޓުން ރާއްޖޭގައި އަށް މިލިއަން ރޭ ހޭދަ ކުރާނެ އެވެ. އަދި އެންމެ ރަނގަޅު ހާލަތުގައި އަންނާނެ ކަމަށް އަންދާޒާ ކޮށްފައި ވަނީ 1.4 މިލިއަން ޓޫރިސްޓުންނެވެ. އަދި މިހާލަތުގައި ބެޑްނައިޓްސްގެ އަންދާޒާއަކީ 10 މިލިއަނެވެ.\nމީގެ އިތުރުން 2022 ވަނަ އަހަރުގެ އެންމެ ގޯސް ހާލަތުގައި 1.5 މިލިއަން ޓޫރިސްޓުން އައިސް އެންމެ ރަނގަޅު ހާލަތުގައި 1.8 މިލިއަން ޓޫރިސްޠުންނާއެކު ޓޫރިޒަމްގެ ރެކޯޑެއް ހަދާނެ ކަމަށް އަންދާޒާ ކޮށްފައިވެ އެވެ. މިހާތަނަށް އެންމެ ގިނައިން ޓޫރިސްޓުން އައިސްފައި ވަނީ 2019 ވަނަ އަހަރު އެވެ. އެ އަދަދު 1.7 މިލިއަން ޓޫރިސްޓުން އައިސްފައިވެ އެވެ. އަދި ރާއްޖޭގެ ޓޫރިޒަމްގެ އެންމެ ރަނގަޅު ވާނެ ކަމަށް އަންދާޒާކުރާ 2023 ގައި ބެޑްނައިޓްސް ހުންނާނެ ކަމަށް ބަލާފައި ވަނީ 12.4 މިލިއަންގަ އެވެ.\nޓޫރިޒަމްގެ މި ދިރާސާގައި ބުނެފައިވާ ގޮތުން ރާއްޖޭގެ ޓޫރިޒަމް 1972 ގައި އުފަންވެ، 1987 އިން 2019 ވަނަ އަހަރާ ހަމައަށް ޓޫރިޒަމްގެ އެވްރެޖު ކުރިއެރުން ހުރީ 9.4 ޕަސެންޓުގަ އެވެ. އަދި ޓޫރިޒަމްގެ ކުރިއެރުން މިހާތަނަށް ދަށްވެފައިވަނީ 2004 ގެ އިންޑިއަން އޯޝަން ސުނާމީ އާއި 2009ގައި ދުނިޔެއަށް ކުރިމަތިވި "ގްލޯބަލް ރިސިޝަން" ގެ ސަބަބުންނެވެ.\nއެމްއެމްއޭ ޓޫރިޒަމް އިގްތިސޯދު + ކޮވިޑް-19 ޓޫރިސްޓް އެރައިވަލް


ދިރާގުން ރާއްޖެއަށް “އީ-ސިމް”ގެ ހިދުމަތް ތައާރަފްކޮށްފި – Haftha\nSat, 11 July, 2020, 6:53 pm\nދިރާގުން ރާއްޖެއަށް “އީ-ސިމް”ގެ ހިދުމަތް ތައާރަފްކޮށްފި\nޖެނުއަރީ 13, 2020\nރާއްޖޭގައި ފުޅާ ދާއިރާއެއްގައި މުއާސަލާތީ ހިދުމަތްދޭ ކުންފުނި، ދިރާގުން “އީ-ސިމް”ގެ ހިދުމަތް ތައާރަފްކޮށްފިއެވެ.\nދިރާގުން ބުނީ، މިއަދު އެކުންފުނިން ތައާރަފްކުރި އީ-ސިމް މެދުވެރިކޮށް ކަސްޓަމަރުންނަށް ޑިޖިޓަލް މުސްތަގްބަލަކަށް ވާސިލްވުމަށް އިތުރު ބާރަކަށްވެ، މޯބައިލް ކަނެކްޝަންތައް މެނޭޖް ކުރުމުގައި އިތުރު ލުއި ފަސޭހަތަކެއް ލިބިގެންދާނެ ކަމަށެވެ.\nއަދި އީ-ސިމް އެކްޓިވޭޓް ކުރެއްވުމަށް ދިރާގު އެޕް މެދުވެރިކޮށް ސިމެއް ލިބޭ އަގުގައި (30 ރުފިޔާ) އަށް ކަސްޓަމަރުންނަށް އެކްޓިވޭޓް ކޮށްލެވޭނެ ކަމަށް ދިރާގުން ބުނެއެވެ.\nއީ-ސިމް އަކީ މިހާރު ބޭނުންކުރާ ޕްލާސްޓިކް ފިޒިކަލް ސިމްގެ ބަދަލުގައި ޑައުންލޯޑު ކޮށްގެން ބޭނުންކުރެވޭނެ ޑިޖިޓަލް ސިމްއެކެވެ. އެގޮތުން އީސިމް ސަޕޯޓްކުރާ ފޯނުތަކުގައި އާދައިގެ ސިމްއަކާއެކު ކޮންމެވެސް އެއް އީސިމް ޕްރޮފައިލްއެއް އެއްވަގުތެއްގައި ބޭނުން ކުރެވޭނެއެވެ. އެހެންކަމުން އޮފީސް އަދި އަމިއްލަ ނަންބަރު ގެންގުޅުއްވާ ފަރާތްތަކަށް ދެ ނަންބަރު ބޭނުންކުރެއްވުން ފަދަ ލުއިފަސޭހަތަކެއް މި ހިދުމަތުގެ ސަބަބުން ލިބިގެންދާނެއެވެ.\nއެގޮތުން އީ-ސިމްގައި އަށް ނަންބަރާއި ހަމައަށް ޕްރޮފައިލް ރައްކާކުރެވެއެވެ. މިއީ ރާއްޖޭން ބޭރަށް ދަތުރުކުރައްވާ ފަރާތްތަކަށް ވެސް ފަސޭހަކަމާއެކު ސިމް މެނޭޖްކުރެއްވޭނެ ހިދުމަތެކެވެ.\nއީސިމްގެ ހިދުމަތް ބޭނުން ކުރެވޭނީ އެ ސިމް ކޮމްޕެޓިބަލް ނުވަތަ އީސިމް ޓެކްނޮލޮޖީ ހިމެނިފައިވާ ފަހުގެ ފޯނުތަކުގައެވެ. އެގޮތުން އީސިމް ސަޕޯޓްކުރާ އެންމެ މަގުބޫލު ސަމާޓްފޯނުތަކުގައި ދިރާގު އީސިމް ސަޕޯޓް ކުރާނެއެވެ.\nއެޕަލް ކުންފުނީގެ ފޯނުތަކުގެ ތެރެއިން އީ-ސިމް ސަޕޯޓް ކުރާނީ އައިފޯން އެކްސް އެސް، އައިފޯން އެކްސް އެސް މެކްސް، އައިފޯން އެކްސް އާރު، އައިފޯން 11، އައިފޯން 11 ޕްރޯ އަދި އައިފޯން 11 ޕްރޯ މެކްސް އަށެވެ.\nއެންޑްރޮއިޑް ފޯނުތަކުގެ ތެރެއިން އެ ސިމް ސަޕޯޓްކުރާނީ ގޫގުލް ޕިކްސެލް ތިނަކުން ފެށިގެން ފަހުގެ ފޯނުތަކަށެވެ.\nރާއްޖޭގައި އެންމެ ފުޅާ ދާއިރާއެއްގައި ޑިޖިޓަލް ހިދުމަތް ވެސް ފޯރުކޮށްދެމުންދާ ދިރާގަކީ ދުނިޔެއަށް އަލަށް ތައާރަފު ކުރާ އައު ޓެކްނޮލޮޖީ އާއި ޑިޖިޓަލް ހިދުމަތްތައް ރާއްޖޭގެ މާކެޓަކަށް ގެނެސްދިނުމަށް ކެނޑިނޭޅި މަސައްކަތްކުރަމުންދާ ކުންފުންޔެކެވެ.\nދިރާގުން ބުނީ، އެ ކުންފުނީގެ އަމާޒަކީ ރާއްޖެ އަށާއި ދިވެހި މުޖުތަމައަށް ޑިޖިޓަލް މުވާސަލާތީ ހިދުމަތްތައް މެދުވެރިކޮށް “ޑިޖިޓަލް ރާއްޖެ” އަކަށް ގައުމު ވާސިލުކޮށްދިނުމެވެ.\nދިރާގު އީ-ސިމް އާ ބެހޭ އިތުރު މައުލޫމާތު ހޯއްދެވުމަށް https://www.dhiraagu.com.mv/eSIM.aspx


ހުނަރުވެރި ފަންނާނުންނަށް އަބަދުވެސް ޖާގަދޭނަން - އަނުޝްކާ ހުނަރުވެރި ފަންނާނުންނަށް އަބަދުވެސް ޖާގަދޭނަން - އަނުޝްކާ\nހުނަރުވެރި ފަންނާނުންނަށް އަބަދުވެސް ޖާގަދޭނަން - އަނުޝްކާ\nބޮލީވުޑްގެ ޒުވާންތަރި ސުޝާންތު ސިންގް ރާޖްޕުތުގެ ކުއްލި މަރާއެކު، ބޮލީވުޑްގައި އެންމެ އަޑުގަދަކޮށްކުރެވޭ ބަހުސަކީ "ނެޕޮޓިޒަމް" ނުވަތަ ނުފޫޒުގަދަ ފަންނާނުންގެ ދަރިންނާއި، އިންޑަސްޓްރީން ބޭރުން އަންނަ ފަންނާނުންނާމެދު ގެންގުޅޭ ތަފާތުކުރުންތަކާ ގުޅޭގޮތުންނެވެ.\nއެގޮތުން އެކްޓަރުންގެ ފަންނުވެރިކަމާއި، ހުނަރުވެރިކަމަށް ބެލުމެއްނެތި، ވަކި އާއިލާއަކަށް ނިސްބަތްވާ ތަރިންނަށް ފޭވަރކުރުމާއި، އެފަދަ ތަރިން ޕްރޮމޯޓްކުރާކަމަށް ބުނެ ބޮލީވުޑްގެ މަޝްހޫރު ޑައިރެކްޓަރުންނަށް އެތައް ބަޔަކު އަންނަނީ ފާޑު ކިޔަމުންނެވެ. އަދި އިންޑަސްޓްރީން ބޭރުން އަންނަ ތަރިންނަށް ދާއިރާގައި ކުރިއަށްދިއުމުގައި ހުރި ގޮންޖެހުންތައް ބުނެދޭން ނޭންގޭނެކަމަށްބުނެ ބޮލީވުޑްގެ "ސްޓަރކިޑްސް"އަށް ސޯޝަލް މީޑިއާގައި އަންނަނީ ބޮޑެތި ފާޑުކިއުންތަކެއްވެސް ކިޔަމުންނެވެ.\n"ނެޕޮޓިޒަމް" އާއި ގުޅުވައިގެން ދެކެވޭ ވާހަކަތަކާއި ގުޅޭގޮތުން ބޮލީވުޑްގެ ކުޅަދާނަ ބަތަލާ އަދި ޕްރޮޑިއުސަރ އަނުޝްކާ ޝަރުމާ ވަނީ އޭނާ ދެކޭގޮތް ހިއްސާކޮށްފައެވެ. އަނުކްޝާ ބުނިގޮތުގައި އޭނާގެ އުމުރުން 25 އަހަރުގައި ފިލްމް ޕްރޮަޑިއުސަރަކަށްވީ ހިސާބުންވެސް، ހުނަރުވެރި ފަންނާނުންނަށް ދާއިރާގައި ކުރިއަށްދިއުމުގެ ފުރުޞަތު ފަހިކޮށްދިނުމަކީ އޭނާގެ އަޒުމެކެވެ.\n"ޒުވާން އައު މޫނުތަކަށް މި ދާއިރާގައި ރަނގަޅު މުސްތަޤުބަލެއް ހޯދައިދިނުމަކީ އަހަރެން އަބަދުވެސް ކުރާ އުއްމީދެއް. ފަންނާނުންގެ ހުނަރުވެރިކަމާއި ފަންނުވެރިކަން ޝޯކޭސް ކޮށްދޭވެނެ ޕްލެޓްފޯމެއް ހޯދައިދިނުމަށް ޕްރޮޑިއުސަރެއްގެ ހައިސިއްޔަތުން ކުރެވެންހުރި ހުރިހާކަމެއް ކުރާނަން" އަނުޝްކާ ބުންޏެވެ.\nބޮލީވުޑްގެ އެންމެ އަގު ބޮޑު ބަތަލާއިންގެ ތެރޭގައި ހިމެނޭ އަނުޝްކާ އަންނަނީ އޭނާގެ ބޭބެ ކަރްނޭޝް ޝަރުމާއާއި ގުޅިގެން "ކްލީން ސްލޭޓް ފިލްމްސް"ގެ ނަމުގައި އަމިއްލަ ޕްރޮޑަކްޝަން ހައުސްއެއް ހިންގަމުންނެވެ. އަނުޝްކާގެ ބޭބެ ކަރްނޭޝްވެސް ވަނީ އެމީހުންގެ ޕްރޮޑަކްޝަން ހައުސް ފެށިގެން އައިއިރުވެސް އެންމެ ބޮޑު ބޭނުމަކީ އައު ތަރިންނާއި، ޑައިރެކްޓަރުންނާއި ޓެކްނީޝަނުންނަށް ފުރުޞަތު ފަހިކޮށްދިނުންކަމަށެވެ. އަދި މިއަދާ ހިސާބަށްވެސް މަސައްކަތް ކުރަމުންދިޔައީ އެ ވިސްނުމުގައިކަން ފާހަގަކޮށް، އަނުޝްކާގެ ނިންމުމާމެދު އޭނާ ފުރިހަމައަށް ތާއީދު ކުރާކަމަށް ކަރްނޭޝް ބުނެފައިވެއެވެ.\nއަނުޝްކާގެ ޕްރޮޑަކްޝަން ހައުސްއިން މިހާތަނަށް3ފިލްމެއް ގެނެސްދީފައިވާއިރު، އެމީހުންގެ4ވަނަ ފިލްމް "ބުލްބުލް" މިމަހުގެ 24 ވަނަ ދުވަހު ވަނީ ނެޓްފިލްކްސްގައި ޕްރިމިއަރކޮށްފައެވެ. މި ފިލްމަށް ބޮލީވުޑް ކްރިޓީކުންގެ ފަރާތުން މިކްސްޑް ރިވިއުސްތަކެއް ލިބިފައިވެއެވެ.


(26 ސެޕްޓެމްބަރ 2021އާ ގުޅޭ)\nއެތަން ދޫކޮށް ޔޫހާ ދިޔުމާ އެކުގައި، މުޅި ތަނަށް ވަގުތުކޮޅަކަށް ވެރިވީ ހިމޭން ކަމެކެވެ. އެއްވެސް އެއްޗެއް، އެއްވެސް މީހެއް ނުބުނެ، އެންމެން ވެސް ތިބީ އަނގަ ބަންދުކޮށްގެންނެވެ. ޒަކްވާން ވެސް ބުނާނެ އެއްޗެއް ނޭނގިފައި ހުރެވުނީ ޔޫހާއަށް ވީގޮތުންނެވެ. ކޮންމެވެސް ކަމެއް ގޯހުން ގޮސްފިކަން ޔަޤީން ކުރެވުނެވެ.\n"ދޮންބޭ!" ތަނުގެ ހިމޭންކަން ގެއްލުނީ ޒަކްވާންގެ އަޑުންނެވެ. ޝަހުރު ބަލައިލީ ޒަކްވާންގެ މޫނަށެވެ. ހަމަ އެއާ އެކުގައި ޝަހުރުގެ މޫނު އޭނާ އަނބުރައިލީ ހުސްނާއާ ދިމާލަށެވެ. އަދި "ޕިސްޕިސް" ލައްވައިލަމުން ޝަހުރު ދެފަރާތަށް ބޯ ހުރައިލިއެވެ.\n"މަންމައަށް ވާ ސާބަސް!" ޝަހުރުގެ އަޑުގައި ވަނީ ނުރުހުން ވުމާއި ހިތާމައެވެ.\n"މަންމައަށް ޖެހޭތަ އަހަރެމެން ކޮޓަރީގަ ދައްކާ ވާހަކަ އަޑު އަހަން. އެއީ ދެން ވަރަށް ހަޑި ގޮތެއްނު؟" ޝަހުރު އޭނާގެ އަތް ބާއްވައިިލީ ހުސްނާގެ ކޮނޑުމަތީގައެވެ.\n"މަންމައެއް ކަމަކު، އެކަހަލަ ކަންކަން ކުރުން އެހާ ރަނގަޅެއް ނޫން ދޯ؟ ކޮންމެ ގޮތެއް ވިޔަސް ދެމަފިރިން ދައްކާ ވާހަކަ އަޑު އަހާ ހެދުމުގެ ބޭނުމެއް ވެސް ނެތެއްނު؟" ޝަހުރުގެ ރާގާއި ވާހަކައިގެ ރަހައިން އޭނާ ހުރީ ހިތްހަމަ ނުޖެހިފައިކަން އެނގެއެވެ.\n"ބަލަ ދަރިފުޅާ! މަންމަ އަޑެއް ނާހަމޭ! އިވުނީ. ދެއްކި ވާހަކަ އިވުނީ. މިކަންފަތް އެ ވާހަކަ އިތުރަށް އަހާ ހިތްވީ.. ދެން ބުނެބެލަ ދަރިފުޅާ! ކިހިނެތްތަ ވެގެން މިއުޅެނީ؟" ހުސްނާ ހިފައިލީ ޝަހުރުގެ އަތުގައެވެ.\n"ތެދެއް ބުނެބަލަ! ކިހިނެއްތަ ވީ؟" ރާދާ ވެސް ޝަހުރާ ކައިރިވެލަމުން އަހައިލިއެވެ.\n"ޔޫހާ ޕްރެގެއް ނޫން. މުޅީން ރަނގަޅު ރިޒަލްޓެއް ނޫން ގެއިން ލިބުނީ. އަހަރެމެން ދެމީހުން ވެސް ތިބީ ޑޮކްޓަރަށް ދައްކާފަ އައިސް، އެ ޚަބަރު މިޢާއިލާއަށް ދޭން. ޔަޤީންކޮށްފަ ޕްރެގް ވާހަކަ ބުނަން." ޝަހުރުގެ ވާހަކައިން ހުސްނާއަށް ފަހަތަށް ފިޔަވަޅެއް ނެގުނެވެ. މަންސޫރު ގޮސް ފަހަތުން ހުސްނާގެ ގައިގައި ހިފައިލީ އޭނާ ވެއްޓިދާނެ ކަމުގެ ބިރު އޮތުމުންނެވެ.\n"އަހަރެންގެ އުއްމީދުތައް ފުޑުފުޑު އެވީ.. މާމަ ދަރިއަކަށް ދުށް ހުވަފެން އަނެއްކާ ވެސް.." ހުސްނާގެ ލޮލުން ކަރުނަ ހިލުވައިލިއެެވެ.\n"ނޫން ހުސްނާ. ތިހެން ނުބުނޭ! އަހަރެންނާ ޔާސިރު ވެސް މިތިބީ ޔޫހާއާ ޝަހުރަށް ދަރިއަކު ލިބޭތަން ބަލަން ވަރަށް ކެތް މަދުވެފަ. އެކަމު، އަދިވެސް އަހަރެމެންގެ ހުވަފެންތަކުގަ ކުލަ ނުޖެހިގެން އަހަރެމެންގެ ހިތް މަރާލާ ހިސާބަކަށް ނުދެއެއްނު! ހުސްނާ ވެސް ދެރަ ނުވޭ! އަހަރެމެން ދެ ޢާއިލާ ވެގެން އެ ހުރިހާ ހުވަފެނެއްގެ ކުލަ ޖެއްސޭނެ." ހުސްނާގެ ކުރިމަތީގައި ހުއްޓިގެން ހުރެ، ރާދާ ވާހަކަ ދެއްކީ ހުސްނާއަށް ހިތްވަރު ދިނުމަށެވެ. ނަމަވެސް އެވާހަތަކުން ހުސްނާގެ ހިތަށް ތަސައްލީއެއް ނުލިބުނެވެ. ހިތް މަތީގައި އަތް އަޅައިގެން ހުސްނާ ރޮމުން ދިޔައީ މަންސޫރު ގައިގައި ބައްދައިގަނެގެން ހުރެއެވެ. އެމަންޒަރު ބަލާފައި ޒަކްވާންގެ ހިތަށް ދިޔައީ ވަރަށް ބޮޑަށް އުނދަގޫ ވަމުންނެވެ. ހިތުގެ ހުރިހާ ނާރެއް ހީވަނީ އެމަންޒަރުން ގޮށް ޖެހެމުންދާ ހެންނެވެ. ކޮންމެ ގޮތެއް ވިޔަސް، އެއީ ޒަކްވާންގެ ވެސް މަންމައެވެ. ނަމަވެސް ހުސްނާގެ ހިތުގައި ޚާއްޞަ މަޤާމެއް ދެވިފައި ވަނީ ޝަހުރަށްކަން ޒަކްވާނަށް ދިޔައީ ފެނި ސާބިތު ވަމުންނެވެ. ޒަކްވާން ގެއިން ނުކުމެގެން ދިޔުމުން ވެސް ހުސްނާ ހުރީ ޒަކްވާނާ ގުޅުން ކަނޑާލަން ނިންމައިގެންނެވެ. އެންމެ ކަރުނަ ތިއްކެއް ވެސް ހުސްނާގެ ލޮލުން ފޭބިހެން ހީވެސް ނުވެއެވެ. އޭގެ ބަދަލުގައި ހުސްނާ ވެސް ބެލީ ޒަކްވާނަށް ޒުވާބުކޮށް އަޑު ގަދަ ކުރާށެވެ.\n"ދޮންބޭ! ދެރަ ނުވޭ. ލައިފް އަކީ ވަރަށް އެހެން ކަހަލަ އެއްޗެއް." ޒަކްވާން ބަލައިލީ ޝަހުރާ ދިމާލަށެވެ. އަދި މަޑުމަޑުން ހިނގާފައި އައިސް ޒަކްވާން ހުއްޓުނީ އެ އެންމެންގެ ތެރޭގައެވެ.\n"އިރާދަކުރެއްވިއްޔާ ދޮންބެއަށް، އަދި މިޢާއިލާއަށް ވަރަށް އުފާވެރި ޚަބަރެއް މާދަން ލިބޭނެ. އަހަރެން މިގަޑީ ގޮސްލީ ދެން. މާދަން އަންނާނަން.." ޒަކްވާން އެހެން ބުނުމަށްފަހުގައި، އެގެއިން ނުކުތެވެ.\nފުރަމެންދަމުގެ ވަގުތެވެ. ލިވިޔާ އެނދުމަތީގައި އޮތް އިރު އޭނާގެ ލޮލުން ނިދީގެ އެއްވެސް އަސަރެއް ނުފެނެއެވެ. އަތުގައި އޮތް ފޮޓޯގަނޑަށް ބަލަހައްޓައިގެން ލިވިޔާ އޮތީ އެހެން ދުނިޔެއަށް ގައެވެ. ލިވިޔާގެ ތުންފަތުން ދުވެލާ ހިނިތުންވުމުގެ އަސްލަކީ ވެސް އެފޮޓޯގަނޑެވެ. ދޭތެރެ ދޭތެރެއިން ލިވިޔާ ގެންދިޔައީ އެ ތަސްވީރުގައި ފިރުމައިލަމުންނެވެ. ބޮސް ދެމުންނެވެ. މިއީ ލިވިޔާގެ އާދައެވެ. ކޮންމެ ރެއެއްގައި ވެސް ލިވިޔާގެ މެހެމާނަކީ އެ ތަސްވީރެވެ. ތަސްވީރުން ނޫން އިތުރު ގޮތަކުން ލިވިޔާއަށް އެފަރާތުން ލިބޭނެ އުފަލެއް މިއަދަކު ނެތެވެ.\n"ވަރަށް ލޯބިވޭ! ވަރަށް ހަނދާންވޭ.." ފޮޓޯގަނޑު ބާލިސް ދަށަށް ލާފައި ލިވިޔާ އޭނާގެ ދެލޯ މަރައިލިއެވެ. ނިދޭތޯއެވެ.\nއެނދުމަތީގައި އިށީންނުމަށް ފަހު އަނެއްކާ ވެސް ޒަކްވާން ކޮޅަށް ތެދުވިއެވެ. ހީވަނީ ޒަކްވާނަށް ކަމަކާ އުނދަގުވެގެން އުޅޭހެންނެވެ. ނަަމަވެސް ހުރިހާ ކަމެއް އުޅެނީ އޭނާގެ ހިތުގެ ތެރޭގައިކަން ޒަކްވާނަށް އެނގެއެވެ. ޒަކްވާންގެ ފޯނުގެ ގެލަރީ ފުރެންދެން ހުރި ލިވިޔާގެ ފޮޓޯތަކަށް ބަލަމުން ޒަކްވާން މުޅި ރޭ ވޭތުކުރަމުން ދިޔައީ ފޫހި ކަމެއް ނެތިއެވެ. ދޭތެރެ ދޭތެރެއިން ލިވިޔާ ދައްކާފައިވާ ވާހަކަތަކާއި، ލިވިޔާ ކޮށްފައިވާ ކަންތައްތައް ހަނދާން ވުމުން، އެކަނި ހުރެ ޒަކްވާން ގެންދިޔައީ ހެމުންނެވެ. މިހާރު ޒަކްވާން ބޭނުން ވަނީ ލިވިޔާ އަކީ ޒަކްވާންގެ މީހަކަށް ހަދާށެވެ. ހަމައެކަނި ޒަކްވާންގެ މީހެއްގެ ގޮތުގައި ލިވިޔާ ހުންނާށެވެ. ނަމަވެސް، ޒަކްވާން ނިންމައިގެން ހުރީ މާދަން ލިވިޔާ ގޮވައިގެން އޭނާގެ މަންމަގެ ގެއަށް ދާށެވެ. ޝަހުރާއި އެންމެންގެ ތެރޭގައި ލިވިޔާ އިނީ ބަލިވެކަން ހާމަ ކުރާށެވެ. އެޔަށްފަހުގައި ވެސް ލިވިޔާއަށް އުފަލެއް ލިބި، ޝަހުރު ލިވިޔާ ޤަބޫލު ކޮށްފި ނަމަ އެކަމަށް ވެސް ޒަކްވާން ކެތްކުރަން ތައްޔާރެވެ. ނަމަވެސް އެކަން ވާނީ ޔަޤީނުން ވެސް ޒަކްވާނަށް ދަތި ކަމަކަށެވެ.\n"ކިހިނަކުން ދިރިއުޅޭނީ ކަލާޔާނުލާ..\nމިހިތުގާ ވިންދު އުފުދޭ ނިޝާނާ ނުލާ.."\nމެންދަމުގެ ހިމޭން ވަގުތުގައި ޖޭސްމީންގެ ކޮޓަރީގެ ތެރެއިން އިވެނީ އޭނާގެ ކުރަކިވެފައިވާ އަޑުން އިވެމުންދާ ހިމޭން ލޯބީގެ ލަވައެކެވެ. ޒަކުވާންގެ ލޯތްބަށް އެދި އިސްވެ ހުށައެޅި ހުށައެޅުމަށްފަހު، ޖޭސްމީނަށް ވަނީ ވަރަށް އަސަރުކޮށްފައެވެ. ލިބުނު ނާކާމިޔާބާ ކުރިމަތިލާނެ ހިތްވަރު ނެތި، ޑިއުޓީއަށް ވެސް ސަލާމް ބުނީއެވެ. ލޯތްބަކީ ކިހާ ބާރުގަދަ އެއްޗެއްކަން ޖޭސްމީނަށް އެނގުނީ ޒަކުވާނާ ދިމާވި ހިސާބުންނެވެ. އެ ލޯބީގައި ޖޭސްމީން ވަނީ ކުޑަ ދުވަސްކޮޅެއްގެ ތެރޭގައި ދިވާނާވެފައެވެ.\n"ކޮންމެ ގޮތެއް ވިޔަސް ހެޔޮ. މީހެއްގެ ފިރިއަކަސް.. އަންހެނުން ބަލިވެ އިނަސް. އަހަރެން އެ ލޯބި ހޯދާނަން.." ޖޭސްމީން އެހެން ބުނުމަށްފަހު، ގެއިން ނުކުމެގެން ދިޔައީ ހަރުކޮށް ހިނގާފައެވެ. އެއްވަރަކަށް އެ ލަވަ ކިޔަމުންނެވެ. ގަޑިން ވީއިރަކާ މެދުގައި ވެސް އޭނާ ނުވިސްނައެވެ.\nމުޅިން އައު ދުވަހަކަށް ދުނިޔެއަށް މަރުޙަބާ ކިޔައިފިއެވެ. ރޭގަ އެތައް ވަގުތެއްގެ މަސައްކަތުން ޝަހުރު ވަނީ ޔޫހާ ހަމައަކަށް އަޅުވާފައެވެ. އެހެން ކަމުން ކުރިއާ ބަލާފައި ޔޫހާގެ މޫނުމަތިން ކޮންމެވެސް ވަރެއްގެ ހަމަޖެހުމެއް ފެނެއެވެ.\n"ރެޑީ.. ހިނގާ ދާން.." ޔޫހާ އެހެން ބުނުމާ އެކުގައި، ޝަހުރު ސޯފާއިން ތެދުވެގެން ހިނގައިގަތީ ހޮސްޕިޓަލަށް ދިޔުމަށެވެ. ދެމީހުން އެކީގައި ގެއިން ނުކުތް އިރު، މައިމަރުވެފައި އިން ފިޔޮކެއްހެން ހުސްނާ ސޯފާއަށް ޖެހިގަނެގެން އޮތެވެ. މާމަ ދަރިއަކަށްޓަކައި ހުސްނާ ވަނީ މޮޔަވާން ގާތްވެފައެވެ. ހުސްނާއަކީ މީހަކު ދޭ ނަސޭހަތަކުން ވެސް ފަސޭހައިން ނުގުޑާ ފަދަ މީހެއްކަމުން، އޭނާއަށް އެކަނި ވަގުތު ދިނުމަށްޓަކައި މަންސޫރު ވެސް އޮތީ ކޮޓަރީގައެވެ.\n"ވަރަށް ބޮޑު ވާހަކައެއް ބުނަން ބޭނުން.. ޕްލީޒް! މިކަމާ ދެކޮޅު ނުހަދާތި. އަހަރެން މިގެއަށް މިއައީ ވެސް ހަމައެކަނި މިކަމަށްޓަކައި.." ޒަކްވާން އިނީ ލިވިޔާގެ ކޮޓަރީގައި ލިވިޔާއާ ވާހަކަދައްކާށެވެ.\n"ކޮން ވާހަކައެއް؟ އަވަހަށް ބުނޭ!" ލިވިޔާ އަހައިލިއެވެ.\n"ލިވިޔާ.." ޒަކްވާން އޭނާގެ ދެއަތް ބާއްވައިލީ ލިވިޔާގެ އަތްތިލަ މަތީގައެވެ. އަދި ރޭގަ ހިނގާދިޔަ ހާދިސާ ޒަކްވާން ލިވިޔާއަށް ކިޔައިދިނެވެ. ޒަކްވާންގެ ވާހަކަތަކުން ލިވިޔާއަށް ލިބުނީ ފުން ހިތާމައެކެވެ. އެ ޢާއިލާއިން ލިވިޔާ މުޅީން ބޭރުކޮށްލައިފި ކަމުގެ އިޙްސާސް ލިވިޔާއަށް ކުރެވުނެވެ.\n"ލިވިޔާ.. ދެރަ ނުވާތި! އަހަރެން ބޭނުން ލިވިޔާ، ލިވިޔާގެ ރައިޓްސްއަށް ފައިޓް ކުރަން.. މީ އެކަން ކުރަން އެންމެ ރަނގަޅު ފުރުޞަތު.." ޒަކްވާން ބަލަން ހުރީ ލިވިޔާގެ ފެންކަޅި ވެފައިވާ ދެލޮލަށެވެ.\n"އަހަރެން ކީއްކުރާނީ! ކީއްކުރެވޭނީ! އަހަރެން މީ ބޭކާރު މީހެކޭ.." ލިވިޔާގެ ލޮލަށް ޖަމާވެފައިވާ ކަރުނަތައް ފައިބަމުން ދެއެވެ.\n"ނޫން ލިވިޔާ. ތިހެން ނުބުނޭ! ތީ ވަރަށް މުހިންމު މީހެއް. އަހަރެން އެެދެނީ ލިވިޔާ އެގެއަށް ގޮސް، ލިވިޔާ ޕްރެގް ވާހަކަ ބުނަން.." ޒަކްވާން އެހެން ބުނުމާއެކުގައި ލިވިޔާ ބޯހޫރަން ފެށިއެވެ. އެކަން އެހެން ނުކުރާނެ ކަމަށް ބުނަމުންނެވެ.\n"ޕްލީޒް! އާދޭސްކޮށްފަ މިބުނަނީ. ލިވިޔާއަށްޓަކައި، ލިވިޔާގެ ދަރިއަށްޓަކައި.." ޒަކްވާން ކުރުނުކޮށް ފެށީ އާދޭސް ކުރާށެވެ. ޒަކްވާނަށް މިކުރެވޭ ކަންތަކުން އޭނާއަށް، ލިވިޔާ ގެއްލިދާނެ ކަމުގެ ބިރު އޮތް ޙާލުގައި ވެސް އޭނާ މަސައްކަތް ކުރީ ލިވިޔާއަށް އުފާވެރިކަން ހޯދާށެވެ. ޒަކްވާންގެ އާދޭސްތަކަށް ލިވިޔާ ދެކޮޅު ހަދަމުން ގޮސް، އެންމެ ފަހުން ލިވިޔާ އެކަމަށް އެއްބަސް ވީއެވެ. ޒަކްވާންގެ އާދޭސްތައް އެންމެ ފަހުން ލިވިޔާގެ މައިންބަފައިން ވެސް ކުރަން ފެށީމައެވެ. ކޮންމެ ގޮތެއް ވިޔަސް، އެގެއަށް ގޮސް އެވާހަކަތައް ކިޔައި ދިނުމަށް ލިވިޔާ ނިންމީއެވެ.\nރިޕޯޓަށް ބަލައިލުމަށްފަހުގައި ޑޮކްޓަރު ބަލައިލީ ޔޫހާ އާއި ޝަހުރުގެ މޫނަށެވެ. ޑޮކްޓަރުގެ މޫނުމަތިން އެއްވެސް ސީރިއަސް ކަމެއް ނެތެވެ.\n"ހުރިހާ ކަމެއް ވެސް ރަނގަޅު. ރިޕޯޓުގަ ނެތް އެއްވެސް މައްސަލައެއް. ތީ ވިސްނާތީ ވާގޮތެއް. ނުވިސްނީމަ ރަނގަޅު ވާނެ." ޑޮކްޓަރު އެހެން ބުނެލީ ހިނިތުންވުމަކާ އެކުގައެވެ. ޝަހުރު ހިފައިލީ ޔޫހާގެ އަތުގައެވެ.\n"އަހަރެން ބުނީމެއްނު! ޔޫހާ މާ ބޮޑަށް ވިސްނަނީ އޭ!" އެހެން ބުނެ ޝަހުރު ކޮޅަށް ތެދުވީ، ޔޫހާގެ އަތުގައި ހިފައިގެން ހުރެއެވެ.\n"ދަރިފުޅާ! ދެރަ ނުވާތި. މަންމަމެންނަށް އެނގޭ ތީ ހިތްވަރުގަދަ ކުއްޖެއްކަން. ދަރިފުޅުގެ ހައްޤު ދަރިފުޅު ވާނެ ދިފާޢުކުރަން.." ހާލިދާގެ ދެއަތުން ލިވިޔާގެ ބޮލުގައި ފިރުމައިލިއެވެ. ޒަކްވާނާއި ލިވިޔާ ގެއިން ނުކުތީ، ހުސްނާގެ ގެއަށް ދިޔުމަށްޓަކައެވެ. (ނުނިމޭ)


Miadhakee 54 vana minivan dhuvas - The Press\nFriday, December 06, 2019 31 °C broken cloudsLast Updated 20 minutes ago\nރާއްޖެ މިނިވަން ގައުމެއްގެ ގޮތުގައި ފުރިހަމަ އާރާ ބާރުގައި އޮތުމަށް އިނގިރޭސީންގެ ހިމާޔަތް ދަށުން ދޫވި ދުވަހުގެ އެއްބަސްވުމުގައި ސޮއިކުރެއްވުން\nމިއަދަކީ 54 ވަނަ މިނިވަން ދުވަސް\nޙުސައިން މަޚްތޫމް 26 July 2019, 10:09\nމިއަދަކީ އިނގިރޭސީންގެ ހިމާޔަތުން ފުރިހަމަ މިނިވަންކަމެއް ލިބި ސިޔާސީ ގޮތުން ރާއްޖެއަށް މިނިވަންކަން ލިބުނުތާ 54 އަހަރު ފުރޭ މިނިވަން ދުވަހެވެ.\nމިނިވަން ދުވަސް ނުވަތަ ޖުލައި 26 ވަނަ ދުވަސް ކޮންމެ އަހަރަކު ފާހަގަ ކުރަނީ މި ސަބަބަށްޓަކައެވެ. އިނގިރޭސިވިލާތްގެ ހިމާޔަތުގެ ދަށަށް ދިވެހިރާއްޖެ ގޮސްފައިވަނީ ޑިސެމްބަރު 16, 1887 ވަނަ އަހަރު ދިވެހިރާއްޖޭގެ އޭރުގެ ރަދުން އައްސުލްތާން މުހައްމަދު މުއީނުއްދީން ދެވަނަ އާއި އިނގިރޭސީންގެ އިއްޒަތްތެރި ކްއީން, ވިކްޓޯރިއާގެ ބަދަލުގައި ސިލޯނުގައި ހުންނަވާ އިނގިރޭސި ގަވަރުނަރު ސާ އޭ.އެޗް.ގޯޑްން އާއި ދެމެދު އާދެ، ދެގައުމުގެ ދެމެދުގައި ކުރެވުނު މުއާހަދާއެއްގެ ދަށުންނެވެ.\nއެމުއާހަދާގައިވާ ގޮތުން ރާއްޖޭގެ ހާރިޖީ ކަންތައްތައް ހިންގާނީ އިނގިރޭސި ދައުލަތް މެދުވެރިކޮށްގެންނެވެ. ރާއްޖެއަކީ އިނގިރޭސިންގެ ހިމާޔަތް ލިބިގެންވާ ގައުމެކެވެ. އެއާއެކު ރާއްޖޭގެ ދާހިލީ ހުރިހާކަމެއް ހިންގުމުގެ ފުރިހަމަ އިހްތިޔާރު ރާއްޖެއަށް ލިބިގެންވެއެވެ. އަދި ދާހިލީ ކަންތައްތަކާ އިނގިރޭސިންނެއް ނުބެހޭނެއެވެ. އެހެން ކަމާއެކުވެސް ރާއްޖޭގެ ތަހުތަށް އިސްކުރެވޭ ރަސްކަލަކު އެމަގާމު ހަވާލުވެވަޑައިގެންނެވުމުގެ ކުރިން އިނގިރޭސި ސަރުކާރަށް އެކަން އަންގައި އެ ސަރުކާރުން އެރަސްކަލެއް ގަބޫލުކުރަން ޖެހެއެވެ.\nއަދި އޭރުވެސް އިނގިރޭސި ދައުލަތަށް ރާއްޖެއިން ފޮނުވާ ޖިޒީއެއް ކޮންމެ އަހަރަކު ސިލޯނުގައި ހުންނަވާ އިނގިރޭސި ގަވަރުނަރަށް ފޮނުވަމުން ގެންދެއެވެ. މިހެން ކަން އޮތް ނަމަވެސް، ޖުލައި 26, 1965 ވަނަ އަހަރު ދިވެހި ސަރުކާރާއި އިނގިރޭސި ސަރުކާރާއި ދެމެދު ކުރެވުނު އެގްރީމެންޓަކުން ދިވެހިރާއްޖެއަކީ ވަކިވަކި ރަށްތަކެއްގެ މައްޗަށް އެކުލެވިގެންވާ ވެރިކަން ހިންގުމުގެ ފުރިހަމަ ބާރު ލިބިފައިވާ މިނިވަން ދައުލަތެއް ކަމަށް އިނގިރޭސި ސަރުކާރު ގަބޫލު ކުރީއެވެ.\nއަދި ސިޔާސީ ގޮތުންނާއި، އެހެނިހެން ވެސް ގޮތްގޮތުން ހުރިހާ ގައުމަކާ އަދި އަދި ބައިނަލްއަގުވާމީ ޖަމާއަތްތަކަ ސީދާ އަމިއްލައަށް ގުޅުން ހިންގުމުގެ ހައްގު ދިވެހިރާއްޖެއަށް ލިބުނީއެވެ. މި ތާރީހީ އެގްރީމެންޓްގައި ސޮއިކުރެވުނީ އެދުވަހު ހެނދުނު މާލޭ ގަޑިން 10 ޖެހިއިރު ކޮޅުނބުގައި ހުންނަ އިނގިރޭސި ދައުލަތު ހައިކޮމިޝަންގައެވެ.\nރާއްޖޭގެ ފަރާތުން މިއެގްރީމެންޓްގައި ސޮއިކުރެއްވީ ބޮޑުވަޒީރު އިބްރާހީމް ނާސިރެވެ. އިނގިރޭސި ސަރުކާރުގެ ފަރާތުން މިއެގްރީމެންޓްގައި ސޮއިކުރެއްވީ ސްރީލަންކާގައި ހުންނަވާ އިނގިރޭސި ހައިކޮމިޝަނާ ސާ މައިކަލް ވޯކާއެވެ.\nރާއްޖޭގެ ތާރީހުން ފެންނަން އޮތީ ފެށުނީއްސުރެ ރާއްޖެއަކީ މިނިވަން، ގައުމެއް ކަމުގައެވެ. ރާއްޖޭގެ އަމިއްލަވެރިކަމާއި ސިޔާދަތު ގެއްލިގެން ގޮސްފައި އޮތީ، އެންމެ ދެ ފަހަރުއެވެ. އެއީ މީލާދީން 1558 އިން 1573 އަށް ޕޯޗުގީޒުން ރާއްޖޭގެ މައްޗަށް އަތްގަދަކޮށްވެރިކަން ހިންގި ދުވަސްވަރާއި، އޭގެފަހުން ހިޖުރައިން 1166 ގައި ހޮޅިން ރާއްޖެ ހިފައި އެމީހުންނަށް މި ގައުމުގައި ތިބެވުނު ތިން މަހާއި ވިހި ދުވަހުއެވެ.\nމިނިވަންކަން ގެއްލިގެން ދިޔަ ކޮންމެ ފަހަރަކުމެ، އަޅުގަނޑުމެންނަށް އަލުން މިނިވަންކަން ހޯދިފައިވަނީ، ކާބަފައިންގެ ތެރެއިން އެތައް ބަޔަކު ކުރި މިންނެތް މަސައްކަތުންނެވެ.\nދިވެހިން މިނިވަން ކަމަށް ބުނެ ދައްކާ ވަހަކައަކީ ފުންކޮށް މިއަދު ވިސްނާލަން ޖެހިފައިވާ ވާހަކަތަކެވެ. ހަމަ ހަގީގަތުގައި ވެސް ދިވެހިން މިނިވަން ހެއްޔެވެ. ދިވެހިން ސިޔާސީ ގޮތުން މިނިވަންވުމަށް ފަހުގައި މިއަދަށް 54 އަހަރު ވީއެވެ. އެހެން ނަމަވެސް ސިޔާސީ ގޮތުން މިނިވަންވުމުން ފުރިހަމަ މިނިވަންކަން ލިބުނީ ހެއްޔެވެ؟ ދިވެހިންނަކީ ހަގީގީ މިނިވަންކަން ލިބިފައިވާ ބަޔެއް ހެއްޔެވެ؟ އެހެން ގައުމެއްގެ ވެރިކަން މި ގައުމުގެ ރައްޔިތުންގެ މައްޗަށް ނުކުރާތީވެ، އަހަރެމެން ދިވެހިންނަކީ މިނިވަން ބަޔެއް ހެއްޔެވެ؟\nމިއަދު ދިވެހިންގެ މެދުގައި ސުލްހަ މަސަލަސްކަމެއް ނެތެވެ. ކުށްތަކުގެ ބޮޑު ހާއްޔެއްގައި ދިވެހިން ހައްޔަރުވެއްޖެއެވެ. ސުލްހައެއް ނެތް ބަޔެއްގެ މެދުގައި އޮންނާނީ ކޮން މިނިވަންކަމެއްތޯ؟\nމިނިވަންކަން ލިބުނަސް ސިޔާސީ ގޮތުން ކޯޅޭ ކޯޅުންތަކުގެ ތެރެއިން ދިވެހިން އަދިވެސް މިނިވަނެއް ނޫނެވެ. ދިވެހިންގެ މެދުގައި އެއްބައިވަންތަކަން އޮތޭ ބުންޏަސް އެކަމެއް މިއަދު ފެންނަނީ މަދުންނެވެ.\nއިތުރު ލިޔުންތައް ރިޕޯޓް މިނިވަން ދުވަސް ޖުލައި26


Moosun goasve gehlun libun baeh rahrashah sifain ehytherikan foarukohdheefi\nމޫސުން ގޯސްވުމުން ގެއްލުން ލިބުނު ބައެއް ރަށްރަށަށް ސިފައިން އެހީތެރިކަން ފޯރުކޮށްދީފި\n29 މާރޗް 2021 - 22:59:43\nމޫސުން ގޯސްވުމުގެ ސަބަބުން ދެކުނު ބައެއް ރަށްރަށް ލިބުނު ގެއްލުމާއި ގުޅިގެން ސިފައިން އެހީތެރިކަން ފޯރުކޮށްދީފި އެވެ.\nއެމްއެންޑީއެފް އިން މައުލޫމާތުދިން ގޮތުގައި މޫސުން ގޯސްވުމުގެ ސަބަބުން ދެކުނުގެ ބައެއް ރަށްރަށް ގެއްލުން ލިބުމާއި ގުޅިގެން އެމްއެންޑީއެފްގެ ސަދަން އޭރިއާގެ ސިފައިން ވަނީ އެހީތެރިކަން ފޯރުކޮށްދޭން ފަށާފައެވެ.\nއެގޮތުން ފުވައްމުލަކު ސިޓީ އަދި އައްޑޫ ސިޓީގެ ބައެެއް ރަށްރަށުގައި ގޭގޭގެ ފުރާޅު އެއްލާލުން، ފެންބޮޑުވުން އަދި ގަސްތައް ވެއްޓުންފަދަ ހާދިސާތައް، ވިއްސާރައިގެ ސަބަބުން ހިނގާފައި އެބަހުރި ކަމަށް އެމްއެންޑީއެފުން ބުނެއެވެ.\nއެގޮތުން ފުވައްމުލަކުގައި ފެން ބޮޑުވެގެން ބައެއް ގޭގެއަށް ފެންވަނާތީ، 89 ގެއެއްގައި ވެލިބަސްތާ ޖެހުމުގެ މަސައްކަތް ސިފައިން ކުރި ކަމަށް އެމްއެންޑީއެފުން މައުލޫމާތު ދެއެވެ. މީގެއިތުރުން، ވައިގަދަވެ ފަސް ގެއެއްގައި ހުރި ރުއް ވެއްޓުމާ ގުޅިގެން އެ ރުއްތައް ނެގުމުގެ މަސައްކަތް ވެސް ކުރި ކަމަށް އެމްއެންޑީއެފުން މައުލޫމާތު ދިނެވެ.\nމީގެ އިތުރުން އައްޑޫ ސިޓީގެ ތިން ރަށަކަށް ވިއްސާރައިގެ ސަބަބުން އެކި ގެއްލުންތައް ވެފައިވާ ކަމަށް އެމްއެންޑީއެފުން މައުލޫމާތު ދިނެވެ. މި ތިން ރަށުގެ ތެރެއިން ފޭދޫގައި ދެ ގެއެއްގެ ފުރާޅު އެއްލާލުމާއި ގުޅިގެން ފުރާޅު މަރާމާތްކުރުމުގެ މަސައްކަތް އަދި އެގެތަކުގައި ފެން ބޮޑުވުމާ ގުޅިގެން ވެލި ބަސްތާޖެހުމުގެ މަސައްކަތް ސިފައިން ކުރާ ކަމަށް އެމްއެންޑީއެފް އިން މައުލޫމާތު ދިނެވެ.\nއަދި ހިތަދޫގެ ގެއްގެ ފުރާޅު އެއްލާލުމާއި ގުޅިގެން ފުރާޅު މަރާމާތު ކުރުމާއި އިތުރު ހަތަރު ގެއެއްގެ ގޯތިތެރޭގައި ހުރި ގަސްވެއްޓުމާ ގުޅިގެން ގަސް ނެގުމު މަސައްކަތް އަދި އިތުރު ދެ ގެއަކަށް ފެން ވަންނަ ކަމުގެ ރިޕޯޓް ލިބިގެން އެ ގެތަކުގައި ވެލިބަސްތާ ޖެހުމުގެ މަސައްކަތް ވެސް ސިފައިން ކުރި ކަމަށް އެމްއެންޑީއެފުން މައުލޫމާތު ދެއެވެ. އަދި މަރަދޫ ގެއެއްގެ ތެރޭގައި ހުރި ރުކެއް ވެއްޓުމާއި ގުޅިގެން އެ ރުއް ނެގުމުގައި ސިފައިން ހަރަކާތްތެރިވި ކަމަށް މައުލޫމާތު ދީފައިވެއެވެ.\nމޫސުން ގޯސްވެ، މުޅި ރާއްޖެއަށް ވިއްސާރައިގެ އަސަރު ކޮށްފައިވާއިރު، ރާއްޖޭގެ ބޮޑުބަޔަކަށް މިއަދު މެޓް އޮފީހުން ވަނީ ރީނދޫ އެލާޓް ނެރެފައެވެ.\nމޫސުންއެމްއެންޑީއެފްވިއްސާރަ މޫސުންއައްޑޫ ސިޓީފުވައްމުލަކު ސިޓީ


Chhetri, Pele Ge Landu Jehumuge Record Eh Muguraalaifi – adduLIVE\nޗެތުރީ، ޕެލޭގެ ލަނޑު ޖެހުމުގެ ރިކޯޑެއް މުގުރާލައިފި\nOct 14, 2021, 09:20 ހަސަން ރަޝީދު\nއުރީދޫ ސާފް ޗެމްޕިއަންޝިޕްގައި ރޭ ރާއްޖެ ކޮޅަށް އިންޑިއާގެ ފޯވާޑް ސުނިލް ޗެތްރީ ޖެހި ދެ ގޯލާއެކު އޭނާ ބްރެޒިލްގެ ލެެޖެންޑް ޕެލޭ ހަދާފައިވާ ލަނޑު ޖެހުމުގެ ރެކޯޑެއް މުގުރާލައިފި އެވެ.\nއެގޮތުން ޗެތުރީ މުގުރާލާފައިވަނީ ބައިނަލްއަގްވާމީ މެޗުތަކުގައި ގައުމީ ޓީމަށް އެންމެ ގިނަ ލަނޑު ޖަހައިގެން ޕެލޭ ހަދާފައިވާ ރިކޯޑެކެވެ. ޕެލޭ އެ ރިކޯޑު ހަދާފައިވަނީ ބްރެޒިލް ޓީމަށް ކުޅެދިން 91 މެޗުން 77 ގޯލު ކާމިޔާބުކޮށްގެންނެވެ. ރެޔާ ހަމައަށް ޗެތުރީ އާއި ޕެލޭ އޮތީ ލަނޑު ލިސްޓުގައި އެއްވަރެއްގައެވެ.\nނަމަވެސް ރޭ ރާއްޖޭގެ މައްޗަށް 3-1 އިން އިންޑިއާ ކުރި ހޯދި މެޗުގައި ޗެތުރީ ކާމިޔާބުކުރި ދެ ގޯލާއެކު އޭނާ އިންޑިއާގެ ގައުމީ ޓީމަށް ކާމިޔާބުކޮށްދިން ގޯލުގެ އަދަދު މިހާރު ވަނީ 79 އަށް އަރާފައެވެ. އެއާއެކު ޗެތުރީ މިހާރު ވަނީ ޕެލޭ ފަހަތަށް ޖައްސާލައ ލަނޑު ލިސްޓުގެ ހަވަނަ އަށް އަރާފައެވެ.\nމި ލިސްޓުގައި މި ވަގުތު ކުޅެމުން އަންނަ ކުޅުންތެރިންގެ ތެރެއިން ޗެތުރީ އަށް ވުރެ ގިނައިން ގޯލު ޖަހާފައިވަނީ އާޖެންޓީނާގެ ކެޕްޓަން ލިއޮނަލް މެސީ އާއި ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އެވެ. މެސީ ވަނީ 80 ގޯލު ޖަހާފައެވެ. ލަނޑު ލިސްޓުގެ އެންމެ ކުރީގައި އޮތް ރޮނާލްޑޯ ވަނީ 115 ގޯލު ކާމިޔާބުކޮށްފައެވެ.\nރޭގެ މެޗުގައި ކާމިޔާބުކުރި ދެ ގޯލާއެކު ޗެތުރީ މިފަހަރުގެ ސާފް ޗެމްޕިއަންޝިޕްގައި ކާމިޔާބުކުރި ގޯލުގެ އަދަދު ވަނީ ހަތަރަކަށް އަރާފައެވެ. ރޭގެ މެޗުން އިންޑިއާ މޮޅުވުމުން އެޓީމު ވަނީ މުބާރާތުގެ ފައިނަލަށް ދަތުރުކޮށްފައެވެ. ފައިނަލްގައި އަންނަ ހޮނިހިރު ދުވަހުގެރޭ އިންޑިއާ ނިކުންނާނީ ނޭޕާލާއި ދެކޮޅަށެވެ.


BREAKING: Covid-19 Jehigen Mexico In Ithuru 1,496 Maru - Vaguthu\nކޮވިޑް-19: މެކްސިކޯ އިން އިތުރު 1،496 މަރު\n4 ހަފްތާ ކުރިން ( ފެބުރުއަރީ 7, 2021 )\nކޮވިޑް-19 ޖެހިގެން މެކްސިކޯ އިން އިތުރު 1،496 މީހުން މަރުވެއްޖެއެވެ.\nދުނިޔޭގެ އެކިކަންކޮޅުތަކުގައި ކޮވިޑް-19 ހަލުވިކަމާ އެކު ފެތުރެމުން އަންނަ އިރު، މެކްސިކޯއަކީ މި ބަލި އެންމެ ބޮޑަށް ފެތުރިފައި އޮތް ގައުމެވެ. އެ ގައުމުން މިހާތަނަށް ކޮވިޑް-19 ޖެހިގެން ވަނީ 1,496 މީހުން މަރުވެފައެވެ.\nއަދި އިތުރު 13,209 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 1,926,080 އަށް އަރައިފައެވެ. މެކްސިކޯގައި ބަލި ޖެހިގެން 1,482,138 މީހުން ރަނގަޅުވި އިރު، ބައްޔަށް ފަރުވާ ހޯދަނީ 278,156 މީހުންނެވެ. އޭގެ ތެރެއިން 5,692 މީހެއްގެ ހާލު ސީރިއަސްއެވެ.\nމެކްސިކޯއަކީ ކޮވިޑް-19 ޖެހިގެން ތިން ވަނަ އަށް އެންމެ ގިނަ އިން މީހުން މަރުވި ގައުމެވެ.\nދުނިޔޭގެ އެކިކަންކޮޅުތަކުގައި މިހާތަނަށް 106 މިލިއަނަށް ވުރެ ގިނަ މީހުން ކޮވިޑް-19 އަށް ފައްސިވެ ދެ މިލިއަނަށް ވުރެ ގިނަ މީހުން ވަނީ ބަލީގައި މަރުވެފައެވެ. މި ބަލި ޖެހުނު މީހުންގެ ތެރެެއިން 77 މިލިއަނަށް ވުރެ ގިނަ މީހުން ވަނީ ރަނގަޅުވެފައެވެ.


”އޯވަޒަން“ މިލަވައިގެ މުޅިން އާ ކަވަރ އެއް މިނިވަންދުވަހާއި ގުޅިގެން ނެރެފި – DhiDaily\n”އޯވަޒަން“ މިލަވައިގެ މުޅިން އާ ކަވަރ އެއް މިނިވަންދުވަހާއި ގުޅިގެން ނެރެފި\n”އޯވަޒަން“ މިލަވައިގެ މުޅިން އާ ކަވަރ އެއް މިނިވަންދުވަހާއި ގުޅިގެން ނެރެފިއެވެ.\nނުވަދިހައިގެ ފަހުކޮޅު މަޝްޙޫރު ލަވަކިޔުންތެރިޔާ ޢަބްދު ﷲ ޙަސަން، މަޝްޙޫރު ނަމުންނަމަ ހޮޅުދޫ ޢަބްދު ﷲ ގެ ރަން އަޑުން ކިޔާފާއިވާ މި ލަވައަކީ ދިވެހިންގެ ތެރޭގައި ވަރަށް ބޮޑު މަގުބޫލުކަމެއް އޭރުވެސް އަދި މިހާރުވެސް ހޯދާފައިވާ ލަވައެކެވެ. ގައުމީ ކޮންމެ މުނާސަބަތަކާއި ގުޅޭ މިލަވައިގެ ޅެމަކީ ދިވެހި ބިމުގެ ހިތްގައިމުކަމާއި ރާއްޖޭގެ ރިވެތި ސަގާފަތް ރަމްޒުކޮށްދޭ ހިތްގައިމު މިއުޒަކަކާއި ޅެމެއް އޮންނަ ރީތި ލަވައެކެވެ.\nމިހާރުވެސް އެލަވަ އަޑު އިވޭ ކޮންމެ ހިނދަކު މާޒީގެ ރީތި ހިތްގައިމު ރާއްޖެއެއް ކޮންމެ މީހަކަށް ވެސް ތަސައްވަރު ކުރެވިގެންދާނެއެވެ. ރާއްޖޭގެ އެކި އެކި ފަންނާނުންވަނީ މިލަވަ ތަފާތު އާގޮތްތަކަށް އެކި އެކި ޙަފްލާތަކުގައި ހުށައަޅައިދީފައެވެ. ނަމަވެސް މިފަހަރު މި އޮތީ މިލަވައިގެ އޮކެސްޓްރަލް ރެންޑިޝަންއެކެވެ. މިއީ ރާއްޖޭގެ މިނިވަންދުވަހާއި ދިމާކޮށް ދުނިޔޭގެ 20 އަށްވުރެ ގިނަ ޤައުމުގެ 44 މިއުޒީޝަނަކުވެގެން ތައްޔާރުކޮށްފައިވާ ވާޝަންއެކެވެ.3މިނެޓް 43 ސިކުންތުގެ މި ރެންޑިޝަން ތައާރަފްކުރުމުގައި އިސްކޮށް ހަރަކާތްތެރިވެފައިވަނީ އިނގިރޭސިވިލާތުގެ މަޝްހޫރު އޮކެސްޓްރާ ގްރޫޕެއްކަމަށްވާ ”ވަންއޮކެސްޓްރާ“ އާއި އެމެރިކާގެ ސިޓީއެއްކަމަށްވާ ޕެންސިލްވޭނިއާގައި ހުންނަ ”މޯހޯކް ހައި ސްކޫލް ކޮޔަރ“ ގްރޫޕް ގުޅިގެންނެވެ.\nއޯކެސްޓްރާ މިއުޒިކަށް ފެތިގެންދާ މި ވާޝަންގައި ތަފާތު ގިނަ މިޔުޒިކް ކުޅޭ އާލާތްތައް ބޭނުންކޮށްފައި ހުންނާނޭއެވެ. ހިތްގައިމު ލަސް ރާގަކަށް ހަދާފައިވާ މި ލަވަ ފޭސްބުކް އާއި ޔޫ ޓިއުބްފަދަ މަޝްހޫރު މީސްމީޑިއާ ތަކަށް މިހާރު ވަނީ ރިލީސްކުރެވިފައެވެ. އެގޮތުން ”ވިޒިޓް މޯލްޑިވްސް“ އިން ވަނީ މި ލަވަ ސްޕޮންސަރ ކޮށްފައެވެ. ދިވެހި ލަވައެއް މިހާގިނަ ބޭރުގެ ފަންނާނުތަކެއް ކިޔާފައިވާ މިއީ ފުރަތަމަ ފަހަރެވެ. މިފަދަ ކަންކަމުން ވެސް އިނގެނީ ރާއްޖޭގައި ހަދާފައި ހުންނަ މިފަދަ ރީތިލަވަތަކަށް ބޭރު ފަރާތްތަކުގެ ސަމާލުކަން ލިބިގެންދާކަމެވެ. އަދި އެއީ އެކަމުން އަޅުގަނޑުމެންނަށް ލިބިގެންދާ ފަޚުރެކެވެ.


Once uponatime in Hollywood: Tarantino ge aa hit\nފިލްމުގެ ލީޑް ދެ ތަރިން\nކުއެންޓިން ޓެރެންޓީނޯގެ ފިލްމުތަކަކީ އަނިޔާވެރިކަމާއި ލޭ އޮހޮރުވުންތަކުގެ މަންޒަރުތައް އެންމެ ފުރިހަމައަށް ދައްކުވައިދޭ ފިިލްމުތަކެވެ. ވަޔަލެންސް ލޮލަށް ރީއްޗަށް ފުރިހަމައަށް ދައްކުވައިދޭ ފިލްމަކަށް އިންތިޒާރު ކުރާ މީހުންގެ މެދުގައި ޑައިރެކްޓަރު ޓެރެންޓީނޯ މަގުބޫލު ވެސް މެއެވެ.\nޓެރެންޓީނޯ މިދިޔަ ބުރާސްފަތި ދުވަަހު ނެރުނު ޑްރާމާ ތުރިލާ ފިލްމު "ވަންސް އަޕޯން އަ ޓައިމް އިން ހޮލީވުޑް" މިހާރު ވަނީ ހަފުތާ ބަންދުގެ ރެކޯޑުތައް މުގުރާލާފަ އެވެ. ފިލްމުގެ ޓީމުން އުއްމީދު ކުރި ވަރަށްވުރެ ބޮޑު ކާމިޔާބީއެއް ލިބުނު މި ފިލްމަކީ އެޅުވި ފުރަަތަމަ ހަފުތާ ބަންދުގައި އެންމެ ބޮޑު ތަރުހީބު ލިބުނު ފިލްމެވެ.\nހޮލީވުޑްގެ ގޯލްޑަން އޭޖުގެ ގޮތުގައި ދެކޭ 1960 ގެ އަަހަރުތަކަށް މަންޒަރު ބަދަލު ކޮށްދޭ މި ފިލްމުގައި ފެންނަނީ ލިއޮނާޑޯ ޑި ކެޕްރިއޯ އާއި ބްރެޑްޕިޓެވެ. މި ފިލްމު ޑޮމެސްޓިކް ބޮކްސް އޮފީހުން ދެވަނަ ހޯދީ 40 މިލިއަން ޑޮލަރާއެކު އެވެ.\nޖުލައި 26 ގައި އެމެރިކާގައި ރިލީޒް ކުރި މި ފިލްމަށް ހަފުތާ ބަންދުގައި އެކަނިވެސް ބޮޑު ކާމިޔާބެއް ލިބިފައިވާއިރު ފިލްމުގެ ޕްރޮޑަކްޝަން ޓީމުން އުއްމީދު ކުރީ 30 މިލިއަނަށް އަރާނެ ކަމަށެވެ. އެ އަދަދު ފަހަނައަޅައި ގޮސް ބޮޑު ކާމިޔާބީއެއް ހޯދި އިރު މިއީ ޓެރެންޓީނޯގެ މޮޅު ޑައިރެކްޝަނުގެ ސަބަބުން ކަމަށް ގިނަ ބަޔަކު ދެކެ އެވެ. އޭނާގެ ފިލްމެއް އެންމެ ފަހުން ބެލުންތެރިންނަށް ފެނުނީ 2009 ވަނަ އަހަރު ނެރުނު "އިންގްލޯރިއަސް ބާސްޓާޑްސް" އެވެ. އެ ފިލްމު ރިލީޒްކުރި ހަފުތާގައި 38 މިލިއަން ހޯދި އެވެ.\nފިލްމުގެ ލީޑް އަންހެން ތަރި، މާގޯ ރޮބީ\nނުވަ ދިހަ މިލިއަން ޑޮލަރުގެ ބޮޑު ބަޖެޓަކުން ހެދި މި ފިލްމުގެ ކާމިޔާބީގެ ފަހަތުގައި ހުރީ ޓެރެންޓީނޯގެ ނަމާއި ފިލްމުގެ ލީޑަށް ނަގާފަައި ތިބި އޭ ލިސްޓު ތަރިންނެވެ. ފިލްމު ރޭޓް ކުރާ ރޮޓޮން ޓޮމާޓޯސް އިން 86 ޕަސެންޓު ދީފަައިވާއިރު އިންޓަނެޓް މޫވީ ޑާޓާ ބޭސް އިން ދިނީ 10 އަަކުން 8.7 ކެވެ.\nމި ފިލްމު މާލޭގައި ރިލީޒް ކުރާނީ އަންނަ މަހު ނުވަ އެއްގަ އެވެ.


Sonakshi ge Raahjje loaibaai eynaage maama akee Siyama kiyaa dhivehsseh kamah dhekevey vaahaka! - One Online\nސޮނާކްޝީގެ ބައްޕަ ސަތަރޭއާއި އޭނާގެ އެއްބަނޑުއެއްބަފާ ތިން މީހުންނާއި މަންމައާއި ބައްޕަ ---\nބޮލީވުޑުގެ ތަރީންގެ މެދުގައި ދިވެހިރާއްޖެއަކީ އަބަދުވެސް މަގުބޫލު މަންޒިލެކެވެ. އެމީހުން ސިފަކުރާ ގޮތުގައި ދިވެހިރާއްޖޭގެ ރަށްރަށުގެ ހުދު ގޮނޑުދޮށްތަކަކީ "ރަވާ ވެލީގެ ސާހިލް"ތަކެކެވެ. އަޑިފެންނަ ސާފު މޫދާއި މޫދުގެ ލޮނުގަނޑުގެ ފިނިހޫނުމިނަކީ ލަފްޒުތަކުން ބަޔާން ކުރެވޭ ވަރަށް ވުރެ ފުރިހަމަ މަންޒަރުތަކަކާއި އިހުސާސްތަކެކެވެ. އެހެންކަމުން ބޮލީވުޑުގެ ތަރިއަކު ރާއްޖެއަށް ތައުރީފުކޮށް ވާހަކަ ދެއްކުމަކީ، ނުވަތަ ރާއްޖެ އަންނަ ހިތްވާ ވާހަކަ ދެއްކުމަކީ ހައިރާން ވާ ވަރު ކަމެއް ނޫނެވެ.\nއެހެންނަމަވެސް ވަރަށް ގިނައިން ރާއްޖެއަށް ޒިޔާރަތްކުރާ ތަރިއެއް ކަމަށްވާ ސޮނާކްޝީ އެންމެ ފަހުން ރާއްޖެއާ ބެހޭ ގޮތުން ކުރި ޓްވީޓަކީ ހަމައެކަނި ފަތުރުވެރި ހިތަކުން ރާއްޖެއާ މެދު ބަންޑުން ކޮށްލި ޝުއޫރަކަށް ނުވެދާނެއެވެ. ސަބަބުތަކެއް ނެތިއެއް ނޫނެވެ. ބައެއް ދިވެހީންގެ ދޫދޫ މަތީން މާކުރީއްސުރެ ދެކެވޭ ވާހަކައެއް އޮންނާތީއެވެ. ސޮނާކްޝީގެ ބައްޕައަކީ މަޝްހޫރު ފިލްމީ ތަރި ޝައްތްރުގަހން ސިންހާއެވެ. ދިވެހީންގެ ތެރޭގައި މަޝްހޫރު ނަމުން ނަމަ ސަތަރޭއެވެ.\nސޮނާކްޝީ ރާއްޖޭގައި ---\nސަތަރޭގެ މަންމައަކީ ދިވެއްސެއް ކަމަށް މާކުރީއްސުރެ ދެކެވޭ ވާހަކައެއް އޮވެއެވެ. ސަތަރޭގެ މަންމައަކީ ހުވަދުއަތޮޅުގެ ރަށަކަށް ނިސްބަތްވާ ޝިޔާމާ ނަމަކަށް ކިޔާ މީހެއް ކަމަށާއި، އޭނާ ކުޑައިރު އިންޑިޔާއަށް ގޮސް ގެއްލުނީ ކަމަށާއި، އިންޑިޔާގެ އާއިލާއަކުން އޭނާ ބަލައި ބޮޑުކޮށް ސަތަރޭގެ ބައްޕައާ ކައިވެނި ކުރުވީ ކަމަށެވެ.\nކޮންމެއަކަސް ބޮލީވުޑުގެ ދުނިޔެއަކީ ދިވެހީންނާ ރަހުމަތްތެރި ދުނިޔެއެކެވެ. ބޮލީވުޑުގެ އެތައް ތަރީންނެއް ރާއްޖެ އައިސް ގޮސްވެއެވެ. ދިވެހީންގެ ތެރޭގައި ބޮލީވުޑުގެ އެތައް ތަރީންނެއް މަގުބޫލުވެގެން ގޮސްފައިވެއެވެ. އެކަމަކު އޭގެ ތެރެއިން ހަމަ އެންމެ ތަރިއަކާ ބެހޭ ގޮތުން، އޭނާގެ މަންމައަކީ ދިވެއްސެއް ކަމަށް ބުނާ ވާހަކައެއް އޮންނައިރު، އެހެން ތަރިއަކާ ބެހޭ ގޮތުން އެފަދަ ވާހަކައެއް ނުދެކެވޭއިރު، އެއީ ހަމަ ބަޔަކު ހަދަހަދައިގެން ދެއްކި ވާހަކައަކަށް ވެދާނެތޯ އެއީ ވަރަށް އެކަށީގެންވާ ސުވާލެކެވެ.\nމީގެ އެތައް އަހަރެއް ކުރީން ދިވެހީންގެ ތެރޭގައި ވަރަށް ބޮޑަށް ދެކެވުނު ވާހަކައެކެވެ. ސަތަރޭގެ މަންމައަކީ ދިވެހިރާއްޖެއަށް އުފަން މީހެއް ކަމަށެވެ. މިއަދު ސަތަރޭގެ ދަރިފުޅު ސޮނާކްޝީ ދިވެހިރާއްޖޭގައި ނަގާފައިވާ ފޮޓޯއެއްގެ ތައާރަފުގައި އެ ބުނަނީ ތިމަންނާ މިހިރީ "ދިވެހިރާއްޖޭގައި އަމިއްލަގޭގައި ނުވަތަ އަމިއްލަ ވަޒަނުގައި" ކަމަށެވެ. "ކޮންމެ ފަހަރަކު އަހަރެން ދިވެހިރާއްޖެ ދޫކޮށް ދާއިރު ހިތުގެ އެތިކޮޅެއް ރާއްޖޭގައި މަޑުކުރެއެވެ. އަލުން ބައްދަލުވާން ދެނެވެ." އެހެން ފޮޓޯއަކާ އެކު ބުނެފައިވަނީ "ކޮންމެ ފަހަރަކު މި ރީތި ރަށް ދޫކޮށް ދާން ޖެހޭ ވަގުތު އަހަރެންގެ ހިތް ހަލާކުވޭ." މިހެންނެވެ. އަދި އެހެން ފޮޓޯއަކާ އެކު، "ދިވެހިރާއްޖެއަށް އަލްވަދާއު ކިޔާ ކޮންމެ ފަހަރަކު އަހަރެންގެ ހިތް ކުޑަކޮށް ހަލާކުވެއެވެ."\nސޮނާކްޝީގެ މި އިބާރާތްތަކަކީ ފަތުރުވެރި ހިތެއްގެ ޝުއޫރުތަކެއް ކަމަށް ނުވާނެއެކޭ ނޫނެވެ. ހަމަގައިމުވެސް ހަމައެކަނި ފަތުރުވެރި ހިތަކަށް ވުރެ ސޮނާކްޝީގެ ހިތުގައި ރާއްޖެއަށް ދެވިފައިވާ މަގާމު ބޮޑެވެ. އެ މަގާމު ދެވުނީ ސޮނާކްޝީގެ މުންނަ (ނުވަތަ ބައްޕަގެ މަންމަ) ސިޔާމާ ދޭވީ، އަކީ ދިވެހި ފަސްގަނޑަށް އުފަން ދިވެހި ލޭ ހިނގާ ދިވެއްސަކަށް ވާތީ ކަމަށް ބައެއް މީހުން ގަބޫލު ކުރެއެވެ. އާއިލީ ވަނަވަރު ސޮނާކްޝީއަށް ވެސް އެނގޭނެތާއެވެ. ސިޔާމާ އަކީ ހަމަގައިމުވެސް ވަރަށް ދިވެހި ނަމެކެވެ. އަދި އިންޑިއާއިން މަދުން އިވޭ ނަމެކެވެ.\nދެން އޮތީ ދެކެވޭ ވާހަކައިގެ ހަގީގަތެއް ނެތުމެވެ. އެހެންވިއްޔާ އެހެން ހުރިހާ ތަރީންނާ ތަފާތުކޮށް ސަތަރޭއަކީ ދިވެހި ލޭ ހިނގާ މީހަކަށް ހަދާން ބަޔަކު މަސައްކަތް ކުރީ ކީއްވެބާއެވެ؟ ސޮނާކްޝީއަށް އަހަރެމެން ބުނެލާން އޮތީ ހަގީގަތް ކޮންމެ ގޮތަކަށް އޮތަސް ސޮނާކްޝީގެ ބައްޕައަކީ ދިވެހި މަންމައެއްގެ ދަރިއެއް ކަމަށް ދިވެހީން ބަލައިގެންފައިވާ ކަމެވެ. ވީމާ އެ މާމަގެ މާމަ ދަރިފުޅު ދެކެ ދިވެހީންވެސް ލޯބި ވާ ވާހަކައެވެ.


Hajjah dhiumah landhoo in guruathun hovunu2faraathuge nan mirey iulaan koffi\nސަންފައުންޑޭޝަންގެ ޚަރަދުގައި ލަންދޫއިން ޙައްޖަށްދާނެ ދެ ފަރާތެއްގެ ނަން މިރޭ އިޢުލާނުކޮށްފި\nޢަލީ ޒިޔާދު / އަސްރަފީގެ ، ނ.ލަންދޫ 1 މަސް ކުރިން\t1 ޚިޔާލު\nސަން ފައުންޑޭޝަންގެ ފަރާތުން ލަންދޫއިން ޙައްޖަށްދާނެ ދެފަރާތެއް ހޮވުމަށް ބޭއްވޭ ގުރުއަތުލުން މާދަމާރޭ\nސަންފައުންޑޭޝަންގެ ޚަރަދުގައި ޙައްޖުގެ މަތިވެރި އަޅުކަން އަދާކުރުމަށް ދާނެ2ފަރާތެއް ހޮވުމަށް ހުޅުވާލެވުނު ފުރުޞަތުގައި ކުރިމަތިލީ ލަންދޫ ރައްޔިތުންގެ ތެރެއިން ގުރުއަތުން ހޮވިފައިވަނީ ނ.ލަންދޫ ހީނާވިލާ ފާޠިމަތު ޙަސަން އާއި ނ.ލަންދޫ ވީވަރު، ޢަބްދުލް މުހައިމިނު މޫސާ އެވެ.\nމިރޭ ލަންދޫ ސްކޫލުގައި ކުރިއަށް ގެންދެވުނު ގުރުއަތުނެގުމުގައި ވާހަކަފުޅު ދައްކަވަމުން ލަންދޫ ކައުންސިލް ޢިދާރާގެ ޒިންމާދާރު ވެރިޔާ އަލްފާޟިލް ޙަސަން ނަޞީރު އިބުރާހީމް ވިދާޅުވީ ލަންދޫއިން ޖުމުލަ 112 ފަރާތަކުންވަނީ ފޯރމު ހުށަހަޅާފައިކަމަށެވެ. އެއީ 26 އަންހެން ބޭފުޅުންނާއި 86 ފިރިހެން ބޭފުޅުން ކަމަށެވެ.\nމިރޭގެ ގުރުއަތުލުމަށް ޙާޟިރުވެ ތިއްބެވި ލަންދޫގެ ރައްޔިތުން، ފޮޓޯ: އެފް.ބީ\nމިރޭގެ ގުރުއަތުލުން ކުރިއަށް ގެންގޮސްފައިވަނީ ފޯރމުލީ ހުރިހާ ބޭފުޅުންގެ ޙާޟިރުގައެވެ. އަދި ގުރުއަތު ނަގާ ފޮއްޓަށް ކަރުދާސްކޮޅު ވައްޓާލައިފައިވަނީވެސް އެބޭފުޅަކު އަމިއްލަފުޅަށެވެ. ވަރަށް އިންސާފުވެރިކަމާއެކު ކުރިއަށް ގެންދެވުނު މި ގުރުއަތުލުމުގައި ނަޞީބުވެރި ދެފަރާތުގެ ކަރުދާސްކޮޅު ނަންގަވައިދެއްވީ މިވަގުތު ލަންދޫ ޕޮލިސްޓޭޝަން އާއި ހަވާލުވެ ހުންނެވި އަލްފާޟިލް ޙަމްދުﷲ މުއާޒު އެވެ.\nމިއަހަރުގެ ޙައްޖުގެ މަތިވެރި އަޅުކަން އަދާކުރުމަށް ދިއުމަށް ގުރުއަތުން ހޮވުނު މިރަށު ނ.ލަންދޫ ހީނާވިލާ ފާޠިމަތު ޙަސަން އަށާއި ވީވަރު، ޢަބްދުލް މުހައިމިނު މޫސާ އަށް ލަންދޫއިންފޯއިން ވަރަށް ހޫނު މަރުޙަބާއެއް ކިޔަމެވެ.\nމާތް ﷲ ދެބޭފުޅުންނަށްވެސް މަބުރޫރު ޙައްޖެއް މިންވަރުކޮށްދެއްވާށި. އާމީން\nސަން ފައުންޑޭޝަނުންދޭ ޙައްޖުދަތުރަށް ކުރިމަތިލުމުގެ ފުރުޞަތު ނ.ލަންދޫގައިވެސް ހުޅުވާލައިފި\nސަން ފައުންޑޭޝަންގެ މުއައްސިސް އޮނަރަބަލް އަޙްމަދު ޝިޔާމު މުޙަންމަދުގެ ޚަރަދުގައި ޙައްޖަށް ދިއުމުގެ ފުރުޞަތުގައި ބައިވެރިވުމަށް މިއަދު ނ.ލަންދޫގައިވެސް އިޢުލާންކޮށްފިއެވެ. …\nމަރުޙަބާ 1439 ވަނައަހަރު ޙައްޖަށް ދިއުމުގެ ފުރުޞަތު ލިބުނު2ބޭފުޅުންނަށް\nއަދި ޝުކުރިއްޔާ ސަން ފައުންޑޭޝަން އޮނަރަބުލް އަޙްމަދު ޝިޔާމް މުޙައްމަދު\nލަންދޫ ކައުންސިލް ފުޓްސަލް ކަޕް 2018 ގެ އިތުރު މެޗުތަކެއް ރޭގައި ކުޅެފި\nހުރިހާ ލިޔުންތައް (443)


Usoolu thakaa eggothah amalukuran Imaamunnah angaifi | Mihaaru\nއުސޫލުތަކާ އެއްގޮތަށް އަމަލުކުރަން އިމާމުންނަށް އަންގައިފި\nއިމާމުންނާއި އެކު އިސްލާމިކް މިނިސްޓްރީން ބޭއްވި ބައްދަލުވުމެއް -- ފޮޓޯ: އިސްލާމިކް މިނިސްޓްރީ\n07 ފެބުރުއަރީ 2021 - 14:33\nކޮވިޑް-19 އިން ރައްކާތެރިވާން މިސްކިތްތަކުން އަޅަންޖެހޭ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކަނޑައަޅާފައިވާ ފިޔަވަޅުތަކަށް އަމަލުކުރަން ބާރުއަޅަން އިމާމުންނަށް އިސްލާމިކް މިނިސްޓްރީން އަންގައިފި އެވެ.\nމިނިސްޓްރީން ބުނީ މި ދުވަސްވަރު މިސްކިތްތަކަށްދާ މީހުން، އެޗްޕީއޭގެ ގައިޑްލައިންއާ އެއްގޮތަށް އަމަލުކުރަން ނަސޭހަތްތެރިވާން އިމާމުންނަށް އަންގާފައިވާ ކަމަށެވެ. އޭގެ ތެރޭގައި މިސްކިތަށް ދާ އިރު މާސްކު އަޅާށާއި އަމިއްލަ މުސައްލައެއް ހިފައިގެން ދިއުން ހިމެނެ އެވެ.\nމިސްކިތްތަކުގައި ނަމާދުކުރާ އިރު ގައިދުރުކަން ބަހައްޓަން ޖެހޭނެ ކަމަށް ވެސް އެޗްޕީއޭ އިން ވަނީ އަންގައިފަ އެވެ. އަދި ގެއިން ވުޟޫ ކޮށްގެން މިސްކިތަށް ދާން ވެސް އަންގާފައިވި ނަމަވެސް އެ އުސޫލްތަކާ އެއްގޮޮތަށް ބައެއް މީހުން އަމަލުނުކުރާ ތަން ފެންނަ ކަމަށް މިނިސްޓްރީން ބުނެ އެވެ.\nމީގެ އިތުރުން އެޗްޕީއޭއާ ގުޅިގެން އިމާމުންނަށް ވެކްސިންދިނުމުގެ ޕްރޮގްރާމެއް ކުރިއަށް ގެންދަން ނިންމާފައިވާ ކަމަށް ވެސް އިސްލާމިކް މިނިސްޓްރީން ބުނެ އެވެ.\nމިހާތަނަށް 16،565 މީހަކަށް ރާއްޖެއިން ކޮވިޑް ޖެހިފައިވާ އިިރު، މި ވަގުތު މި ބައްޔަށް ފަރުވާ ހޯދަމުން އަންނަނީ 2،039 މީހުންނެވެ. އަދި 6،000 އަށް ވުރެ ގިނަ މީހުންނަށް ވެކްސިން ޖަހާފައި ވެ އެވެ.\nމިސްކިތްތައް އިސްލާމިކް މިނިސްޓްރީ ހެލްތު ޕްރޮޓެކްޝަން އެޖެންސީ\nމިޤައުމުގައި އުޅޭ ދަންނަ ބޭކަލުންނަކީ ދުނިޔޭގެ އެހެން ޤައުމުތަކުގެ ދަންނަބޭކަލުން ނަށްވުރެ މާމޮޅުބައެއް !\nދެން އަވަހަށް މިސްކިތްތައް ބަންދުކުރޭ.. އެއީނުން ތި ނުކުރެވެިގެން އުޅޭކަމަކީ\nމީހަކުނޫޅޭ މިސްކިތަތައް ބަންދުކުރާކަށް. އެބުނަނީ މިދުވަސްކޮޅު ޖަމާއަތްހެދުމިގާ ކައިރިވާއިރު ވަކިމިންތަކެއް ބަހައްޓާށޭ.\nސަފުހަދަން އިމާމުން ގޮވާއިރު އެޗްޕީއޭގެ ގައިޑް ފޮލޯކުރަން ގޮވާއިރު، އެއާ ވިދިގެން ގޮވަނީ ކައިރިވެ ތިބެ ނަމާދު ކުރަން. ދެން އެމީހަކު ބޭނުން ގޮތަކަށް ކަންތައް ކުރަނީ.\nމައްސަލައަކީ އިމާމުންތެރޭގައިވެސް ތަންކޮޅެއް "ގައްޑާ" ބޭފުޅުން އުޅޭތީ. އިމާމުންވެސް ޖެހޭނެ ހާލަތަށް ރިއާޔަތްކުރާ. އިސްލާމީ ރިވެތިއުސޫލުގާ އޮތީ އެގޮތަށް.\nޙަރަމްފުޅާއި އިސްލާމީ ގިނަ ގައުމުތަކުގައި މިސްކިތްތަކުގައި ނަމާދު ކުރާންތަންފެންނަނީ ގައިދުރުކަން ބަހައްޓައިގެން. އެހެނަސް މިރާއްޖޭގަ ނަމާދުކުރަނީ ފަޔާއިފައި ޖައްސައި ފިތިބާރުވެގެން..މިކަމަށް ހައްލެއް ގެންނަން އެބަޖެހޭ.


ނެޝަނަލް ސްޓޭޑިއަމްގައި ހިންގި ހަމަނުޖެހުމާގުޅޭ: އިއްޔެ ހައްޔަރުކުރި މީހުންގެ ބަންދުގެ މުއްދަތު އިތުރުކުރުކޮށްފި\n2022 ޖޫން 21 ވަނަ ދުވަހުގެ ހެދުނު ނެޝަނަލް ސްޓޭޑިއަމްގައި ކުރިއަށް ގެންދިޔަ ހަރަކާތަށް ހުރަސް އަޅައި އެ ހަރަކާތުގައި ބައިވެރިވި ބޭރު ގައުމުތަކުގެ ސަފީރުންނާއި ޑިޕްލޮމެޓުން އަދި އާންމުންނާ ދެކޮޅަށް، ބިރުވެރިކަން އުފެދޭ ގޮތަށް އެތަނަށް ބަޔަކު ވަދެގަނެ ބައެއް މީހުންނަށް ހަމަލާދީ، ތަކެއްޗަށް ގެއްލުން ދީފައިވާ މައްސަލައާ ގުޅިގެން އިއްޔެ ހައްޔަރުކުރި ހަ މީހުންގެ ބަންދާމެދު ގޮތެއް ނިންމުމަށް ކޯޓަށް ހާޒިރު ކުރުމުން އެ މީހުންގެ ތެރެއިން ދެ މީހެއްގެ ބަންދަށް 60، ދެ މީހެއްގެ ބަންދަށް ފަސް ދުވަސް އަދި އަނެއް ދެމީހުންގެ ބަންދަށް7ދުވަހުގެ މުއްދަތެއް މިއަދު ވަނީ ދީފައެވެ.\nމިމައްސަލައާ ގުޅިގެން އިއްޔެ ހައްޔަރުކޮށްފައިވަނީ ހއ. ހޯރަފުށި/ ޔާގޫތުގެ، މުޙައްމަދު އިސްމާޢީލް (48އ) އާއި ސ. ހިތަދޫ/ އޯކިޑްވިލާ، އިބްރާހިމް ރައްޒާން (32އ) އާއި ލ. މާމެންދޫ/ ސޯސަންވިލާ، އާދަމް ނިޝާން (38އ) އާއި ގއ. މާމެންދޫ / އަސްރަފީވިލާ، އަޙްމަދު ނަސޫޙް (26އ) އާއި ތ. ތިމަރަފުށި،/ ނަރުގިސްވިލާ، ޢަބްދުﷲ ރިފާޢު (31އ) އަދި ށ. މިލަންދޫ/ ނާޒް، ފަޟްލޫން މުޙައްމަދު (33އ) އެވެ.\nއެމީހުންގެ ތެރެއިން 60 ދުވަހަށް ބަންދުކުރުމަށް އަމުރުކޮށްފައިވަނީ އަޙްމަދު ނަސޫޙް އާއި ޢަބްދުﷲ ރިފާޢުއެވެ. ފަސް ދުވަހުގެ ބަންދުގެ މުއްދަތެއް މުޙައްމަދު އިސްމާޢީލް އާއި އިބްރާހިމް ރައްޒާންއަށް ދީފައިވާއިރު އާދަމް ނިޝާން އާއި ފަޟްލޫން މުޙައްމަދުއަށް ދީފައިވަނީ7ދުވަހުގެ މުއްދަތެކެވެ.\nއިއްޔެ ހައްޔަރުކުރި މީހުންނާއެކު މިމައްސަލައާ ގުޅިގެން މިހާތަނަށް ވަނީ 12 މީހަކު ހައްޔަރުކޮށްފައެވެ. މި މައްސަލައާ ގުޅިގެން ޖޫން 21 ވަނަ ދުވަހު ހަ މީހަކު ހައްޔަރުކޮށްފައިވެއެވެ. އެ ހަ މީހުންނަކީ ކ. ތުލުސްދޫ، ވީނަސް، މުޙައްމަދު ނަދީމް (43އ) އާއި ކ. މާލެ، މއ. ކަނުހުރާ، މުޙައްމަދު ޛިލްޔަން (37އ) އާއި ކ. މާލެ، ދަފްތަރު ނަންބަރު ދރ 1105، ޝާމީ ރަޝާދު އިދްރީސް (30އ) އާއި ތ. މަޑިފުށި، ހެޕީސައިޑް، މުޙައްމަދު މަޢުޞޫމް (40އ) އާއި ހއ. ތުރާކުނު، ގްރީންހައުސް، މުޙައްމަދު ޙުސައިން (47އ) އަދި ގދ. ރަތަފަންދޫ، ލިލީޕާރކް، އަމީން އަޙްމަދު (35އ) އެވެ.\nއެ މީހުންގެ ތެރެއިން މުޙައްމަދު ނަދީމާއި މުޙައްމަދު މަޢުޞޫމާއި މުޙައްމަދު ޙުސައިން އަދި އަމީން އަޙްމަދަށް 60 ދުވަހުގެ މުއްދަތެއް ދީފައިވާއިރު، މުޙައްމަދު ޛިލްޔަން އާއި ސާމީ ރަޝާދު އިދުރީސްއަށް ވަނީ5ދުވަހުގެ މުއްދަތެއް ދީފައެވެ.\nމި މައްސަލަ ސީރިއަސް މައްސަލައެއްގެ ގޮތުގައި ދިވެހި ފުލުހުންގެ ހިދުމަތުގެ ސީރިއަސް އެންޑް އޯގަނައިޒްޑް ކްރައިމް ޑިޕާޓްމަންޓުން ދަނީ ތަހުގީގު ކުރަމުންނެވެ.\nމި ހާދިސާއާ ގުޅޭ މައުލޫމާތާއި ފޮޓޯ އަދި ވީޑިއޯ އެއްކުރުމަށް އޮންލައިން ޕޯޓަލްއެއް ވަނީ ގާއިމް ކޮށްފައެވެ. މިފަދަ މައުލޫމާތުތައް https://www.police.gov.mv/helpus/casetip އަށް ޒިޔާރަތްކޮށް ހިއްސާކުރެއްވުން އެދެމެވެ. މި ޕޯޓަލްއަށް މައުލޫމާތާއި ފޮޓޯ އަދި ވީޑިއޯ ހިއްސާކުރާ ފަރާތްތަކުގެ ސިއްރުކަން ހިފަހައްޓާނެކަމުގެ ޔަގީންކަން އަރުވަމެވެ.


Indiage handhuge mission fenah!\nއިންޑިއާގެ ހަނދުގެ މިޝަން ފެނަށް!\nއިންޑިޔާއިން ހަނދަށް ދާން ކުރިޔަށް ގެންދިޔަ މިޝަން ނާކާމިޔާބު ވެގެން ނިމިއްޖެ އެވެ.\nހަނދުގެ ދެކުނު ތަނޑިއާއި ވީ ހިސާބުގައި ޖައްވީ އުޅަނދެއް ޖައްސާ، އެ ދިރާސާ ކުރާ ފުރަތަމަ ގައުމަށް ވުމުގެ ޝަރަފު ހޯދަން އިންޑިއާއިން ޖައްވަށް ފޮނުވި “ޗާންދްރަޔާން-2” ގެ މިޝަން އެންމެ ފަހު ވަގުތާ ޖެހެންދެން ވެސް ކުރިޔަށް ދިޔައީ މިޝަން ރާވާފައިވާ ގޮތާއި އެއްގޮތަށެވެ. ނަމަވެސް ހަނދުގެ ސަތަހައާއި 2.1 ކިލޯމީޓަރު ކައިރިން ދިވާމި މައްސަލަތަކާއި ގުޅިގެން، މި މިޝަން ނާކާމިޔާބުވީ އެވެ.\nމިޝަން ފެއިލްވީ އުޅަނދާ ބިމާ ދެމެދު އޮތް ގުޅުން ކެނޑުމާއި ގުޅިގެނެވެ. ޗަންދުރާޔަން2ޖައްވަށް އުދުއްސާލީ މިދިޔަ ޖުލައި މަހުގެ 22 ވަނަ ދުވަހު އެވެ. އަދި ރޭ ހަނދުގެ ދެކުނު ތަނޑިއަށް ފޯރަން އޮތީ ރޭ ދަންވަރު 1:30 އާއި 2:00 އާ ދެމެދުގަ އެވެ. ނަމަވެސް އެ މަންްޒިލަށް ވާސިލްވާން ދަނިކޮށް ކުއްލިއަކަށް އުޅަނދާއި ކޮންޓްރޯލްގެ ގުޅުން ކެނޑުނީ އެވެ. ގުޅުން ކެނޑުނު އިރު ޗަންދުރާޔަން2ހަނދަށް ޖެއްސުމަށް ގިރާ ކުރަން ޖެހޭ ރާސްތާގައި ބާކީ އޮތީ 2.1 ކިލޯ މީޓަރެވެ.\nމިޝަން ފެއިލްވުމާ އެކު އެ ސެންޓަރުގައި ތިއްބެވި އިންޖިނޭރުންނާ މުހާތަބު ކުރައްވައި ހިތްވަރު ދެއްވަމުން ބޮޑުވަޒީރު މޯދީ ވިދާޅުވީ އިންޑިއާގެ ސްޕޭސް ޕްރޮގްރާމްގައި މިއީ ވެސް ލިބުނު ކާމިޔާބެކެވެ. އަދި މިއީ ހަނދަށް ޖެއްސުމަށް އިންޑިއާއިން ދެކޭ ހުވަފެން ހަގީގަތަކަށް ހަނދަން ލިބުނު ހިތްވަރެއް ކަމަށެވެ.


ޓޫރިޒަމް ދާއިރާއަކީ ކުދި އަދި މެދުފަންތީގެ ވިޔަފާރިތަކަށް ހުޅުވިފައިވާ ދޮރެކެވެ. މި ދޮރުން ވަދެ ރާއްޖޭގެ ގިނަ ބަޔަކު ދަނީ ވިޔަފާރި ކުރަމުންނެވެ. މިފަދަ އެއް ބަޔަކީ ދިވެހި ފޮޓޯގްރާފަރުންނެވެ. މި މަސައްކަތުގައި ދިވެހި އެތައް ހުނަރުވެރިންނެއް މަސައްކަތް ކުރެ އެވެ. ނަމަވެސް މި ހުނަރު ވެރިންގެ ދުވެލި މިހާރު ދަނީ މަޑު ޖެހެމުންނެވެ. މީގެ އެއް ސަބަބަކީ ރާއްޖޭގެ ގާނޫނާ ހިލާފަށް މަސައްކަތް ކުރާ ބޭރު މީހުންނެވެ.\nމަސައްކަތު ވިސާ ނެތި ރާއްޖެ އެތެރެވެ މަސައްކަތް ކުރަމުން ގެންދާ "ވަގު" ފޮޓޯގްރާފަރުންނެވެ.\n"މިހާރު މި މަސައްކަތުގެ އަގެއް ނެތް. ރާއްޖޭގައި ވޯކް ވިސާނެތި މަސައްކަތް ކުރާ ބޭރު މީހުން މަސައްކަތުގެ އަގު ވައްޓާލައިފި،" ރާއްޖޭގެ އެންމެ މަޝްހޫރު އެއް ފޮޓޯގްރާފަރު ކަމުގައިވާ އަލީ ނިޝާން (މިލްޒީރޯ) ބުނީ މިހެންނެވެ.\nފޮޓޯ ގްރާފަރުންގެ ދާއިރާއަކީ ބިދޭސީންގެ ސަބަބުން އެންމެ ބޮޑަށް ޒަހަމް ވަމުންދާ އެއް ދާއިރާކަން ޔަގީނެވެ. ވަރަށް ގިނަ ދިވެހި ޒުވާނުންތަކެއްގެ އުއްމީދުތަކާ ގުޅިފައިވާ ދާއިރާއެކެވެ.\nނަމަވެސް އެމީހުންގެ ކާމިޔާބީ އާއި އާމްދަނީ އަށް މި ވަނީ ފަރަންޖީ ނުރައްކަލެއް ކުރިމަތިވެފަ އެވެ. ކުރިން ދިވެހި ފޮޓޯގްރާފަރުންނަށް ރިސޯޓް ފޮޓޯ ސެޝަނަކުން 800 ޑޮލަރު ލިބުނަސް އެ ނަފާގެ ދޮރު މިހާރު ވަނީ ގާތްގަނޑަށް ބަންދުވެފަ އެވެ.\nރިސޯޓުތަކުގައި ފޮޓޯގްރެފީގެ މަސައްކަތް ކުރުމަށް ބޭރުގެ ގިނަ ބަޔަކު މިހާރު އެބަތިއްބެވެ. ނަމަވެސް މިއީ ރާއްޖޭގެ ގާނޫނާ ކަނޑެޅިގެން ހިލާފު ކަމެކެވެ. ސަބަބަކީ މީގެ ތެރެއިން ގިނަ ބައެއްގެ އަތުގައި ވޯކް ވިސާ ނެތުމެވެ. މި މީހުން ހަދާ ގޮތަކީ ވިސާ ހަމަވާން ކައިރިވުމުން ސްރީލަންކާ ނުވަތަ އެފަދަ ކޮންމެ ވެސް ގައުމަކަށް ދަނީ އެވެ. ބިދޭސީ މި ފޮޓޯގްރާފަރުންގެ ފަހަތުގައި ތިބީ "ބައިއަޅާ" ދިވެހިންގެ ބައެކެވެ.\nބިދޭސީ ފޮޓޯގްރާފަރު ނަގާ ކޮންމެ ފޮޓޯ ސެޝަނަކުން އޭނާގެ ދިވެހި އެކުވެރިޔާ އަށް "ކަޓު" ލިބެ އެވެ. އެހެންވީމަ ދިވެހި މީހާގެ "ވާޖިބަކަށް" ވެފައި އޮންނަނީ ގަވާއިދާ ހިލާފަށް މަސައްކަތްކުރާ ޔޫރަޕް މީހާ ހިމާޔަތްކުރުމެވެ.\nފޮޓޯގްރެފީގެ މަސައްކަތުގައި ހަރަކާތެރިވާ ޕްރޮފެޝަނަލް ފޮޓޯގްރާފަރެއް ބުނި ގޮތުގައި ވޯކް ވިސާނެތި ބޭރުން އައިސް މަސައްކަތް ކުރާ ބިދޭސީން މަސައްކަތް ކުރަނީ ބޮޑެތި އެޕާޓްމަންޓްތައް ވެސް ތަންތަނުން ހިފައިގެން ވަރަށް ވެސް "ހައިބަތުގަ" އެވެ.\n"ހުޅުމާލެ އާއި މާލޭގެ އެޕާޓްމަންޓްތައް ނަގައިގެން އެ މީހުން އެބަ މަސައްކަތް ކުރޭ. އެމީހުންގެ އެބަ އުޅޭ ބޮޑެތި ރިސޯޓްތަކުގެ ކޮޓަރި ހިފައިގެން. އެ މީހުން ބޮޑަށް މި ނަގަނީ ރިސޯޓްތަކުގެ ފޮޓޯ. ލޯކަލް ވެޑިން ވެސް މިހާރު އެބަ ނަގާ. ބައެއް މީހުން އެބަ ނަގާ ދޭ 1500ރ. ވަރަށް. މީގެ ސަބަބުން ދިވެހިންގެ މަސައްކަތުގެ އަގު ވެއްޓެނީ،" ފޮޓޯގްރާފަރެއް ބުންޏެވެ.\nމި ގޮތަށް ޓޫރިސްޓު ވިސާގައި އައިސް ރާއްޖޭގައި މަސައްކަތް ކުރާ ފޮޓޯގްރާފަރުންގެ "ވަގު" މަސައްކަތް ސަރުކާރުގެ ސަމާލު ކަމަށް ގެނައުމަށްޓަކައި ގިނަ އަދަދެއްގެ ދިވެހި ފޮޓޯގްރާފަރުން ދަނީ މަސައްކަތް ވެސް ކުރަމުންނެވެ.\nވިސާނެތި ރާއްޖޭގައި މަސައްކަތް ކުރާ މީހުންގެ ފޮޓޯ ސޯޝަލް މީޑިއާގައި އާންމުކުރުމުގެ ކެމްޕޭނެއް ވެސް ދިވެހި ފޮޓޯގްރާފަރުންގެ "ފޮޓޯ ކައުންސިލް" އިން ވަނީ ފަށައިފަ އެވެ. އެއީ ދިވެހި ފޮޓޯގްރާފަރުންތަކެއްގެ މައްޗަށް އެކުލެވޭ ޖަމިއްޔާ އެކެވެ.\nއެމީހުންގެ ފޭސްބުކް ޕޭޖުގައި އާއްމުކޮށްފައިވާ ބައެއް މައުލޫމާތުތަކުން އެނގޭ ގޮތުން ޗައިނާ އާއި ރަޝިއާ އާއި ޔޫކްރެއިން ފަދަ ގައުމުތަކުގެ "ފޮޓޯ ކުންފުނިތަކުން" ވެސް ރާއްޖޭގެ ރިސޯޓްތަކުގައި ފުޅާ ދާއިރާއެއްގައި މަސައްކަތް އެބަ ކުރެ އެވެ. މިފަދަ ކުންފުނިތަކުގައި ރާއްޖޭގެ ބޮޑެތި ރިސޯޓްތަކުގެ މަތީ މަގާމުތަކުގައި މަސައްކަތް ކުރާ މުވައްޒަފުން ތިބިކަން ވެސް ފާހަގަކޮށްލަން ޖެހެ އެވެ.\nރާއްޖޭގައި އެއްވެސް ވިޔަފާރިއެއް ކުރެވޭނީ އެ ވިޔަފާރިއެއް ރާއްޖޭގައި ރަޖިސްޓްރީކޮށްގެންނެވެ. އެ ކަމަށް ބަލައި ސަރުކާރުން މި އަހަރުގެ މެއި މަހު "ވިޔަފާރި ރަޖިސްޓްރީ ކުރުމުގެ ގާނޫނު" ގެ ނަމުގައި ގާނޫނެއް އެކުލަވާލާފައިވެ އެވެ. މި ގާނޫނުގައި ވާ ގޮތުން ބިދޭސީންނަށް ނުކުރެވޭނެ ވިޔަފާރިތައް ވެސް ބުނެދީފައިވެ އެވެ.\nއެ ގާނޫނުގައި ވާ ގޮތުގައި ބިދޭސީއަކު ކުރަމުން އަންނަ ވިޔަފާރިއެއްގެ ސަބަބުން ދިވެހި ވިޔަފާރިއަކަށް ނޫނީ މަސްލަހަތަށް އަސަރު ކުރާނަމަ ޝަރުއީ މަރުހަލާގެ ތެރެއިން އެކަމެއް ހުއްޓުވުމުގެ ބާރު އިކޮނޮމިކް މިނިސްޓްރީއަށް ލިބެ އެވެ. މީގެ އިތުރުން ބިދޭސީ ވިޔަފާރިވެރިންނަށް ވިޔަފާރި ކުރެވޭނީ އެއްލައްކަ ޑޮލަރުގެ ސެކިއުރިޓީ ޑިޕޮސިޓެއް ބަހައްޓައިގެން ކަމަށް ވެސް ބުނެފައި އެބައޮތެވެ.\nއަދި އެ ގަވާއިދުގެ ދަށުން، އެއްވެސް ވިޔަފާރިއެއް ކުރެވޭނީ އެ ވިޔަފާރިއެއްގެ ނަމާއި ބާވަތް ރާއްޖޭގައި ރަޖިސްޓްރީ ކޮށްގެންނެވެ.\nމީގެ ބޭނުމަކީ ދިވެހި ވިޔަފާރިތައް ހިމާޔަތް ކުރުމެވެ. ފޮޓޯގްރާފީގެ ދާއިރާއަކީ ވެސް ދިވެހިން ކުރަމުން އަންނަ މުހިންމު ވިޔަފާރި އެކެވެ. އެހެންވީމަ ސަރުކާރަށް ދައްކަން ޖެހޭ ޓެކްސް ނުދައްކައި، ހުއްދަ ނުނަގައި މިކުރާ ވިޔަފާރި ނުހުއްޓުވެނީ ކީއްވެގެން ހެއްޔެވެ؟\nމިއީ ވަރަށް ގިނަ ޒުވާނުންތަކެއްގެ މުސްތަގުބަލާ ގުޅިފައިވާ ކަމެކެވެ. ހުނަރުވެރި ފަންނުވެރިންގެ އަގު ޒަވަންކުރުމުގެ ސަގާފަތެއް ރާއްޖޭގައި ނޯންނަކަން އެންމެނަށް ވެސް އެނގެ އެވެ. ނަމަވެސް ފޮޓޯގްރެފީ ފަދަ ހުނަރުވެރި މަސައްކަތްތަކުން ވަރަށް ގިނަ ދިވެހި ޒުވާނުން ދިރިއުޅުމުގެ ދެ ވަނަ ފުރުސަތެއް ލިބިފައިވާކަން ފާހަގަކޮށްލަން ޖެހެ އެވެ.\nއެހެންކަމުން މި މަސައްކަތުން އާމްދަނީ ހޯދައިގެން ދިރިއުޅުން ކޮޅަށް ނަގަން މަސައްކަތްކުރާ ދިވެހިންނަށް ސަރުކާރުގެ ބާރު ހިނގާ އަތެއްގެ ބޭނުން މި އޮތީ ޖެހިގަ އެވެ. ސަރުކާރު ތެރެއިން މި ފޮޓޯގްރާފަރުންނަށް އެހީވާނީ ކާކުތޯ އެވެ؟


ހަކުރު ބޭނުންކުރާ މިންގަނޑަށް ބަލައިގެން އުޅެންވީ ކީއްވެކަން އިނގޭތަ؟ – Dhuvas Online\nހަކުރު ބޭނުންކުރާ މިންގަނޑަށް ބަލައިގެން އުޅެންވީ ކީއްވެކަން އިނގޭތަ؟\nފޮނި ކާއެއްޗެހި ކެއުމަކީ ކޮންމެ މީހަކުވެސް ބޭނުންވާނެ ކަމަކެވެ. އަދި ގިނަ މީހުންނަށް އެންމެމީރީ ވެސް ފޮނި ކާތަކެއްޗެވެ.\nނަމަވެސް ފޮނި އެއްޗެހި މާގިނައިން ކެއުމަކީ ނުވަތަ ބުއިމަކީ ހަށިގަނޑަށް ގެއްލުންހުރި ކަމެއްކަން ދަނެ، ހަކުރު ބޭނުން ކުރާ މިންގަނޑަށް ބަލައިގެން އުޅެނީ އަޅުގަނޑުމެންގެ ތެރެއިން މަދު ބައެކެވެ. އަޅުގަނޑުމެންގެ ތެރޭގައި ގިނައީ ހަށިގަނޑަށް ބޭނުންވާ ވަރަށް ވުރެ ގިނައިން ހަކުރު ބޭނުން ކުރާ މީހުނެވެ.\nފޮނި އެއްޗެހި މާގިނައިން ބޭނުން ކުރުމަކީ އެކި ކަހަލަ ގެއްލުންތައް ހަށިގަނޑަށް ދޭނެ ކަމެކެވެ. އެގޮތުން ބަލާލާއިރު ހިމެނެނީ..\nގިނައިން ހަކުރު ބޭނުން ކުރުމުން ބަރުދަން އިތުރުވާކަން ގިނަ މީހުންނަށް ޤަބޫލު ކުރެވެއެވެ. އިންޓަރނޭޝަނަލް ޖާރނަލް އޮފް އޮބޭސިޓީ އިން 2006 ވަނަ އަހަރު ކަށަވަރު ކޮށްދީފައިވަނީ ފޮނި ބުއިމާއި ކާއެއްޗެހި މާގިނައިން ބޭނުން ކުރުމަކީ ހަށިގަނޑުގެ ބަރުދަން ވަރަށް ފަސޭހައިން އިތުރުވެ އާދަޔާ ޚިލާފަށް ފަލަވާން މަގުފަހިވާ ކަމެއް ކަމަށެވެ.\nމާބޮޑަށް ފަލަވުމަކީ އެކި ކަހަލަ ސިއްޙީ މައްސަލަތައް ކުރިމަތިވާނެ ކަމެކެވެ. އޭގެ ތެރޭގައި ހިތުގެ އެކިކަހަލަ މައްސަލަތަކާއި ހަކުރުބަލި ޖެހެން މަގުފަހި ވުން ވެސް ހިމެނޭ ކަމަށާއި ދުޅަހެޔޮ ރަނގަޅު ސިއްޙަތެއްގައި ހުރުމަށްޓަކައި ފޮނި އެއްޗެހި ބޭނުންކުރާ މިންގަނޑަށް ބަލައިގެން އުޅުމަށާއި ކަސްރަތު ކުރުމަށް ކަމާއިބެހޭ މާހިރުން އިރުޝާދު ދެއްވައެވެ.\nފޮނި އެއްޗެހި މާހިނައިން ބޭނުން ކުރުމަކީ ފުރަމޭ ހަލާކުވާ ކަމެއްކަން މިއީ ކުރިން އެނގިފައިވާ ކަމެއް ނޫނެވެ. އަދި ބައެއް މީހުންނަށް މިއީ ޤަބޫލު ކުރަންވެސް އުނދަގޫ ކަމެކެވެ. ފުރަމޭ ރަނގަޅަށް މަސައްކަތް ކުރުމަށް ހަކުރުގައި ހިމެނޭ ގްލުކޯސް އާއި ފްރުކްޓޯސް ބޭނުންވާ ނެ އެވެ. ގްލުކޯސް އާއި ފްރުކްޓޯސް ފުރަމޭގައި “ލިޕިޑްސް” އަށް ބަދަލުވާނެއެވެ. މާގިނަ ހަކުރު ބޭނުން ކުރުމުން އުފެދެން ޖެހޭ ވަރަށް ވުރެ އިތުރަށް ފުރަމޭގައި ލިޕިޑްސް އުފެދި، ފުރަމޭ ރަނގަޅަށް މަސައްކަތް ކުރުމަށް ހުރަސްތަކެއް ދިމާވެ ފުރަމޭ ހަލާކުވާން ފަށާނެއެވެ.\nޖާރނަލް އޮފް ހެޕަޓޮލޮޖީ ގެ ރިޕޯޓެއްގައި 2015 ވަނަ އަހަރު ޝާއިއު ކޮށްފައިވަނީ ހަކުރު އިތުރުވުމުން ފުރަމެއަށް ލިބޭ ގެއްލުމުގެ ސަބަބުން ފުރަމޭގެ ބަލިތަށް ޖެހުމާއި ދަށްބަނޑުގައި ރިއްސުން ފަދަ ކަންތައްތައް ދިމާވާނެ ކަމަށެވެ.\nހިތުގެ އެކި ކަހަލަ މައްސަލަތަށް ޖެހުން\nހިތުގެ ބަލިތަށް ޖެހުމަށް ދިމާވާ އެންމެ ބޮޑު އެއް ސަބަބެއް ކަމަށް މާގިނައިން ހަކުރު ބޭނުން ކުރުން ހިމެނެއެވެ. ފޮނި އެއްޗެހި މާގިނައިން ބޭނުން ކުރާނަމަ ހިތުގެ ނާރުތަށް ބަލިކަށިވެ، ހިތުގެ އެކި ކަހަލަ ބަލިތައް ޖެހުމާއި ހާޓް އެޓޭކެއް ޖެހުންފަދަ ފުރާނައަށް ނުރައްކާތެރި ކަންތައްތައް ދިމާވެއެވެ.\nހަކުރުގެ މިންގަނޑު އިތުރުވުމުން، ހަށިގަނޑުގައި ހުންނަ “ބޭޑް ކޮލެސްޓްރޯލް” އިތުރުވެ، އޭގެ ސަބަބުން ހިތުގެ ލޭނާރުތަށް ބަލިކަށިވާނެ ކަމަށް 2014 ވަނަ އަހަރު ޝާއިއު ކޮށްފައިވާ އޯޕަން ހާރޓްސް ރިޕޯޓްސްގައި ބުނެފައިވެއެވެ. އަދި މީގެ އިތުރުން އިންސިއުން އިތުރުވެ، ލޭމައްޗަށް ގޮސް ހިތުގެ ވިންދު އަވަސް ވެސް ވާނެ ކަމަށް އެރިޕޯޓުގައި ބުނެފައިވެއެވެ.\nކަންކަމާއިމެދު ހާސްވުމާއި ނުތަނަވަސްވުން އިތުރުވުން\nހަށިގަނޑުގައި ހަކުރު ހުންނަންވީ މިންގަނޑު މާބޮޑަށް އިތުރުވެއްޖެ ނަމަ އެކަމުގެ ސަބަބުން އަސަރު ކުރަނީ ހަމައެކަނި ޖިސްމާނީ ގޮތުން އެކަންޏެއް ނޫނެވެ. އޭގެ ސަބަބުން ނަފްސާނީ ގޮތުން ވެސް މީހާ އަށް އެތަކެއް ގެއްލުން ތަކެއް ވެއެވެ. މާގިނައިން ފޮނި އެއްޗެހި ބޭނުން ކޮށްފިނަމަ ދިރިއުޅުމުގެ އެކި ކަންތައްތަކާއި މެދު މާބޮޑަށް ހާސްވުމާއި ނުތަނަވަސްވުން އިތުރުވެއެވެ.\nމިކަންތައްތަކަކީ ސިކުނޑިއަށް ކުރާ އަސަރެއްގެ ސަބަބުން ދިމާވާ ކަންކަމެވެ. ސިކުނޑި ރަނގަޅަށް މަސައްކަތް ކުރުމަށް ހަށިގަނޑަށް އެތެރެ ކުރެވޭ ކެމިކަލްތައް ބެލެންސް ކުރެވެން ޖެހެއެވެ. އެހެންކަމުން ހަކުރު މާގިނައިން ބޭނުން ކުރުމުން، ބައެއް ކެމިކަލްތައް އިތުރުވެ އޭގެ ސަބަބުން ސިކުނޑިއަށް އަސަރު ކުރަނީ އެވެ.\nއަދި މީގެ އިތުރުން މާގިނައިން ހަކުރު ބޭނުން ކުރުމުން ސިކުނޑިއަށް ލިބޭ މިފަދަ ގެއްލުމުގެ ސަބަބުން ނަފްސާނީ ގޮތުން ވަރަށް ބޮޑަށް އަސަރުކޮށް ރާބުއިމާއި މަސްތުވާތަކެތި ބޭނުން ކުރުން ފަދަ ނޭދެވޭ ކަންތައް ކުރުމަށް ހިތްވަރު ލިބެއެވެ. އެމެރިކަން ޖާރނަލް އޮފް ކްލިނިކަލް ނިއުޓްރިޝަން އިން 2015 ވަނަ ޝާއިއު ކޮށްފައިވާ ރިޕޯޓެއްގައި ބުނެފައިވަނީ ހަކުރު ބޭނުންކުރާ މިންގަނޑު ހަށިގަނޑުގައި އިތުރު ވެއްޖެ ނަމަ ނަފްސާނީ ބަލިތަކެއް ޖެހޭނެ ކަމަށާއި، ޙާއްސަކޮށް އިއްދައިން ކެނޑިފައިވާ އަންހެނުންނަށް މިކަން ދިމާވުމުގެ ފުރުސަތު ވަރަށް ބޮޑު ކަމަށެވެ.\nދަތްތަކާއި ހިރުގަނޑު ހަލާކުވުން\nފޮނި އެއްޗެއް ކައިފަ ދަތް ނޫގުނޅާ ނިދައިފިނަމަ ދަތްތައް ފަނި ކާނެއޭ މިއީ އަޅުގަނޑުމެން ކުޑައިރު އަޅުގަނޑުމެންގެ މައިންބަފައިން ވެސް ދެމުން ދިޔަ އިންޒާރެކެވެ.\nމިއީ ތެދެކެވެ. ނަމަވެސް ދަތް އުނގުޅުމުގެ އިތުރުން، ދަތްތަކާއި ހިރުގަނޑު ރަނގަޅަށް ބަހައްޓަން ބޭނުންނަމަ ފޮނި އެއްޗެހި ބޭނުން ކުރާވަރަށް ބަލާލައިގެން ވެސް އުޅެން ޖެހެއެވެ.\nއެމެރިކަން ޖާރނަލް އޮފް ކްލިނިކަލް ނިއުޓްރިޝަން އިން 2003 ވަނަ އަހަރު ޝާއިއު ކޮށްފައިވާ ރިޕޯޓެއްގައި ބުނެފައިވަނީ ބެކްޓީރިއާ ހަކުރުގައި ހިމެނޭ ފުރްޓޯސް ބޭނުން ކޮށްގެން ލެކްޓިކް އެސިޑް އުފައްދާނެ ކަމަށެވެ. އަދި މިއެސިޑްގެ ސަބަބުން ދަތްތަށް ފަނިކައި ހިރުގަނޑު ގިރުން ފަދަ ކަންތައްތައް ދިމާވާނެ ކަމަށް އެރިޕޯޓުގައި ބުނެފައިވެއެވެ.\nވީމާ ރަނގަޅު ސިއްޙަތެއްގައި ހުރުމަށްޓަކައި، ފޮނި އެއްޗެހި ބޭނުން ކުރާވަރު ކޮންޓްރޯލް ކޮށްލުން ބުއްދިވެރިވެއެވެ.


Lanka Sifain 1 Dhuvas Therey 1 Lakkah Gahuge Oih Valhulaifi - Vaguthu\nލަންކާ ސިފައިން އެއް ދުވަސްތެރޭ އެއްލައްކަ ގަސް އިންދައިފި\nސްރީ ލަންކާގެ ސިފައިން އެއް ދުވަސް ތެރޭގައި އެއްލައްކަ ގަހުގެ އޮށް ވަޅުލައިފިއެވެ.\nއެގައުމުގެ މީޑިއާތަކުން ރިޕޯޓް ކޮށްފައިވާ ގޮތުގައި ގަހުގެ އޮށް ވަޅުލާފައިވަނީ ސިފައިންގެ ހެޑްކުއާޓާސްގައި މަސައްކަތް ކުރާ ސިފައިންނެވެ. އެސިފައިން ވަޅުލާފައިވަނީ އެގައުމުގައި މަދުން ހެދިފައި ހުންނަ ގަސް ކަމަށް މީޑިއާތަކުން ވަނީ ރިޕޯޓް ކޮށްފައެވެ.\nލަންކާގެ ސިފައިން ބުނި ގޮތުގައި މި ކެމްޕޭންއަށް އެގައުމުގެ ފޮރެސްޓް ޑިޕާޓްމެންޓް ވަނީ އިތުރު ބިމެއް ހަމަޖައްސައި ދީފައެވެ. އަދި އިތުރު 100،000 ގަސް އިންދުމަށް ބޭނުންވާ އޮށްވެސް އެފަރާތުން ވަނީ ފޯރުކޮށްދީފައެވެ.\nމިއޮށްތަކުގެ ތެރޭގައި ހިމެނެނީ މީ، ކުމްބުކް، ޓަމަރިންޑް، މާގޯސާ، ޓީކް އަދި މަހޮގަނީއެވެ.\nލަންކާ ސިފައިން އޮށް ވަޅުލާފައިވަނީ މޫސުން ރަނގަޅު ދުވަސްކޮޅަކާ ދިމާކޮށް ކަމަށްވުމުން ގަސްތައް ހެދި ތިމާވެއްޓަށް އޭގެ ރަނގަޅު ފައިދާ ޖެހޭނެ ކަމަށް އެގައުމުގެ ސިފައިން ގަބޫލު ކުރެއެވެ.\nލަންކާގެ ސިފައިން އެއްލައްކަ ގަހުގެ އޮށް ވަޅުލާފައިވާ އިރު، މިދިޔަ އަހަރު އެގައުމުގައި ކުރިއަށް ދިޔަ އިންތިހާބެއްގައި އިނގިލީގެ ފޮޓޯތަކާއި އެކު އެގައުމުގެ ރައްޔިތުން ވަނީ މީސްމީޑިއާގައި ގަސްއިންދައި ފޮޓޯ ނަގާފައެވެ. އެގޮތުން ގިނަ ބަޔަކު ވަނީ އޭރު އެކި ކަހަލަ ގަސް އިންދައި އެ ގަހާއި އެކީ މީސްމީޑިއާއަށް ފޮޓޯތައް ލާފައެވެ. އޭގެ ތެރޭގައި މޭވާ އަޅާގަސްތަކާއި ހިޔާ ލިބޭ ކަހަލަ ގަސްތައްވެސް ހިމެނެއެވެ.\nނޮވެމްބަރު 20, 2020 11:52\nދިވެހި ރާ އްޖޭ ގަވެސް މިކަލަ ކަމެ އްކުރާނަމަ ގަ އުމަށް ބޭނުންވާ ވަރަށް އެޗިހި އުފެ އްދި އްޖީސް\nނޮވެމްބަރު 20, 2020 17:35\nސިފައިންގޭގައި ގަސް އިންދުމުގެ ދުވަހެއް ބާއްވަން ފެނޭ. ރާއްޖެއަށް ބޭނުން މޭވާ އިންދާ ދުވަހަކަށް މިދުވަސް ހެދިދާނެ. އެވަކާޑޯ ފަދަ ރާއްޖެ އަށް ބޭނުންވާ5ހާސް މުޑުވަށް ގެނެސް މިފާހަކުގުރާ ދުވަހު މުޅި ރާއްޖޭގައި އިންދައިފި ނަމަ އިސާހިތަކު އަވަކާޑޯ ކާން ލިބިދާނެ. މއ. ބޮޑުފެންވަޅުގޭ ގައި އަވަކާޑޯ ގަހެއްގައި އަވަކާޑޯ އަޅާފައި ހުއްޓާ ދެކުނިން. މިއީ ރާއްޖޭގައި ހެދޭ މޭވާ އެއް. ހައްދަންނޫޅޭތީ ނެހެއްދިފަ މިހާތަނަށް އޮތީ. އަވަކާޑޯ އަކީ ހަށިގަނޑަށް އެންމެ ފައިދާ ހުރި އެއްވަނަ މޭވާ ކަމަށް ބުނެފައި ގޫގަލް ގައި ހުރޭ.


New lead kurumuge zimmaa Sentey ah | Mihaaru\nނިއުގެ މެޗެއްގެ ތެރެއިން ސެންޓޭ.-- ފޮޓޯ: ނިޝާން އަލީ/ މިހާރު\n14 ޖުލައި 2018 - 12:234comments\nމިދިޔަ ސީޒަނުގައި ނިއު ރޭޑިއަންޓުގެ ވިދުންގަދަވީ ސީޒަނުގެ ފަހު ތިން މުބާރާތުގަ އެވެ. އޭރު އެ ޓީމުން ތިން މުބާރާތް ކާމިޔާބުކުރިއިރު، ފޯވާޑް ލައިނުގައި ތިބީ އަލީ އަޝްފާގު (ދަގަނޑޭ) އާއި ސްޕެއިނުގެ ފޯވާޑް އެޑްރިއަން ގަލާޑޯ އެވެ. މި ފަހަރު ސީޒަނުގެ ފަހު ތިން މުބާރާތަށް ނުކުންނައިރު، ދަގަނޑޭ އާއި ގަލާޑޯ ނެތެވެ. އެއާ އެކު ފޯވާޑް ލައިނުގެ އެންމެ ބޮޑު ޒިންމާ އެޅިގެންދިޔައީ ކެޕްޓަން އަލީ ފާސިރު (ސެންޓޭ) ގެ ކޮނޑުގަ އެވެ. މިދިޔަ އަހަރުގެ މޮޅު ކުޅުންތެރިއާގެ މަގާމާއި ރަން ބޫޓު ހާސިލްކުރި ސެންޓޭ އަށް ކެޕްޓަންގެ ޒިންމާ ވެސް އެބައޮތެވެ.\nނިއު އިން ސީޒަނުގެ ފަހު ތިން މުބާރާތަށް ޓީމު ނުކުތްއިރު މުސާރަ މައްސަލައިގައި ކެޕްޓަން ދަގަނޑޭ ޓީމު ދޫކޮށްލުމުން ނިއު އިން ގެނައީ ރުވާންޑާ ގައުމީ ޓީމަށް ކުޅުނު ފޯވާޑް އަތުހިއޭ ކިޕްސަން އަދި ތުރުކުމެނިސްތާން ލީގުގެ މޮޅު ކުޅުންތެރިއާ އާމިރް ގުރްބާނީ އެވެ. ކިޕްސަން ކުޅުނު ތިން މެޗުން ދެ ގޯލު ޖަހާފައިވާއިރު، އާމިރް ގުރުބާނީ ކުޅުނު ހަމައެކަނި މެޗުން ޓީމު މޮޅުކޮށްދިން ލަނޑު ޖަހަން އެހީތެރިވެދިނީ އޭނާ އެވެ.\nނިއު އިން ދިވެހި ޕްރިމިއާ ލީގުގައި މިހާތަނަށް ކުޅުނު ތިން މެޗުގައި ސެންޓޭގެ ފަރާތުން ޖުމްލަ ގޮތެއްގައި ފެނިގެންދިޔައީ ޓީމުގެ އެންމެ ކުރިއަށް ކުޅުމަށް ވުރެ ބޮޑަށް ފަހަތަށް ޖެހިގެން ކުޅުނު ތަނެވެ. ކެޕްޓަނެއްގެ ރޯލުގައި ޓީމު ލީޑުކުރުމުގައި އުޅުނުތަނެވެ. އެންމެ ފަހުން މާޒިޔާއާ ދެކޮޅަށް ނިއު ކުޅުނު މެޗުގައި މޮޅު ކުޅުންތެރިއަކަށް ސެންޓޭ ހޮވުމުގައި ވެސް އެންމެ ބޮޑަށް ބެލި ކަމަކީ އެއީ ކަމަށް ވުމުގެ ފުރުސަތު ބޮޑެވެ.\nލީގުގައި މިހާތަނަށް ނިއު އިން ކުޅުނު އެއްވެސް މެޗެއްގައި ސްޕެއިނުގެ މިޑްފީލްޑަރު ކަންޑޭލާ ނުކުޅެ އެވެ. އޭނާ ނެތުމުން ނިއުގެ މެދުތެރެ އެންމެ ވަރުގަދަކޮށް ނުފެނުނަސް ޓީމު ބޭނުންވާ ކަންތައް ހާސިލްކުރުމުގައި ސެންޓޭގެ އިތުރުން އެންމެ އިސް ދައުރެއް އަދާކުރީ ހަމްޒާ މުހައްމަދު (ހަމްޕު) އާއި މުހައްމަދު އުމެއިރު އެވެ. އަދި އިމްރާން ނަޝީދު ވެސް ލިބުނު ފުރުސަތުތަކުގައި ރަނގަޅަށް ކުޅުނެވެ\nމީގެ ކުރިން ވެސް ނިއުގެ ކެޕްޓަން ބޭންޑް އަޅައިގެން ސެންޓޭ ވަނީ ގިނަ މެޗުތަކެއް ކުޅެފަ އެވެ. ނިއު އިން ޕްރިމިއާ ލީގަށް ނުކުތުމުގެ ކުރިން ގިނަ މައްސަލަތެއް ދަނޑު ބޭރުން ދިމާވެގެން ދިއުމުން ދަނޑުމަތީގައި އެ ޓީމުގެ ކުޅުމަށް ވެސް ކޮންމެވެސް އަސަރުތަކެއް ކުރިތަން ފެނުނެވެ.\nނިއުގެ ކޯޗު އޮސްކާ ބްރުޒޮން ވަނީ ދަގަނޑޭ ނެތްތަން އެ ޓީމުން ދައްކާނެ ކަމަށް ބުނެފަ އެވެ. އެހެން ނަމަވެސް ދަގަނޑޭ ނެތްތަނަށް މުޅި ޓީމު އެކަތިގަނޑަކަށްވެގެން މަސައްކަތް ކޮށްފިނަމަ ކާމިޔާބު ހޯދޭނެ ކަމަށާއި ސެންޓޭ އާއި ހަމްޕު ފަދަ ކުޅުންތެރިން ތަފާތު ދެއްކުން މުހިއްމުކަން އޭނާ ފާހަގަކުރި އެވެ. ލީގުގައި މިހާތަނަށް ސެންޓޭ ވަނީ 15 ގޯލު ޖަހައި ގިނަ ލަނޑުތަކެއް ޖަަހަން ފުރުސަތު ތަނަވަސްކޮށްދީފަ އެވެ.\nތަޖުރިބާކާރު ގޯލްކީޕަރު އިމްރާން މުހައްމަދާއި ގައުމީ ފުޓްބޯޅަ ޓީމުގެ ކެޕްޓަން އަކުރަމް އަބްދުލް ގަނީ (އަކޫ) ވެސް ނިއުގައި ހުއްޓައި ސެންޓޭ ކެޕްޓަނަކަށް ނެގުމަކީ އޭނާ އަށް އޮތް ޒިންމާ ބޮޑުކަން ދައްކުވައިދޭ އެއް ކަމެވެ. ނިއު އިން ސީޒަނުގެ ކުރިއަށް އޮތް ތިން މުބާރާތުގެ ތަށްޓައް ވާދަކުރާއިރު އެ ޓީމު ލީޑުކުރުމުގެ އެންމެ ބޮޑު ޒިންމާއެއް އޮންނާނީ ސެންޓޭ އަށެވެ. މިއީ އޭނާގެ ކެރިއަރުގައި ކުރިއަށްދާއިރު ކުރިމަތިވާނެ ޓެސްޓެކެވެ.\nލީގުގައި އެންމެ އަވަހަށް ނިއު ދެން ކުޅޭ މެޗުގައި އަންނަ އަންގާރަ ދުވަހުގެރޭ ނުކުންނާނީ ށ. ފޯކައިދޫއާ ދެކޮޅަށެވެ.\nއިތުރު ލިޔުންތައް ނިއުރޭޑިއަންޓް ސ.ކ އަލީ ފާސިރު (ސެންޓޭ)


Kolamaafushi 18 meehun ge bandhu ithurukuri massala isthiunaaf kuranee | Mihaaru\nކޮލަމާފުށިން ހައްޔަރު ކުރި ބައެއް މީހުން: އެ މީހުންގެ ބަންދުގެ މުއްދަތު ދެވަނަ ފަހަރަށް އިތުރުކުރި މައްސަލަ އިސްތިއުނާފް ކުރަން ވަނީ ނިންމާފައި --- ފޮޓޯ/އެމްޑީޕީ\nކޮލަމާފުށިން ހައްޔަރުކުރި މީހުންގެ ބަންދު އިތުރުކުރި މައްސަލަ އިސްތިއުނާފް ކުރަނީ\n16 ސެޕްޓެމްބަރ 2018 - 11:164comments\nޕީޕީއެމްގެ ޖަގަހައަކަށް ގެއްލުން ދިނުމުގެ ތުހުމަތުގައި ގދ. ކޮލަމާފުށިން ހައްޔަރުކުރި 18 މީހުންގެ ބަންދުގެ މުއްދަތު ދެވަނަ ފަހަރަށް އިތުރުކުރި މައްސަލަ އިސްތިއުނާފް ކުރަން އެ މީހުންގެ ފަރާތުން ނިންމައިފި އެވެ.\nކޮލަމާފުށީގެ ޕީޕީއެމްގެ ޖަގަހައަކަށް ގެއްލުން ދިނުމުގެ ތުހުމަތުގައި މިދިޔަ މަހު އެ ރަށުން ހައްޔަރުކުރި އިދިކޮޅު ސަޕޯޓަރުންގެ ބަންދުގެ މުއްދަތު ވިލިނގިލީ ކޯޓުން ދެވަނަ ފަހަރަށް އިތުރުކުރީ މިދިޔަ ހުކުރު ދުވަހު އެވެ. އޭގެ ތެރެއިން 17 މީހެއްގެ ބަންދަށް 15 ދުވަސް އިތުރުކޮށް، ބާކީ ހުރި މީހާގެ ބަންދަށް 12 ދުވަސް ވަނީ އިތުރުކޮށްފަ އެވެ.\nއެ މައްސަލަ އިސްތިއުނާފް ކުރަން ނިންމާފައިވާ ކަން އެ މީހުންގެ ދިފާއީ ވަކީލުންގެ ޓީމުގައި ހިމެނިވަޑައިގަންނަވާ ކުރީގެ ބަންޑާރަ ނައިބު ހުސްނުއްސުއޫދު ކަށަވަރުކޮށް ދެއްވި އެވެ.\nޖިނާއީ އިޖްރާއާތުގެ ގާނޫނު އޮތްގޮތުން އެއް މައްސަލައެއްގައި ހައްޔަރުކުރާ ކޮންމެ މީހަކަށް ވަކި ވަކީލެއް ހުންނަން ޖެހޭތީ އެ މީހުންގެ ދިފާއުގައި މާލެއިން 18 ވަކީލުންގެ ޓީމެއް މިދިޔަ ބުރާސްފަތި ދުވަހު ވިލިނގިއްޔަށް ދިޔަ އެވެ.\nސުޕްރީމް ކޯޓުން ދާދިފަހުން ހަމަޖައްސާފައިވާ ގޮތުން ބަންދާ މެދު ނިންމާ ނިންމުންތައް އިސްތިއުނާފް ކުރަން ބޭނުންވާ ނަމަ، ހައި ކޯޓުގެ ގޮފިތަކަށް ހުށަހެޅުމުގެ ބަދަލުގައި ޖެހޭނީ ސީދާ މާލޭގެ ހައި ކޯޓަށް ހުށަހަޅާށެވެ.\nމި މަހު ބާއްވާ ރިޔާސީ އިންތިޚާބަށް ކެމްޕެއިން ކުރަމުން ދިޔަ ޕީޕީއެމްގެ ޖަގަހައަކަށް ގެއްލުން ދިނުމުގެ ތުހުމަތުގައި އެ މީހުންގެ މައްޗަށް ކުރަނީ ޓެރަރިޒަމްގެ ތުހުމަތެވެ.\nއިތުރު ލިޔުންތައް ކުށްކުރުން ޓެރަރިޒަމް ގއ. ވިލިގިލި ހުސްނުއް ސުއޫދު ވަކީލުން ގއ. ކޮލަމާފުށި